ആരോഗ്യ സംരക്ഷണത്തിന് ഇഞ്ചിയും, മഞ്ഞളും, നെല്ലിക്കയും – EBM News Malayalam\nആരോഗ്യ സംരക്ഷണത്തിന് ഇഞ്ചിയും, മഞ്ഞളും, നെല്ലിക്കയും\nആരോഗ്യ സംരക്ഷണത്തിന്റെ കാര്യത്തില് ഇഞ്ചിയും, മഞ്ഞളും, നെല്ലിക്കയും നല്‍കുന്ന ഗുണങ്ങള് ചില്ലറയല്ല. ഈ മിശ്രിതം വെറും വയറ്റില് കഴിക്കുന്നതിലൂടെ അത് രോഗപ്രതിരോധ ശേഷി വര്‍ദ്ധിപ്പിക്കും. കൂടാതെ, ഇത് ദഹനത്തെ മെച്ചപ്പെടുത്തുകയും രക്തത്തിലെ പഞ്ചസാര, രക്തസമ്മര്‍ദ്ദം എന്നിവ നിയന്ത്രിക്കുകയും തിരക്ക് കുറയ്ക്കുകയും ചെയ്യുന്നുണ്ട്.\nആരോഗ്യത്തിന് മാത്രമല്ല സൗന്ദര്യത്തിനും ഏറ്റവും മികച്ചത് തന്നെയാണ് ഇതെന്ന കാര്യത്തില് സംശയം വേണ്ട. പല ആരോഗ്യ പ്രതിസന്ധികള്‍ക്കും പരിഹാരം കാണുന്നതിന് ഈ മിശ്രിതം വെറും വയറ്റില് ശീലമാക്കിയാല് മതി. എന്നാല് ഇത് ചര്‍മ്മത്തിനും മികച്ച ഗുണമാണ് നല്‍കുന്നത്. ഇതിലടങ്ങിയിട്ടുള്ള ചില ചര്‍മ്മത്തിന്റെ നല്ല ആരോഗ്യം പ്രോത്സാഹിപ്പിക്കുന്നതിന് സഹായിക്കുന്നു. അവയിലൊന്ന് വിറ്റാമിന് സി ആണ്.\nതണുപ്പ് കാലമാണ് ഇപ്പോഴുള്ളത്. ഇത് നിങ്ങളുടെ ആരോഗ്യത്തിന് ഏറ്റവും മോശം രോഗാവസ്ഥകള് വര്‍ദ്ധിപ്പിക്കുകയാണ് ചെയ്യുന്നത്. അതുപോലെ തന്നെ ചുമയുടെയും ജലദോഷത്തിന്റെയും കാലം. എല്ലാ ദിവസവും ഈ ജ്യൂസ് കഴിക്കുന്നത് ജലദോഷത്തിന്റെയും ചുമയുടെയും ലക്ഷണങ്ങളില് നിന്ന് നിങ്ങളെ മോചിപ്പിക്കും. ഇതിലടങ്ങിയിട്ടുള്ള ഇഞ്ചി വളരെയധികം ഗുണം ചെയ്യുന്നതാണ്. പ്രത്യേകിച്ച് ശൈത്യകാലത്ത്, ഇത് ജലദോഷവും ചുമയും നേരിടാന് സഹായിക്കുന്നു. പുതിയതും ഉണങ്ങിയതുമായ രൂപത്തില് നിങ്ങള്‍ക്ക് ഇഞ്ചി ഉപയോഗിക്കാം.\nശരീര വേദന പലപ്പോഴും നിങ്ങളുടെ ആരോഗ്യത്തിന് വെല്ലുവിളി ഉണ്ടാക്കുന്നത് തന്നെയാണ്. എന്നാല് അതിനെ പ്രതിരോധിക്കുന്നതിന് വേണ്ടി നമുക്ക് എല്ലാ ദിവസവും ഈ മിശ്രിതം വെറും വയറ്റില് കഴിക്കാവുന്നതാണ്. ഇതിലുള്ള ആന്റി ഓക്‌സിഡന്റ് ഗുണങ്ങള് ശരീരവേദനയ്ക്ക് പരിഹാരം കാണുന്നതിന് സഹായിക്കുന്നുണ്ട്. എന്നാല് ശ്രദ്ധിക്കേണ്ട കാര്യം എന്താണെന്ന് വെച്ചാല് എന്താണെങ്കിലും അത് അമിതമായി കഴിക്കുകയാണെങ്കില്, ചെറിയ പാര്‍ശ്വഫലങ്ങള് ഉണ്ടാവുന്നുണ്ട്. അതിനാല്, ഇഞ്ചി കഴിക്കുന്നത് പ്രതിദിനം ഒന്ന് മുതല് രണ്ട് ഇഞ്ച് വരെ മാത്രമായി പരിമിതപ്പെടുത്താന് ശ്രദ്ധിക്കേണ്ടതാണ്.\nആയുര്‍വേദത്തില് വളരെയധികം പ്രാധാന്യമുള്ള ഒന്നാണ് മഞ്ഞള്. അടുക്കളയില് സാധാരണയായി കാണപ്പെടുന്ന ചേരുവകളിലൊന്നായ മഞ്ഞള്‍ക്ക് മഞ്ഞ നിറത്തിന് മഞ്ഞ നിറം നല്‍കുന്ന കുര്‍ക്കുമിന് ഉള്ളതിനാല് മഞ്ഞയെ വളരെയധികം വിലമതിക്കുന്നു. ”ഈ സുഗന്ധവ്യഞ്ജനത്തിന് ചികിത്സാ ഗുണങ്ങള് നല്‍കുന്നത് കുര്‍ക്കുമിന് ആണ്. അതുകൊണ്ട് തന്നെ ഇത് നിങ്ങളുടെ ആരോഗ്യത്തിന്റെ കാര്യത്തില് ഏറ്റവും മികച്ച ഗുണങ്ങള് നല്‍കുന്ന ഒരു ഘടകമാണ് എന്നുള്ളത് തന്നെയാണ് സത്യം.\nആരോഗ്യത്തിന്റെ കാര്യത്തില് ഇഞ്ചിയിലുള്ള അത്രയും ഗുണം മറ്റൊന്നിനും ലഭിക്കുന്നില്ല എന്നുള്ളത് തന്നെയാണ് സത്യം. അതുകൊണ്ട് തന്നെ ആരോഗ്യ പ്രശ്‌നത്തിന് പരിഹാരം കാണുന്നതിന് വെറും ഇഞ്ചിയിട്ട് തിളപ്പിച്ച വെള്ളം നല്‍കുന്ന ഗുണങ്ങള് പോലും ചില്ലറയല്ല. മുകളില് പറഞ്ഞ പാനീയം എപ്പോഴും ഒഴിഞ്ഞ വയറ്റില് കുടിക്കണം, തീര്‍ച്ചയായും രാവിലെ തന്നെ. എന്നാല് ഒരു വ്യക്തിക്ക് ഗ്യാസ്ട്രിക് അല്ലെങ്കില് അസിഡിറ്റി പ്രശ്നമുണ്ടെങ്കില്, വെറും വയറ്റില് കഴിക്കുന്നത് ഒഴിവാക്കണം.\nഐഎസ്എല്ലില് ഇന്ന് ബെംഗളൂരു എഫ്‌സിയും ജെംഷഡ്പൂര് എഫ്‌സിയും ഏറ്റുമുട്ടും\nറിയല്‍മി വാച്ച് എസ്, റിയല്‍മി വാച്ച് എസ് പ്രോ ഇന്നും നാളെയുമായി ഇന്ത്യയില് വില്‍പനയ്ക്കെത്തും


രാജ്യത്തെ എല്ലാ ജനങ്ങള്‍ക്കും കൊവിഡ് വാക്‌സിന് സൗജന്യമായി നല്‍കണമെന്നാവശ്യപ്പെട്ട് ശശി തരൂര്. | Marupuram Kerala\nരാജ്യത്തെ എല്ലാ ജനങ്ങള്‍ക്കും കൊവിഡ് വാക്‌സിന് സൗജന്യമായി നല്‍കണമെന്നാവശ്യപ്പെട്ട് ശശി തരൂര്.\nJune 2, 2021 June 2, 2021 Web DeskLeaveaComment on രാജ്യത്തെ എല്ലാ ജനങ്ങള്‍ക്കും കൊവിഡ് വാക്‌സിന് സൗജന്യമായി നല്‍കണമെന്നാവശ്യപ്പെട്ട് ശശി തരൂര്.\nരാജ്യത്തെ എല്ലാ ജനങ്ങള്‍ക്കും കൊവിഡ് വാക്‌സിന് സൗജന്യമായി നല്‍കണമെന്നാവശ്യപ്പെട്ട് കോണ്‍ഗ്രസ് എം.പി ശശി തരൂര്. വാക്‌സിന് വിതരണവുമായി ബന്ധപ്പെട്ട കേന്ദ്രസര്‍ക്കാരിന്റെ നയം തിരുത്തണമെന്നും അദ്ദേഹം ആവശ്യപ്പെട്ടു.\n‘കൊവിഡിന്റെ എല്ലാ തിക്തഫലങ്ങളും അനുഭവിച്ച് രോഗക്കിടക്കയിലാണ് ഞാനിപ്പോള്. ഡിസംബര് അവസാനത്തോടെ രാജ്യത്തെ എല്ലാവര്‍ക്കും വാക്സിന് നല്‍കുമെന്ന സര്‍ക്കാരിന്റെ പ്രസ്താവന കണ്ടിരുന്നു. വാക്സിന് കടുത്ത ക്ഷാമം നേരിടുന്ന സാഹചര്യത്തില് സര്‍ക്കാര് എങ്ങനെയാണ് ഇത് നടപ്പാക്കുക,’ ശശി തരൂര് പറഞ്ഞു.\nകൊവിഡ് മഹാമാരിയില് നിന്ന് രാജ്യത്തെ രക്ഷിക്കാന് എല്ലാവര്‍ക്കും സൗജന്യമായ വാക്സിന് നല്‍കുന്ന നയമാണ് വേണ്ടത്. കൊവിഡ് ബാധിച്ച് വളരെയധികം ആരോഗ്യപ്രശ്‌നങ്ങള് അനുഭവിച്ചയാളാണ് താനെന്നും അതൊന്നും ഇനിയാര്‍ക്കും വരാതിരിക്കാനാണ് ആഗ്രഹിക്കുന്നതെന്നും തരൂര് കൂട്ടിച്ചേര്‍ത്തു.\nഅനൂപ് മേനോന്റെ ഫേസ്ബുക്ക് പേജ് ഹാക്ക് ചെയ്തയായി പരാതി\nകൊവിഡ് വാക്‌സീന് സൗജന്യവും സമയബന്ധിതവുമായി ലഭ്യമാക്കണമെന്ന പ്രമേയംനിയമസഭ പാസാക്കി\nകൊവിഡ് ടെസ്റ്റ് നടത്താത്ത ഒരാളെപ്പോലും നാളെ വോട്ടെണ്ണല് കേന്ദ്രത്തില് പ്രവേശിപ്പിക്കില്ലെന്ന് ജില്ലാ കളക്ടര് എസ് സുഹാസ്\nMay 1, 2021 May 1, 2021 marupuramkerala\nജൂൺ 22 മുതൽ ഓൺലൈനായി സാങ്കേതിക സർവ്വകലാശാല പരീക്ഷ\nമുഖ്യമന്ത്രി പിണറായി വിജയനെതിരെ ഗവര്‍ണര്‍ക്ക് പരാതി\nApril 15, 2021 April 15, 2021 marupuramkerala


news 18 kerala: malayalam channel | അംബാനിയുടെ ന്യൂസ് 18 കേരളയുടെ പുതിയ തലവനായി എത്തുക പ്രദീപ് പിള്ള; മീഡിയാ വണ്ണിലേക്ക് ചേക്കേറുന്ന രാജീവ് ദേവരാജിന്റെ പകരക്കാനാകാനുള്ള ശ്രീലാലിന്റെ നീക്കങ്ങൾ വെട്ടിയത് ഗ്രൂപ്പിസത്തിൽ മനംമടുത്ത ന്യൂസ് 18 മാനേജ്‌മെന്റ്; വാർത്തകളിലെ തീവ്ര ഇടതുപക്ഷം മുഖം ഇനി ചാനൽ കൈവിടും; അഴിച്ചു പണി ഭയന്ന് ന്യൂസ് 18 കേരളയിലെ സൈബർ സഖാക്കൾ; കൈമോശം വന്ന ചാനലിന്റെ അംബാനിഫിക്കേഷൻ തിരിച്ചു പിടിക്കാൻ പഴയ മനോരമക്കാരൻ വീണ്ടുമെത്തുമ്പോൾ - MarunadanMalayalee.com\nMay 30, 202002:19 PM IST Permalink\nതിരുവനന്തപുരം: അംബാനിയുടെ ന്യൂസ് 18 കേരളയുടെ തലവനാകാനുള്ള ശ്രീലാലിന്റെ മോഹം നടന്നില്ല. രാജീവ് ദേവരാജിന് പകരം ഇനി ന്യൂസ് 18 കേരളയെ പ്രദീപ് പിള്ള നയിക്കും. മനോരമയിലൂടെ പത്രപ്രവർത്തനം തുടങ്ങി ഇംഗ്ലീഷ് പത്രപ്രവർത്തനത്തിലേക്ക് കൂടുമാറിയ പ്രദീപ് പിള്ള ടൈംസ് നൗ അടക്കമുള്ള ദേശീയ മാധ്യമങ്ങളിൽ പ്രവർത്തിച്ചിട്ടുണ്ട്. മനോരമ പത്രത്തിൽ അറിയപ്പെട്ടിരുന്ന ജേർണലിസ്റ്റായിരുന്നു പ്രദീപ്. തിരുവനന്തപുരത്ത് റിപ്പോർട്ടറായിരിക്കെ മനോരമ യുഎഇ ദൗത്യം ഏൽപ്പിച്ച മാധ്യമ പ്രവർത്തകനാണ് പ്രദീപ് പിള്ള. എല്ലാവരേയും ഒരുമിപ്പിക്കുകയെന്ന ലക്ഷ്യത്തോടെയാണ് പ്രദീപ് ചാനൽ തലപ്പത്ത് എത്തുന്നത്.\nകേരളത്തിലെ നമ്പർ വൺ ന്യൂസ് ചാനലാകുകയായിരുന്നു ന്യൂസ് 18 കേരളം എന്ന അംബാനി ചാനലിന്റെ ലക്ഷ്യം. കോടികളാണ് ഇതിന് വേണ്ടി മുതൽ മുടക്കിയത്. ലക്ഷങ്ങൾ കൊടുത്ത് മനോരമയിൽ നിന്നും ഏഷ്യാനെറ്റിൽ നിന്നും ആളുകളെ എത്തിച്ചതും വാർത്താ ചാനലുകളിൽ ആദ്യ സ്ഥാനത്തിന് വേണ്ടി മാത്രമാണ്. ഏഷ്യാനെറ്റ് ന്യൂസിന് തൊട്ടു പിന്നിലെങ്കിലും കുറഞ്ഞതെത്തുമെന്ന് കരുതി. എന്നാൽ അംബാനിയുടെ പ്രതീക്ഷകളൊന്നും പൂവണിഞ്ഞില്ല. നിരവധി വിവാദങ്ങളിലും ചാനൽ പെട്ടു. ജയ്ദീപിനായിരുന്നു ആദ്യം ചുമതല.\nപിന്നീട് രാജീവ് ദേവരാജനിലേക്കും കാര്യങ്ങളെത്തി. ഇരുവരും ടെലിവിഷൻ രംഗത്ത് വലിയ പരിചയമുള്ളവരായിരുന്നു. പ്രദീപ് പിള്ള ടൈംസ് നൗവിൽ നിന്നാണ് മനോരമയിൽ എത്തിയതെങ്കിലും കൂടുതൽ കാലവും പത്രങ്ങളിലായിരുന്നു പ്രവർത്തന പരിചയം. മനോരമയിലും ഇന്ത്യൻ എക്സ്‌പ്രസിലും റിപ്പോർട്ടിംഗിൽ പേരെടുത്ത ആളാണ് പ്രദീപ്. ന്യൂസ് 18 കേരളയുടെ ഭാഗമായി ഒരു വർഷം മുമ്പാണ് പ്രദീപ് എത്തുന്നത്. എന്നാൽ പ്രധാനപ്പെട്ട ഉത്തരവാദിത്തമൊന്നും പ്രദീപിന് നൽകിയിരുന്നില്ല. ഗ്രൂപ്പ് സമവാക്യങ്ങളായിരുന്നു ഇതിന് കാരണം.\nതുടക്കം മുതൽ പലവിധ വിവാദങ്ങളിലേക്ക് ചാനൽ വഴുതി പോവുകയും ചെയ്തു. ഇതെല്ലാം ചാനലിനെ ബാധിച്ചു. ചാനലിൽ എത്തിയവരെല്ലാം കടുത്ത പിണറായി ഭക്തരായിരുന്നു. ഇവരലെല്ലം സിപിഎം സൈബർ പോരാളികൾക്ക് വേണ്ടി അജണ്ട് പ്രഖ്യാപിച്ച് മുമ്പോട്ട് പോയതോടെ ചാനലിന് ഇടതു പക്ഷ ഇമേജും കിട്ടി. ചാനലിന് പണം മുടക്കിയ അംബാനി ആഗ്രഹിച്ചത് വലതു പക്ഷ ലൈനായിരുന്നു. ഇതും തെറ്റി. ഇടതുപക്ഷത്തെ നിലപാടുകളുമായി മുന്നേറി ഒന്നാമനാകാനും കഴിഞ്ഞില്ല. പ്രദീപ് പിള്ള തീവ്ര ഇടതുപക്ഷമോ വലതു പക്ഷമോ അല്ല. ഇതു കൊണ്ടാണ് പ്രദീപിന് നറുക്ക് വീഴുന്നത്. മുമ്പ് ജനം ടിവിയുടെ തലപ്പത്തേക്കും പ്രദീപിനെ ആർഎസ്എസ് പരിഗണിച്ചിരുന്നു.\nഎന്നാൽ രാഷ്ട്രീയ ചാനലിന്റെ ഭാഗമാകാനില്ലെന്ന് പറഞ്ഞ് പ്രദീപ് ഈ ഓഫർ നിരസിക്കുകയായിരുന്നു. ഒരു പാർട്ടിയോടും വലിയ ആഭിമുഖ്യമില്ലെന്നതാണ് പ്രദീപിന് ഗുണമാകുന്നത്. ഇതോടൊപ്പം ന്യൂസ് 18ലെ ഗ്രൂപ്പ് സമവാക്യങ്ങളേയും മോശം പ്രവണതേയും അടുത്ത് അറിയുകയും ചെയ്യാം. രണ്ട് കൊല്ലമായി ന്യൂസ് 18 കേരളയ്‌ക്കൊപ്പമുള്ള പ്രവർത്തന പരിചയത്തിലെ തിരിച്ചറിവുകൾ പ്രദീപ് പിള്ളയെ മുമ്പോട്ടുള്ള പോക്കിൽ തുണയ്ക്കുമെന്നാണ് അംബാനി മാനേജ്‌മെന്റിന്റെ വിലയിരുത്തൽ. തിങ്കളാഴ്ച പ്രദീപ് പിള്ള ചാനൽ എഡിറ്ററായി ചുമതലയേൽക്കും.\nന്യൂസ് 18 മലയാളം തുടങ്ങുമ്പോൾ ഏഷ്യാനെറ്റ് ന്യൂസിൽ നിന്നെത്തിയ ജയ്ദീപായിരുന്നു മേധാവി. പിന്നീട് രാജീവ് ഈ പദവിയിൽ എത്തുകയായിരുന്നു. ചാനലിലെ ജേണലിസ്റ്റ് ആത്മഹത്യയ്ക്ക് ശ്രമിച്ചതിനെ തുടർന്നുള്ള വിവാദമായിരുന്നു ഇതിനെല്ലാം കാരണം. ഹൈക്കോടതിയെ സമീപിച്ച് കേസിൽ നിന്ന് രക്ഷപ്പെട്ടെങ്കിലും ചാനലിന് മുമ്പോട്ട് കുതിക്കാനായില്ല. ഇതോടെ പതിയെ ജയ്ദീപ് ന്യൂസ് 18ന്റെ പടി ഇറങ്ങി. രാജീവ് ദേവരാജ് സമ്പൂർണ്ണ മേധാവിത്വത്തിൽ എത്തുകയും ചെയ്തു. മനോരമയിൽ നിന്ന് ന്യൂസ് 18ൽ എത്തിയ രാജീവിന് ശ്രീലാലും സതീഷും ഉറച്ച പിന്തുണ നൽകിയിരുന്നു. ഡൽഹി കേന്ദ്രീകരിച്ചുള്ള പ്രവർത്തന പരിചയമുണ്ടായിരുന്ന ശ്രീലാൽ-സതീഷ് കൂട്ടുകെട്ടുമായി ചേർന്നാണ് രാജീവ് ചാനലിനെ മുമ്പോട്ട് കൊണ്ടു പോയത്. ഇതിനിടെയാണ് പലവിധ വിവാദങ്ങൾ ഉയർന്നു വന്നത്. ഇത് ചാനലിന്റെ വിശ്വാസ്തയെ പോലും തളർത്തി.\nഇതിനിടെയാണ് രാജീവ് രാജിവയ്ക്കുന്നത്. രാജീവ് മീഡിയാ വൺ ചാനലിന്റെ ഭാഗമാകും. ഇതുമായി ബന്ധപ്പെട്ട ചർച്ചകൾ പുരോഗമിക്കുന്നുണ്ട് നേരത്തെ തന്നെ ഇതിൽ ഏകദേശ ധാരണയുണ്ടായിരുന്നു. എന്നാൽ കൊറോണ പ്രതിസന്ധി കാരണം തീരുമാനം നീണ്ടു പോകുകയാണ്. മീഡിയാ വണ്ണിൽ പ്രധാനപ്പെട്ട സ്ഥാനം രാജീവിന് ലഭിക്കും. മീഡിയാ വണ്ണിന്റെ ചീഫ് എഡിറ്റർ സിഎൽ തോമസ് വിരമിക്കുകയാണ്. ഈ സാഹചര്യത്തിൽ രാജീവ് ചാനലിന്റെ മേധാവിയാകുമെന്നും സൂചനയുണ്ട്. മുസ്ലിം അല്ലാത്ത മുഖം ചാനലിന് നൽകാനുള്ള തന്ത്രത്തിന്റെ ഭാഗം കൂടിയാണ് ഇത്. കൈരളി ടിവിയിലൂടെയാണ് രാജീവ് ടിവി മാധ്യമ പ്രവർത്തനത്തിന്റെ ഭാഗമാകുന്നത്. ഇന്ത്യാവിഷനിലൂടെ മനോരമയിലും എത്തി.\nമനോരമാ ടിവിയിലെ പ്രധാന മുഖമായിരുന്നു രാജീവ്. പറയാതെ വയ്യ എന്ന പ്രോഗ്രാം വലിയ ഹിറ്റാവുകയും ചെയ്തു. ഇതിന് പിന്നാലെയാണ് രാജീവ് മനോരമ വിട്ട് ന്യൂസ് 18 കേരളയുടെ ഭാഗമായത്. വലിയ ശമ്പളവും മറ്റും നൽകിയാണ് ന്യൂസ് 18 ഗ്രൂപ്പ് രാജീവിനെ സ്വന്തമാക്കിയത്. എന്നാൽ കരാർ നിയമനം മാത്രമാണ് കൊടുത്തത്. ഓരോ വർഷവും കരാർ പുതുക്കുകയും ചെയ്തു. ഈ കരാർ കാലാവധി അവസാനിക്കാൻ ഇരിക്കെയാണ് രാജീവിന്റെ രാജിയെന്നും സൂചനയുണ്ട്. ചാനലിന്റെ റേറ്റിങ് കുറവിൽ അംബാനി ഗ്രൂപ്പ് നിരാശരാണ്. ഈ സാഹചര്യത്തിൽ രാജീവിന് കരാർ നീട്ടികൊടുക്കില്ലെന്ന അഭ്യൂഹവും സജീവമായിരുന്നു. ഇത് മനസ്സിലാക്കിയാണ് കൂടുമാറ്റമെന്നും വിലയിരുത്തലുണ്ട്. ഇതോടെ ശ്രീലാൽ ചാനലിന്റെ തലപ്പത്ത് എത്താനായി ശ്രമിച്ചു. എന്നാൽ ഇത് മാനേജ്‌മെന്റ് തള്ളിക്കളയുകയായിരുന്നു.\nപിരിച്ചുവിടൽ ഭീഷണിയെ തുടർന്ന് മാധ്യമ പ്രവർത്തക ആത്മഹത്യക്ക് ശ്രമിച്ച സംഭവത്തിൽ നാല് പേർക്കെതിരെ കേസ് എടുത്തത് വലിയ പ്രാധാന്യത്തോടെയാണ് ചർച്ചയായത്. ന്യൂസ് 18 കേരള എഡിറ്റർ രാജീവ് ദേവരാജ്, സിനിയർ അസോസിയേറ്റ് എഡിറ്റർ ബി ദിലീപ് കുമാർ, സീനിയർ ന്യൂസ് എഡിറ്റർ എസ് ലല്ലു, സിഎൻ പ്രകാശ് എന്നിവർക്കെതിരെയാണ് കേസ്. രാജീവ് ദേവരാജിനെ ആണ് കേസിൽ ഒന്നാം പ്രതിയായി ചേർത്തിട്ടുള്ളത്. ഈ കേസ് പിന്നീട് ഹൈക്കോടതിയിൽ നിന്ന് ക്വാഷ് ചെയ്യാനും കഴിഞ്ഞു. ദിലീപ് കുമാർ നേരത്തെ തന്നെ ചാനലിൽ നിന്ന് മാറിയിരുന്നു. ട്വന്റി ഫോറിന്റെ ഭാഗമാണ് ഇന്ന് ദിലീപ് കുമാർ. പിന്നാലെയാണ് രാജീവും ന്യൂസ് 18 കേരളയെ വിട്ട് പോകുന്നത്. കൊറോണക്കാലത്ത് ന്യൂസ് ചാനലുകൾക്ക് പ്രേക്ഷകർ ഏറെയാണ്. ബാർക് റേറ്റിങ് പ്രകാരം ഏഷ്യാനെറ്റ് ന്യൂസും ട്വന്റി ഫോറുമാണ് ആദ്യ രണ്ട് സ്ഥാനത്ത്. മാതൃഭൂമിക്ക് പിന്നിൽ മനോരമ. അതിന് ശേഷമാണ് അംബാനിയുടെ നിക്ഷേപമുള്ള ന്യൂസ് 18 കേരളയുടെ സ്ഥാനം.\nന്യൂസ് 18 കേരളയുടെ ഇടതു പക്ഷ ആഭിമുഖ്യം പലപ്പോഴും ദേശീയ തലത്തിൽ ചർച്ചയായിരുന്നു. പിണറായി സർക്കാരിനെ പരസ്യമായി പിന്തുണയ്ക്കുന്ന നിലപാടുകളാണ് സോഷ്യൽ മീഡിയയിൽ ന്യൂസ് 18 കേരളയിലെ പ്രമുഖ ജേർണലിസ്റ്റുകൾ എടുത്തത്. ശബരിമല വിഷയത്തിൽ പോലും നവോത്ഥാനം ഉയർത്തിയ സിപിഎം സൈബർ സഖാക്കൾക്കൊപ്പമായിരുന്നു പോക്ക്. ലെഫ്റ്റ്-ലിബറൽ ചാനലെന്ന മുതലെടുപ്പിന് വേണ്ടിയായിരുന്നു ഇത്. എന്നാൽ ഇതൊരിക്കലും നടന്നതുമില്ല. ഈയിടെ വന്ന ശ്രീകണ്ഠൻ നായരുടെ ട്വന്റി ഫോർ അതി സമർത്ഥമായി ഈ സ്പെയ്സ് സ്വന്തമാക്കുകയും ചെയ്തു. അംബാനി ലക്ഷങ്ങൾ മുടക്കി ആളുകളെ എത്തിച്ചിട്ടും നടക്കാതെ പോയ കാര്യമാണ് ട്വന്റി ഫോർ തന്ത്രപരമായി നേടിയത്.\nന്യൂസ് 18 കേരളത്തിന്റെ ചെലവിന്റെ പത്തിലൊന്നു പോലും ചെലവഴിക്കാതെയാണ് ട്വന്റി ഫോർ മുന്നേറ്റം നടത്തുന്നത്. അതുകൊണ്ട് തന്നെ ഏഷ്യാനെറ്റ് ന്യൂസിനും മനോരമയ്ക്കും മാതൃഭൂമിക്കും ട്വന്റി ഫോറിനും പിന്നിലുള്ള സ്ഥാനം മാത്രമേ ഭാവിയിലും ന്യൂസ് 18 കേരളയ്ക്കുള്ളൂവെന്ന തിരിച്ചറിവ് മാനേജ്മെന്റിനും വന്നു കഴിഞ്ഞു. ഈ സാഹചര്യത്തിലാണ് കടുത്ത ഇടതുപക്ഷക്കാനരല്ലാത്ത പ്രദീപ് പിള്ള ചാനലിനെ നയിക്കാൻ എത്തുന്നത്.\nതെലുങ്ക് സീരിയൽ താരം ശ്രാവണി ആത്മഹത്യ ചെയ്ത സംഭവത്തിൽ തെലുങ്ക് നിർമതാവ് അറസ്റ്റിൽ


2 separate train accidents kill 15 in India | റെയിൽവേ സുരക്ഷ ഇന്നും വെള്ളത്തിൽ വരച്ച വര തന്നെ; കാവലില്ലാ ലെവൽക്രാസിനും സിഗ്നൽ പ്രശ്‌നങ്ങൾക്കും പരിഹാരമില്ല; രണ്ട് തീവണ്ടി അപകടങ്ങളിൽ കഴിഞ്ഞ ദിവസം മരിച്ചത് 15 പേർ - MarunadanMalayali.com\nDecember 09, 2015 | 07:05 AM IST | Permalink\nറാഞ്ചി: സുരക്ഷിതമായ തീവണ്ടിയാത്ര ഒരുക്കുമെന്നാണ് കേന്ദ്ര സർക്കാരിന്റെ പ്രഖ്യാപനം. യാത്രക്കാരുടെ പോക്കറ്റ് കൊള്ളയടിക്കുന്ന പരിഷ്‌കാരങ്ങൾ നടത്തുന്നത് പോലും പാളങ്ങളിൽ സുരക്ഷ ഒരുക്കാനാണ്. ആളില്ലാ ലെവൽ ക്രോസുകളെ ഇല്ലാതാക്കുമെന്നും പറയുന്നു. പക്ഷേ ഇതെല്ലാം പ്രസ്താവനകൾ മാത്രമായി ഒതുങ്ങുകയാണ്. റെയിൽവേ സുരക്ഷ ഇന്നും ചോദ്യം ചെയ്യപ്പെടുന്നു. കഴിഞ്ഞ ദിവസം ഉണ്ടായ രണ്ട് തീവണ്ടി അപകടങ്ങൾ ഇതിന് തെളിവാണ്.\nഝാർഖണ്ഡിലും ഹരിയാണയിലുമായുണ്ടായ തീവണ്ടിയപകടങ്ങളിൽ 15 പേർ മരിച്ചു. ഝാർഖണ്ഡിൽ റാഞ്ചിക്ക് 70 കി.മീ. അകലെ ഭുർകുണ്ട സ്റ്റേഷനടുത്തുള്ള ആളില്ലാ ലെവൽക്രോസ്സിൽ തീവണ്ടി കാറിലിടിച്ച് 14 പേരാണ് മരിച്ചത്. ഹരിയാണയിലെ പൽവാലിൽ ലോകമാന്യതിലക് ഹരിദ്വാർ എക്സ്‌പ്രസ്സും ലോക്കൽ തീവണ്ടിയുമായി കൂട്ടിയിടിച്ച് ഡ്രൈവർ മരിച്ചു. അതായത് സിഗ്നൽ തകരാറും ലെവൽ ക്രോസിലെ കാവലും ഇന്നും പ്രശ്‌നമായി തുടരുന്നു. കേന്ദ്ര റെയിൽമന്ത്രി സുരേഷ് പ്രഭുവിന്റെ സുരക്ഷയൊരുക്കൽ പ്രഖ്യാപനങ്ങൾ ഏത്രയും വേഗം നടപ്പാക്കേണ്ടതിന്റെ ആവശ്യകതയാണ് ഇവ ചൂണ്ടിക്കാട്ടുന്നത്.\nഒരു മണിക്കൂർ ട്രെയിൻ വൈകിയാൽ ഓരോ യാത്രക്കാരനും 100 രൂപ നഷ്ടപരിഹാരം; വൈകൽ രണ്ട് മണിക്കൂറായാൽ നഷ്ടപരിഹാരം 250 രൂപ; ട്രെയിനിൽ വച്ച് കവർച്ചയ്ക്ക് ഇരയായാൽ ഒരു ലക്ഷം നഷ്ടപരിഹാരം; മരണം സംഭവിച്ചാൽ 25 ലക്ഷവും; റെയിൽവേ സ്വകാര്യവത്കരിക്കുമ്പോൾ നെറ്റി ചുളിക്കുന്നവർക്ക് ആശ്വസിക്കാൻ ചില നല്ല വാർത്തകൾ\nഗ്രേറ്റ് ഫാദറിന്റെ കളക്ഷൻ റെക്കോർഡുകൾ തീവണ്ടി തകർക്കുമെന്ന് നിർമ്മാതാവ് ; ഓഗസ്റ്റ് സിനിമാസ് നിർമ്മിച്ച ഏറ്റവും വലിയ വിജയമാണ് ചിത്രം; ബോക്‌സ് ഓഫീസ് കണക്കുൾ വെളിപ്പെടുത്താനാകില്ലെന്നും ഷാജി നടേശൻ\nലോക്കൽ വണ്ടിയായ പൽവാൽഗസ്സിയാബാദിന്റെ ഡ്രൈവർ യശ്പാലാണ് മരിച്ചത്. സഹഡ്രൈവർക്കും എക്സ്‌പ്രസ്സ് തീവണ്ടിയുടെ ഗാർഡിനും പരിക്കേറ്റു. ചൊവ്വാഴ്ച രാവിലെ എട്ടരയോടെയായിരുന്നു അപകടം. മൂടൽമഞ്ഞാണ് അപകടത്തിനിടയാക്കിയതെന്നാണ് വിവരം. നൂറിലേറെ പേർക്ക് പരിക്കേറ്റു. മൂടൽമഞ്ഞ് മൂലം സിഗ്നൽ കാണാനാവാത്തതാണ് അപകടത്തിന് കാരണമെന്നാണ് സൂചന. റെയിൽവേ സുരക്ഷാ സംവിധാനങ്ങളുടെ പോരായ്മ തന്നെയാണ് ഇവിടെ ചോദ്യം ചെയ്യപ്പെടുന്നത്.\nക്ഷേത്രദർശനത്തിനുശേഷം മടങ്ങുകയായിരുന്ന കുടുംബത്തിന്റെ കാറാണ് ലെവൽക്രോസ്സിൽ അപകടത്തിൽപ്പെട്ടത് തിങ്കളാഴ്ചരാത്രി ഒമ്പതരയോടെയായിരുന്നു അപകടം. രാംഗഢ് ജില്ലയിലെ ലെവൽക്രോസ്സിലെത്തിയപ്പോൾ വണ്ടിയുടെ ടയർ പാളത്തിൽകുടുങ്ങി. യാത്രക്കാർ വണ്ടിയിൽനിന്ന് ഇറങ്ങാൻ തുടങ്ങുമ്പോഴേക്കും കുതിച്ചെത്തിയ ഹൗറഭോപ്പാൽ തീവണ്ടി വണ്ടിയിലിടിച്ചു. നൂറുമീറ്ററോളം കാറുമായി തീവണ്ടി നീങ്ങി. തീവണ്ടി എൻജിനിൽ കുടുങ്ങിയ വണ്ടി ഒരുവിധത്തിൽ വേർപെടുത്തിയെടുക്കുകയായിരുന്നെന്ന് പൊലീസ് പറഞ്ഞു. വണ്ടിയിലുണ്ടായിരുന്ന എല്ലാവരും മരിച്ചു.\nഡൽഹിയിൽ നിന്നും 80 കിലോമീറ്റർ അകലെ ബഗോല ഗ്രാമത്തിലാണ് തീവണ്ടികൾ കൂട്ടിമുട്ടിയ സംഭവം സംഭവം. പൽവാലിൽ നിന്നും ഗസ്സിയാബാദിലേക്ക് പോകുകയായിരുന്ന എമു(ഇലക്ട്രിക് മൾട്ടിപ്പിൾ യൂണിറ്റ്) തീവണ്ടി നിർത്തിയിട്ടിരുന്ന ഹരിദ്വാർ എക്സ്‌പ്രസ് തീവണ്ടിയുടെ പിന്നിൽ ഇടിക്കുകയായിരുന്നു. കടുത്ത മൂടൽമഞ്ഞാണ് അപകടകാരണമെന്ന് കരുതുന്നു. പരിക്കേറ്റവരെ പൽവാലിലേയും ഫരീദാബാദിലെയും ആശുപത്രികളിൽ പ്രവേശിപ്പിച്ചു.\nഹരിയാണ മുഖ്യമന്ത്രി മനോഹർലാൽ ഖട്ടാർ പൽവാൽ ഡെപ്യൂട്ടി കമ്മീഷണറോട് അടിയന്തര നടപടികൾ സ്വീകരിക്കാൻ നിർദ്ദേശം നൽകിയിട്ടുണ്ട്.


ഇന്ത്യയിൽ ഇന്ധന വില വീണ്ടും കൂട്ടി,കോൺഗ്രസ് പ്രക്ഷോഭത്തിന് ഒരുങ്ങുന്നു\nന്യൂദല്‍ഹി: ഒരു ദിവസത്തെ ഇടവേളയ്ക്ക് ശേഷം ഇന്ത്യയിൽ ഇന്ധന വില വീണ്ടും കൂട്ടി. പെട്രോളിന് അഞ്ച് പൈസയും ഡീസലിന് 12 പൈസയുമാണ് കൂട്ടിയത്.ഇതോടെ,പെട്രോളിന് 9.22 രൂപയും ഡീസലിന് 10.57 രൂപയുമാണ് വര്‍ധിച്ചത്. രാജ്യത്ത് തുടര്‍ച്ചയായ 21 ദിവസങ്ങളില് കേന്ദ്രസര്‍ക്കാര് പെട്രോള്-ഡീസല് വില വര്‍ധിപ്പിച്ചിരുന്നു. അതില് കഴിഞ്ഞ ദിവസം മാത്രമാണ് വില വര്‍ധനവ് ഇല്ലാതിരുന്നത്.ജൂണ് ഏഴു മുതലാണ് ഇന്ധന വില ഉയരാന് തുടങ്ങിയത്. കേന്ദ്രസര്‍ക്കാര് എക്സൈസ് നികുതി കൂട്ടിയതോടെയാണ് ഇന്ധനവില വര്‍ധിപ്പിക്കേണ്ട സാഹചര്യം ഉണ്ടായതെന്നാണ് എണ്ണക്കമ്പനികളുടെ വിശദീകരണം.\nക്രൂഡ് ഓയിലിന്റെ വില ഏറ്റവും കുറഞ്ഞ നിലയിലെത്തിയിട്ടും രാജ്യത്ത് ഇന്ധനവില ദിവസേന കൂട്ടുകയാണ്.ദല്‍ഹിയില് പെട്രോളിനേക്കാള് ഉയര്‍ന്ന നിരക്കാണ് ഡീസലിന്.\nഇതിനിടെ,തുടര്‍ച്ചയായ ഇന്ധന വില വര്‍ധനയ്‌ക്കെതിരെ കോണ്‍ഗ്രസ് രാജ്യവ്യാപകമായി പ്രതിഷേധം സംഘടിപ്പിക്കാൻ തീരുമാനിച്ചിട്ടുണ്ട്. കോണ്‍ഗ്രസ് എം.എല്.എമാരും എം.പിമാരും ഒപ്പിട്ട നിവേദനം രാഷ്ട്രപതി രാം നാഥ് കോവിന്ദിന് കൈമാറുമെന്ന് എ.ഐ.സി.സി ജനറല് സെക്രട്ടറി കെ. സി വേണുഗോപാല് കഴിഞ്ഞ ദിവസം പറഞ്ഞു.\nരാജ്യത്ത് ഇത് രണ്ടാം തവണയാണ് ഡീസല്‍വില പെട്രോളിനെ മറികടക്കുന്നത്. 2018ല് ഭുവനേശ്വറില് പെട്രോളിനെ ഡീസല് മറികടന്നിരുന്നു. മോദിസര്‍ക്കാര് വന്നശേഷം 2014 ഒക്ടോബറിലാണ് ഡീസല്‍വില നിയന്ത്രണാവകാശം എണ്ണക്കമ്പനികള്‍ക്ക് വിട്ടുകൊടുത്തത്. പെട്രോള്‍വില നിയന്ത്രണവിമുക്തമാക്കിയത് 2010ല് രണ്ടാം യു.പി.എ സര്‍ക്കാരാണ്.


കാർത്തിക ; സമ്പൂർണ വർഷഫലം 2021 : കാണിപ്പയ്യൂർ | Yearly Horoscope | ജ്യോതിഷം | Astrology | Manorama Online\nകാർത്തിക ; സമ്പൂർണ വർഷഫലം 2021 : കാണിപ്പയ്യൂർ\nകാണിപ്പയ്യൂർ നാരായണൻ നമ്പൂതിരിപ്പാട് December 23, 2020 07:58 AM IST\n2021 പുതുവർഷം കാർത്തിക നക്ഷത്രക്കാർക്കെങ്ങനെ?\nകാർത്തിക നക്ഷത്രത്തിൽ ജനിച്ചവർക്ക് 2021 ൽ നിസ്സരമെന്നു തോന്നുന്ന പല പ്രവർത്തനങ്ങൾക്കും കൂടുതൽ പ്രയത്നം വേണ്ടി വരുമെങ്കിലും ഈശ്വരാരാധനകളാൽ പ്രതീക്ഷിച്ചതിലും കൂടുതൽ നേട്ടങ്ങൾ ലഭിക്കും. ഈ വർഷം തൊഴിലുമായി ബന്ധപ്പെട്ട് ദമ്പതികൾക്ക് വേർപിരിഞ്ഞു താമസിക്കേണ്ട സാഹചര്യം കാണുന്നു. വിദ്യാർഥികൾക്ക് പ്രതീക്ഷിച്ച വിജയം കൈവരിക്കും. പഠിച്ച വിഷയങ്ങളോടനുബന്ധമല്ലാത്ത ചില ജോലികൾ ചെയ്യേണ്ടതായ സാഹചര്യം കാണുന്നു. സെപ്റ്റംബർ മാസത്തോട് കൂടി പഠിച്ച വിഷയത്തോടനുബന്ധമായ ഉദ്യോഗം ലഭിക്കാനും സാധ്യത കാണുന്നു. ഗവൺമെന്റ് ജോലിക്ക് ശ്രമിക്കുന്നവർക്ക് പി. എസ്. സി. പരിശീലനത്തിലൂടെ അത് നേടാനുള്ള സാഹചര്യം കാണുന്നു.\nവ്യക്തിസ്വാതന്ത്ര്യം പരമാവധി പ്രയോജനപ്പടുത്തുന്നതും പുതിയ ഭരണസംവിധാനം സ്വീകരിക്കുന്നതും പ്രസ്ഥാനത്തിന് വളരെ ഗുണം ചെയ്യും. മാതാപിതാക്കളോടൊപ്പം ഒരുമിച്ചു താമസിച്ചു ജോലിചെയ്യേണ്ട സാഹചര്യം കാണുന്നു. ജന്മ നാട്ടിലെ ഗൃഹം വാടകയ്ക്ക് കൊടുത്തു പട്ടണത്തിലേക്ക് താമസം മാറാനുള്ള അവസരം സ്വീകരിക്കുന്നത് നന്നായിരിക്കും. കുടുംബത്തിൽ സമാധാന അന്തരീക്ഷം സംജാതമാകും. വാഹന ഉപയോഗത്തിൽ വളരെ ശ്രദ്ധിക്കണം. വസ്തു തർക്കം പരിഹരിക്കുവാൻ നിഷ്പക്ഷമായ തീരുമാനം കൈക്കൊള്ളും. വ്യാപാരവിപണവിതരണ മേഖലകളോട് ബന്ധപ്പെട്ട് പല ആശയങ്ങളും വന്നു ചേരുമെങ്കിലും സാമ്പത്തിക നേട്ടം കുറഞ്ഞിരിക്കും. ഉദ്യോഗം രാജി വയ്ക്കാനുള്ള തീരുമാനത്തിൽ നിന്ന് പിന്മാറും. യന്ത്രത്തകരാറ് സംഭവിക്കുന്നത് മൂലം വ്യാവസായിക മേഖലകളിൽ ബുദ്ധിമുട്ട് അനുഭവപ്പെടും. ഉൽപന്നങ്ങൾ മറ്റ് സ്ഥാപനങ്ങളിൽ ഉൽപ്പാദിപ്പിക്കുന്നതിനുള്ള അവസരം കാണുന്നു. പൂർവ്വിക സ്വത്ത് വിൽക്കുന്നത് വഴി നേട്ടം കാണുന്നു.\nഓഗസ്റ്റ് മാസം മുതൽ ഗൃഹ നിർമാണം തുടങ്ങി വയ്ക്കും. മക്കളോടൊത്തു ദീർഘനാൾ വിദേശത്തു കഴിയുവാനുള്ള അവസരം ലഭിക്കും. സാംക്രമിക രോഗങ്ങൾ പിടിപെടുന്നതിനാൽ യാത്രകൾ ഒഴിവാക്കേണ്ടതായ സാഹചര്യം കാണുന്നു. വീഴ്‌ചകൾ ഉണ്ടാകാതെ സൂക്ഷിക്കണം. സഹോദരങ്ങളെ സാമ്പത്തികമായി സഹായിക്കും. എന്നാൽ വർഷത്തിനൊടുവിൽ കടം വാങ്ങേണ്ടതായ സാഹചര്യം കാണുന്നു. വിജ്ഞാനം ആർജ്ജിക്കുവാനും മറ്റുള്ളവർക്ക് പകർന്നു കൊടുക്കാനും ഉള്ള അവസരം വിനിയോഗിക്കുന്നത് നന്നായിരിക്കും. ക്ലേശകരമായിട്ടുള്ള സാഹചര്യങ്ങളെ നിഷ്പ്രയാസം അതിജീവിക്കുവാനുള്ള സാധ്യത കാണുന്നു. വേണ്ടപ്പെട്ടവർക്ക് തൊഴില്പരമായിട്ടുള്ള നിർദേശങ്ങൾ നൽകാൻ പറ്റുന്നതിൽ കൃതാർത്ഥത തോന്നും. വസ്തുതകൾക്ക് നിരക്കാത്ത പ്രവർത്തികളിൽ നിന്നും യുക്തിപൂർവം പിന്മാറുന്നത് നന്നായിരിക്കും.\nഹൃദ്രോഗ പീഡകളോ, നാഡീരോഗ പീഡകളോ, നീർക്കെട്ട്, സന്ധിവേദന, കഫ-രോഗ പീഡകൾ വർധിക്കാനിടയുണ്ട്. ജോലി മാറ്റത്തിന് ശ്രമിക്കുന്നവർക്ക് അനുകൂലമായ സമയം കാണുന്നു. കക്ഷി രാഷ്ട്രീയത്തിൽ ആത്മാർഥമായി പ്രവർത്തിക്കുന്നത് നന്നായിരിക്കും. ജീവകാരുണ്യപ്രവർത്തനങ്ങൾക്ക് സർവാത്മനാ പ്രവർത്തിക്കുവാനുള്ള അവസരങ്ങൾ ഉണ്ടായിത്തീരും. കാർഷിക മേഖലകളിൽ നിന്ന് അനുകൂലമായ വിജയം കൈവരിക്കും. വിദേശത്തു സ്ഥിരതാമസത്തിനുള്ള അനുമതി ലഭിക്കും. വ്യത്യസ്തവും വിവിധങ്ങളുമായിട്ടുള്ള കർമപഥങ്ങളിൽ അനുകൂലമായ വിജയം കൈവരിക്കും. കരാർ ജോലികളിൽ പ്രതീക്ഷിച്ചതിലുപരി വിജയം കാണുന്നു. വിദേശത്തു ജോലി ഉള്ളവർക്ക് സാമ്പത്തിക നേട്ടം ഉണ്ടാകുവാനിടയുണ്ട്. സന്ധി സംഭാഷണത്തിൽ വിജയം കൈവരിക്കും.\nബഹുമുഖ പ്രതിഭകളെ ആദരിക്കുന്ന ചടങ്ങിൽ അനുമോദനങ്ങൾ അർപ്പിക്കുവാനുള്ള സാഹചര്യം ഉണ്ടായിത്തീരും. സത്യസന്ധവും നീതിയുക്തവുമായ തീരുമാനം സർവ്വാദരങ്ങൾക്കും വഴിയൊരുക്കും. പൊതുവെ എല്ലാ കാര്യങ്ങളിലും പ്രാരംഭത്തിൽ ചില തടസ്സങ്ങൾ അനുഭവപ്പെടുമെങ്കിലും കാര്യകാരണങ്ങളെല്ലാം മനസ്സിലാക്കിക്കൊണ്ടും യുക്തിപൂർവ്വം ചിന്തിച്ചു പ്രവർത്തിക്കുന്നത് കൊണ്ടും എല്ലാ വിധത്തിലുമുള്ള അനിഷ്ടങ്ങളെയും അതിജീവിക്കുവാനുള്ള യോഗം കാണുന്നു. മുൻകോപം നിയന്ത്രിക്കുന്നതു വഴി കുടുംബത്തിലും തൊഴിൽമേഖലകളിലും പ്രതീക്ഷിച്ചതിനേക്കാൾ നേട്ടം കാർത്തിക നക്ഷത്രക്കാർക്ക് ഈ 2021 ൽ യോഗം കാണുന്നു.\nEnglish Summary: Karthika Birth Star / Yearly Horoscope 2021 by Kanippayyur


വിക്രമിന്റെ മഹാവീർ കർണ്ണക്ക് തുടക്കമായി | Mahavir Karna starts rolling– News18 Malayalam\nവിക്രമിന്റെ 300 കോടിയുടെ മഹാവീർ കർണ്ണയ്ക്ക് തുടക്കമായി\nഇത്രയും ഓപ്പൺ ആണോ ഷെയ്ൻ? തന്റെ മൊബൈൽ നമ്പർ വെളിപ്പെടുത്തി താരം\n'ലഹരി ഉപയോഗിക്കുന്ന ഒരുത്തനും എന്റെ ഒപ്പം ഒരു പണിക്കും ഇറങ്ങരുത്'; ഷെയ്ൻ ചിത്രത്തിന്റെ ട്രെയ്‌ലർ വൈറലാവുന്നു\nവീട്ടിലുണ്ടാക്കിയ ഭക്ഷണം പങ്കിട്ട് മമ്മുക്ക; മാമാങ്കത്തിലെ നായിക പ്രാചി ടെഹ്‌ലാൻ ആദ്യ മലയാള ചിത്രത്തെപ്പറ്റി\nമാമാങ്കം കാണാൻ ഷൂട്ടിംഗ് ബ്രേക്ക് ചെയ്ത് 'വെള്ളേപ്പം' സിനിമ സംഘം തിയേറ്ററിൽ\nഹൈദരാബാദിലെ റാമോജി ഫിലിം സിറ്റി ആണ് ലൊക്കേഷൻ\nUpdated: February 8, 2019, 6:29 PM IST\nLast Updated: February 8, 2019, 6:29 PM IST IST\nമലയാള സിനിമ കണ്ടതിലും വച്ച് ഏറ്റവും വലിയ ബഡ്ജറ്റിൽ ആർ.എസ്. വിമൽ വിക്രമിനെ നായകനാക്കി ചെയ്യുന്ന മഹാവീർ കർണ്ണക്ക് തുടക്കമായി. ഹൈദരാബാദിലെ റാമോജി ഫിലിം സിറ്റി ആണ് ലൊക്കേഷൻ. 300 കോടി രൂപയാണ് മുതൽമുടക്ക്. 45 കോടി രൂപയ്ക്കു തയ്യാറായ കായംകുളം കൊച്ചുണ്ണിക്കാണ് നിലവിലെ റെക്കോർഡ്. ഈ ചിത്രം ബോക്സ് ഓഫീസ് കളക്ഷൻ ഇനത്തിൽ 100 കോടി രൂപ കടന്നിരുന്നു. യുണൈറ്റഡ് ഫിലിം കിംഗ്‌ഡം എന്ന ന്യൂ യോർക്ക് കേന്ദ്രീകരിച്ച നിർമ്മാതാക്കളാണ് ചിത്രത്തിന് പണം മുടക്കുന്നത്. എന്ന് നിന്റെ മൊയ്ദീന് ശേഷം വിമൽ സംവിധാനം ചെയ്യുന്ന രണ്ടാമത്തെ ചിത്രമാണ് മഹാവീർ കർണ്ണ.\nAlso read: FILM REVIEW: തെരഞ്ഞെടുപ്പ് അടുക്കുമ്പോൾ വഴി മാറിപ്പോയൊരു രാഷ്ട്രീയ 'യാത്ര'\nകടരം കൊണ്ടാനു ശേഷം വിക്രം അഭിനയിക്കുന്ന ചിത്രമാണിത്. കർണ്ണനാവാനായി കുതിര സവാരിയും ശാരീരിക രൂപമാറ്റവും വിക്രം നടത്തിയിരുന്നു. നിലവിൽ മാമാങ്കം നിർമ്മിക്കുന്ന വേണു കുന്നപ്പള്ളിയായിരുന്നു മഹാവീർ കർണ്ണ നിർമ്മിക്കാൻ ആദ്യം മുന്നോട്ടു വന്നത്. 60 കോടി രൂപയായിരുന്നു നിർമ്മാതാവ് മുന്നിൽക്കണ്ട ബജറ്റ്. എന്നാൽ ഇതിൽ ചിത്രം ഒതുങ്ങില്ലെന്നു കണ്ട പക്ഷം പിന്മാറുകയായിരുന്നു. മുഖ്യ വേഷത്തിന് ആദ്യം നിശ്ചയിച്ചിരുന്നത് പൃഥ്വിരാജിനെ ആയിരുന്നു. എന്നാൽ ഡെയ്റ്റിന്റെ പ്രശ്നങ്ങൾ കൊണ്ട് പിന്മാറുകയായിരുന്നു.\nമഹാവീർ കർണ്ണ ആരംഭിച്ച വിവരം സംവിധായകന്റെ സോഷ്യൽ മീഡിയ അക്കൗണ്ട് വഴിയാണ് പുറത്തു വിട്ടത്. വിക്രം സെറ്റിൽ എത്തിയിട്ടുണ്ട്. ജയ്‌പൂർ, കാനഡ തുടങ്ങിയിടങ്ങളും ചിത്രത്തിന്റെ ലൊക്കേഷനുകളാണ്. വരും നാളുകളിൽ ബോളിവുഡ്, ഹോളിവുഡ് താരങ്ങളും അണിചേരും. മഹാഭാരതത്തെ, കർണ്ണന്റെ കാഴ്ചപ്പാടിൽ അവതരിപ്പിക്കുന്നതാണ് ചിത്രം.\nMahaveer Karna movie\nR.S. Vimal Mahaveer Karna


അരൂര് അപകടം: രണ്ടുപേരുടെ മൃതദേഹം കണ്ടെടുത്തു; മൂന്നുപേര്‍ക്കായുള്ള തിരച്ചില് ഊര്‍ജിതമാക്കി\nWed Jul 18 2018 15:52:28 GMT+0530 (IST)\nNarada Desk| Updated On: 2016-11-17 16:27:53.0 | Location :\nമൂന്നുപേരെ ഇനിയും കണ്ടെത്താനായിട്ടില്ല. നാവികസേനയുടെ നേതൃത്വത്തില് ഇവര്‍ക്കായി തിരച്ചില് ഊര്‍ജിതമാക്കിയിരിക്കുകയാണ്. നേപ്പാള് പ്യാഗന് ജില്ലയില് നിന്നുള്ള മധു ഖത്രി, ഹിമന്‍ലാല് ഖത്രി എന്നിവരുടെ മൃതദേഹങ്ങളാണ് ഇന്ന് കണ്ടെത്തിയത്.\nഅരൂര്: ദേശീയപാതയില് അരൂര്-കുമ്പളം പാലത്തില്‍നിന്ന് കായലിലേക്ക് ജീപ്പ് മറിഞ്ഞുണ്ടായ അപകടത്തില്‍പ്പെട്ട ഒമ്പതംഗ സംഘത്തിലെ രണ്ടുപേരുടെ മൃതദേഹം കണ്ടെടുത്തു. മൂന്നുപേരെ ഇനിയും കണ്ടെത്താനായിട്ടില്ല. നാവികസേനയുടെ നേതൃത്വത്തില് ഇവര്‍ക്കായി തിരച്ചില് ഊര്‍ജിതമാക്കിയിരിക്കുകയാണ്. നേപ്പാള് പ്യാഗന് ജില്ലയില് നിന്നുള്ള മധു ഖത്രി, ഹിമന്‍ലാല് ഖത്രി എന്നിവരുടെ മൃതദേഹങ്ങളാണ് ഇന്ന് കണ്ടെത്തിയത്.\nവാഹനത്തിന്റെ ഡ്രൈവര് മലയാളിയായ നിജാസ് അലി, നേപ്പാള് സ്വദേശികളായ ശ്യാം ഖത്രി, ജമന് ബഹാദൂര് ഖത്രി എന്നിവര്‍ക്കായുള്ള തിരച്ചിലാണ് തുടരുന്നത്. നേപ്പാള് സ്വദേശികളായ നാലുപേരെ അപകടമുണ്ടായ ഇന്നലെ തന്നെ രക്ഷപ്പെടുത്തിയിരുന്നു. ലോക്മാന്, പദംബാദര്, സുരേഷ്, രാമു എന്നിവരെയാണ് മല്‍സ്യത്തൊഴിലാളികള് രക്ഷപെടുത്തിയത്. ഇവരെ ആശുപത്രിയില് പ്രവേശിപ്പിച്ചു. ഇവരില് മൂന്നുപേര് ലേക്ഷോര് ആശുപത്രിയിലും ഒരാള് അരൂരിലെ സ്വകാര്യ ആശുപത്രിയിലുമാണ് ചികിത്സയില് കഴിയുന്നത്.\nഇന്നലെ വൈകുന്നേരം 6.45ഓടെയാണ് സംഭവം. എറണാകുളം ബോള്‍ഗാട്ടിയില് പന്തല് നിര്‍മാണം കഴിഞ്ഞ് താമസസ്ഥലമായ ചേര്‍ത്തലയിലെ പാണാവള്ളിയിലേക്ക് മടങ്ങുകയായിരുന്നു സംഘം. പാലത്തിന്റെ കിഴക്കേ കൈവരി ഇടിച്ചുതകര്‍ത്താണ് ഇവര് സഞ്ചരിച്ച ബൊലേറോ ജീപ്പ് കായലില് വീണത്. വീഴുന്നതുകണ്ട് പിന്നാലെ വന്ന വാഹനയാത്രക്കാര് കായലില് എത്തിനോക്കിയെങ്കിലും വാഹനം കാണാനായില്ല.\nവേലിയിറക്ക സമയമായതിനാല് പടിഞ്ഞാറെഭാഗത്തേക്ക് വലിയ ഒഴുക്കായിരുന്നെന്ന് നാട്ടുകാര് പറഞ്ഞു. കായലിലേക്ക് വാഹനം വീഴുന്നതുകണ്ട് വള്ളത്തില് തുഴഞ്ഞത്തെിയ മത്സ്യത്തൊഴിലാളികളായ വാസുവും പ്രജീഷുമാണ് നാലുപേരെ രക്ഷപ്പെടുത്തിയത്. യാത്രക്കാരുമായി വാഹനം കായലില് വീണതറിഞ്ഞ് നൂറുകണക്കിന് ആളുകളാണ് പാലത്തില് തടിച്ചുകൂടിയത്. അമിതവേഗതയാണ് അപകടകാരണമെന്നും അപകടത്തില്‍പെട്ട ജീപ്പിനു പിന്നില് മറ്റൊരു ടിപ്പര് ഇടിച്ചാണ് മറിഞ്ഞതെന്നും പറയുന്നു. ഈ ടിപ്പറിനായി പോലീസ് അന്വേഷണം ആരംഭിച്ചു


വണ് പ്ലസ്5ഇന്ന് മുതല് ഇന്ത്യയിലും: ഐഫോണിന് വെല്ലുവിളി എന്ന്\nവണ് പ്ലസ്5ഇന്ന് മുതല് ഇന്ത്യയിലും: ഐഫോണിന് വെല്ലുവിളി എന്ന് പറയപ്പെടുന്ന ഫോണിനെക്കുറിച്ച് അറിയേണ്ടതെല്ലാം\nJune 22, 2017, 1:29 pm\nചൈനീസ് സ്മാര്‍ട്ട്‌ഫോണ് നിര്‍മ്മാതാക്കളായ വണ് പ്ലസിന്റെ ഏറ്റവും പുതിയ ഫോണ്5ആഗോള വിപണിയില് അവതരിപ്പിച്ചതിന് പിന്നാലെ ഇന്ന് ഇന്ത്യയിലും അവതരിപ്പിക്കും. മുംബൈയില് നടക്കുന്ന ചടങ്ങിലാണ് വണ് പ്ലസ്5അവതരിപ്പിക്കുന്നത്. വിപണിയില് ലഭിക്കാവുന്നതില് ഏറ്റവും മികച്ച സ്മാര്‍ട്ട്‌ഫോണ് എന്ന് വിശേഷിപ്പിക്കപ്പെടുന്ന ഫോണ് ആപ്പിള് ഐഫോണ്7സാംസങ് എസ് 8 എന്നീ ഫോണുകള്‍ക്ക് ഭീഷണി ഉയര്‍ത്തുന്നുണ്ട് എന്നാണ് വിപണി വിലയിരുത്തലുകള്.\nവണ് പ്ലസ് 3ടി യുടെ അഡ്വാന്‍സ്ഡ് വേര്‍ഷന് ഫോണാണ് 5. ഐഫോണ്7ഹാന്‍ഡ്‌സെറ്റിനെക്കാള് സ്ലിമ്മാണ് ഈ ഫോണ് എന്നത് വിപണിയില് അത്ഭുതമുളവാക്കിയിട്ടുണ്ട്. അതേസമയം ഹെഡ്‌ഫോണ് ജാക്കറ്റ് അതേപടി നിലനിര്‍ത്തിയിട്ടുമുണ്ട്. ഐഫോണ് സ്ലിമ്മാക്കുന്നതിനായി ഹെഡ്‌ഫോണ് ജാക്കറ്റ് എടുത്തുമാറ്റി ബ്ലൂടൂത്ത് ഹെഡ്‌സെറ്റാക്കിയിരുന്നു.\nവിപണിയില് നിരവധി സ്മാര്‍ട്ട്‌ഫോണുകളുണ്ടെങ്കിലും ഡിസൈന് കൊണ്ട് വേറിട്ട് നില്‍ക്കുക ഉപയോക്താക്കള്‍ക്ക് പരമാവധി ഗുണം ലഭിക്കുക എന്ന പോളിസിയാണ് വണ് പ്ലസ് കമ്പനിക്കുള്ളതെന്ന് കമ്പനി വക്താവ് കഴിഞ്ഞ ദിവസത്തെ ഗ്ലോബല് ലോഞ്ചിനോട് അനുബന്ധിച്ച് പറഞ്ഞിരുന്നു.\n2013ല് വണ് പ്ലസ് വണ് അവതരിപ്പിച്ചത് മുതല് സ്മാര്‍ട്ട്‌ഫോണ് വിപണിയില് കൃത്യമായ സ്വാധീനം ചെലുത്താന് വണ്‍പ്ലസിന് കഴിഞ്ഞിട്ടുണ്ട്. താങ്ങാനാവുന്ന വില മികച്ച ഡിസൈന് എന്നിവയായിരുന്നു വണ് പ്ലസിന്റെ യുഎസ്പി. ഒരു സമയം ഒരു ഫോണ് എന്നതാണ് കഴിഞ്ഞ കുറേക്കാലമായി കമ്പനി തുടര്‍ന്ന് വരുന്ന മാര്‍ക്കറ്റിംഗ് പോളിസി. ത്രീയ്ക്ക് ശേഷം ഫോര് ആണ് വരേണ്ടതെങ്കിലും ചൈനീസ് വിശ്വാസപ്രകാരം ഫോര് അശുഭ അക്കമാണ് എന്നതിനാല് മൂന്നില്‍നിന്ന് വണ്‍പ്ലസ് അഞ്ചിലേക്ക് ചാടി കടന്നു.\nഇന്ത്യയില് വണ് പ്ലസ് ഫൈ ആമസോണിലൂടെയാണ് വില്‍പ്പന നടത്തുന്നത്. ക്വാല്‍ക്കമിന്റെ സ്‌നാപ്ഡ്രാഗണ് 835 പ്രോസസറിലായിരിക്കും വണ് പ്ലസ് ഫൈവ് പ്രവര്‍ത്തിക്കുക. ആറ് ജിബി എട്ട് ജിബി വേരിയെന്റുകളില് ഫോണ് ലഭ്യമാണ്. 32,000 മുതല് 37,000 വരെയാണ് ഇന്ത്യന് വിപണിയില് പ്രതീക്ഷിക്കുന്ന വില. ആപ്പിളിന്റെ ഐഫോണ് സെവന് പ്ലസിലുള്ളത് പോലെ ഡ്യുവല് ക്യാമറാ സെറ്റപ്പാണ് വണ് പ്ലസ് ഫൈവിലുള്ളത്. രണ്ടു ക്യാമറകള്‍ക്കൊപ്പം എല്.ഇ.ഡി. ഫ്‌ളാഷ് ലൈറ്റുമുണ്ട്. പിന്നിലുള്ള രണ്ടു ക്യാമറകളും 20 മെഗാ പിക്‌സലാണ്. ഡിഎസ്എല്‍ആര് ക്യാമറകളില് എടുക്കുന്ന പോലുള്ള ചിത്രങ്ങള് പകര്‍ത്താന് ഇതിലൂടെ സാധിക്കുമെന്നാണ് കമ്പനി അവകാശപ്പെടുന്നത്. മുന്നിലുള്ള ക്യാമറയ്ക്ക് 16 മെഗാ പിക്‌സല് ശേഷിയുമുണ്ട്. വണ്‍പ്ലസ് ഫൈവില് പുതിയ റീഡിംഗ് മോഡ് സ്‌ക്രീന് കമ്പനി അവതരിപ്പിച്ചിട്ടുണ്ട്. ഇതില് തന്നെ മോണോക്രോം മോഡുണ്ട് നൈറ്റ് റീഡിംഗ് മോഡുണ്ട് ഗേമിംഗ് പ്രേമികള്‍ക്കായി ഡു നോട്ട് ഡിസ്റ്റര്‍ബ് മോഡുമുണ്ട്.\nഐഫോണ് സെവന്, സെവന് പ്ലസ്, സാംസങ് എസ് 8 എന്നീ മോഡലുകളെ നേരിട്ട് വെല്ലുവിളിച്ചാണ് വണ്‍പ്ലസ് ഫൈവ് വിപണിയിലെത്തുന്നത്. ഈ വെല്ലുവിളി എത്രത്തോളം ആപ്പിളിനെയും സാംസങിനെയും ബാധിക്കുമെന്ന കാര്യം വരും മാസങ്ങളിലെ അറിയാന് സാധിക്കുകയുള്ളു. ഈ കമ്പനികളിറക്കുന്ന ഹൈഎന്‍ഡ് ഫോണുകളെക്കാള് ഏറെ വിലക്കുറവാണ് എന്നതാണ് വണ് പ്ലസ് ഫൈവിന്റെ ഏറ്റവും വലിയ ഹൈലൈറ്റ്.


healthy juices for pregnancy: ഗർഭിണികൾക്ക് കുടിക്കാൻ ഇതാ ചില ജ്യൂസുകൾ - healthy fruit juices to drink during pregnancy | Samayam Malayalam\nhealthy fruit juices to drink during pregnancy\nSamayam Malayalam | Updated: 07 Oct 2019, 05:23:00 PM\nപഴങ്ങളും പച്ചക്കറികളുമുൾപ്പടെ പോഷകങ്ങൾ കൂടുതലുള്ള ഭക്ഷണം കഴിക്കേണ്ട സമയമാണ് ഗർഭകാലം. ഗർഭിണിയുടെയും ഗർഭസ്ഥ ശിശുവിന്റെയും ആരോഗ്യത്തെ ഒരുപോലെ സംരക്ഷിക്കുന്ന ചില ഫ്രൂട്ട് ജ്യൂസുകളിതാ...\nപോഷകഗുണങ്ങൾ ഏറെയുള്ള ഭക്ഷണങ്ങൾ കഴിക്കേണ്ട സമയമാണ് ഗർഭകാലം. ഈ സമയത്ത് ഗർഭിണി കഴിക്കുന്ന ഭക്ഷണം ഗർഭസ്ഥ ശിശുവിന്റെ ആരോഗ്യത്തിനും വളർച്ചയ്ക്കും സഹായിക്കുന്നതാകണം. കുഞ്ഞിന് ആവശ്യമായ പോഷകങ്ങൾ ലഭിക്കാൻ ഗർഭിണി പഴങ്ങളും പച്ചക്കറികളുമൊക്കെ ആഹാരക്രമത്തിന്റെ ഭാഗമാക്കേണ്ടതുണ്ട്.\nഗർഭിണിയാണെന്ന് തിരിച്ചറിയുന്നതോടെ എന്ത് കഴിക്കണം എന്ത് കഴിക്കരുത് എന്നൊക്കെ പല ഭാഗത്തു നിന്നും ഉപദേശങ്ങൾ വന്നു തുടങ്ങും. ഇത്തരം ഉപദേശങ്ങൾ കൂടുന്നതോടെ ഏത് വേണം ഏത് ഒഴിവാക്കണം എന്ന ആശയക്കുഴപ്പം ഗർഭിണികളിലും ഉടലെടുക്കും. ഗർഭകാലത്തെ ഭക്ഷണത്തിൽ രുചിയേക്കാൾ ആരോഗ്യത്തിനാണ് പ്രാധാന്യം കൊടുക്കേണ്ടത്. പഴച്ചാറുകൾ (juices) കഴിക്കുന്നത് ഗർഭസ്ഥ ശിശുവിന്റെ ആരോഗ്യത്തെ വളരെയധികം പരിപോഷിപ്പിക്കും. ചില ജ്യൂസുകളിലൂടെ ഗർഭസ്ഥ ശിശുവിന്റെ വളർച്ചയ്ക്കാവശ്യമായ പോഷകങ്ങൾ ലഭിക്കുന്നതോടൊപ്പം ഗർഭിണിയുടെ ആരോഗ്യം വർദ്ധിക്കുകയും ചർമ്മം കൂടുതൽ സുന്ദരമാകുകയും ചെയ്യും. അത്തരം ചില ജ്യൂസുകളിതാ ചുവടെ:\nഗർഭസ്ഥ ശിശുവിന്റെ ബുദ്ധിവളർച്ചയ്ക്ക് മാതളനാരങ്ങാ ജ്യൂസ് വളരെയധികം സഹായിക്കുമെന്നാണ് ഏറ്റവും പുതിയ കണ്ടെത്തൽ. മാതളനാരങ്ങയിൽ അടങ്ങിയിരിക്കുന്ന പോളിഫിനോള്‍സ് ഗർഭസ്ഥ ശിശുവിന്റെ ബുദ്ധിവളർച്ചയെ അനുകൂലമാക്കും. ഇതിൽ അടങ്ങിയിരിക്കുന്ന ആന്റി ഓക്സിഡന്റുകളായ ടാന്നിക് ആസിഡ്, ellagitannins തുടങ്ങിയവ പോളിഫിനോള്‍സിൽ ഉൾപ്പെടുന്നു. മാതളനാരങ്ങ ആഹാരക്രമത്തിന്റെ ഭാഗമാകുന്നത് രോഗപ്രതിരോധശേഷി വർധിപ്പിക്കാൻ സഹായിക്കുമെന്ന് ചില ഗവേഷകർ മുമ്പ് തന്നെ കണ്ടെത്തിയിരുന്നു.\nബീറ്റ് റൂട്ട് ജ്യൂസ്\nപോഷകങ്ങൾ ഏറെ അടങ്ങിയിരിക്കുന്ന പച്ചക്കറികളിലൊന്നാണ് ബീറ്റ റൂട്ട്. ഇത് ജ്യൂസ് രൂപത്തിലോ അല്ലാതെയോ കഴിക്കാം. ഇത് രക്തസമ്മർദ്ദം നിയന്ത്രിക്കാൻ സഹായിക്കും. തൊലി നീക്കം ചെയ്ത2ബീറ്റ് റൂട്ട്, തൊലി നീക്കം ചെയ്ത4ക്യാരറ്റ്, തൊലി കളഞ്ഞ 1 ആപ്പിൾ എന്നിവ മിക്സിയിൽ അടിച്ചെടുത്ത ശേഷം തണുപ്പിച്ച് കുടിക്കുക. ആഴ്ചയിൽ മൂന്നോ നാലോ പ്രാവശ്യം ഇത് കുടിക്കാവുന്നതാണ്.\nവിറ്റാമിനുകൾ ധാരാളം മുന്തിരിയിൽ അടങ്ങിയിരിക്കുന്നതിനാൽ മുന്തിരി ജ്യൂസ് ഗർഭിണിയുടെയും കുഞ്ഞിന്റെയും ആരോഗ്യത്തെ ഒരുപോലെ സംരക്ഷിക്കും. അരക്കിലോ മുന്തിരി മിക്സിയിൽ നന്നായി അടിച്ച ശേഷം അരിച്ചെടുക്കുക. ഈ ജ്യൂസ് തണുപ്പിച്ച ശേഷം ഒരല്പം നാരങ്ങാനീരും ചേർത്ത് ഗർഭിണിക്ക് നൽകാം. ആരോഗ്യത്തോടൊപ്പം സൗന്ദര്യത്തിനും മുന്തിരി ബെസ്റ്റ് ആണ്. ചർമ്മത്തിലുണ്ടാകുന്ന പല പ്രശ്നങ്ങളും പരിഹരിക്കാൻ മുന്തിരി കഴിച്ചാൽ മതി.\nനല്ല പഴുത്ത പേരയ്ക്ക കടിച്ച് തിന്നാൻ ആർക്കാണിഷ്ടമില്ലാത്തത്? കഴിച്ച് കഴിയുമ്പോൾ വീണ്ടും വീണ്ടും കഴിക്കാൻ തോന്നും അല്ലെ? ഗർഭിണിയുടെയും കുഞ്ഞിന്റെയും ആരോഗ്യത്തിനും പേരയ്ക്ക വളരെ ഗുണം ചെയ്യും. ഗർഭകാലത്തുണ്ടാകുന്ന മലബന്ധം തടയാനും മറ്റ് അനുബന്ധ രോഗങ്ങൾ ഇല്ലായ്മ ചെയ്യാനും പേരയ്ക്ക മതി. ഇതിലടങ്ങിയിരിക്കുന്ന വിറ്റാമിൻ സി, അയൺ തുടങ്ങിയവ ഏതെങ്കിലും രീതിയിലുള്ള വൈറസ് അണുബാധയിൽ നിന്നും ഗർഭിണിയെ സംരക്ഷിക്കും. മാത്രമല്ല, ശരീരത്തിന്റെ പ്രതിരോധശേഷി വർദ്ധിപ്പിക്കാനും പേരയ്ക്ക സഹായിക്കും. ചെറിയ കഷണങ്ങളാക്കിയ രണ്ട് പേരയ്ക്ക, ഒരല്പം നാരങ്ങാനീര്, ഇഞ്ചിനീര്, പഞ്ചസാര (ആവശ്യത്തിന്) ഇവയെല്ലാം മിക്സിയിൽ അടിച്ചെടുത്ത ശേഷം തണുപ്പിച്ച് കുടിക്കാം.\nദിവസവും ആപ്പിൾ കഴിക്കുന്നത് ഡോക്ടറെ അകറ്റി നിർത്തും എന്നാണല്ലോ. നിരവധി രോഗങ്ങളിൽ നിന്നും ആപ്പിൾ നമ്മുടെ ശരീരത്തെ സംരക്ഷിക്കുന്നു. ദിവസവും ഒരു ഗ്ലാസ് ആപ്പിൾ ജ്യൂസ് കുടിക്കുന്നത് ശീലമാക്കുന്നത് ഗർഭിണിക്ക് ഉന്മേഷവും ആരോഗ്യവും നൽകും. തൊലികളഞ്ഞെടുത്ത രണ്ട് ആപ്പിൾ മിക്സിയിലിട്ട് അടിച്ചെടുത്ത ശേഷം തണുപ്പിക്കുക ശേഷം ഒരല്പം നാരങ്ങാനീരും ചേർത്തിലാക്കിയ ശേഷം കുടിക്കാവുന്നതാണ്. പഞ്ചസാര ചേർക്കുന്നത് കഴിവതും ഒഴിവാക്കുക.\nഗർഭകാലത്ത് കഴിക്കാവുന്ന മറ്റൊരു പ്രധാനപ്പെട്ട ജ്യൂസ് ആണിത്. പഴം, പാൽ, തൈര്, തേൻ എന്നിവ ചേർത്ത് വാഴപ്പഴ ജ്യൂസ് തയ്യാറാക്കാം. അര കപ്പ് പാൽ, അര കപ്പ് തൈര്, 1 പഴുത്ത പഴം, 1 ടേബിൾ സ്പൂൺ തേൻ എന്നിവ ഒരു മിക്സിയിൽ അടിച്ചെടുത്ത ശേഷം തണുപ്പിച്ച് കുടിക്കാം.\nഅമ്മമാരുടെ ശ്രദ്ധയ്ക്ക്: കുട്ടികളെ ഭക്ഷണം കഴിപ്പിക്കാൻ ഇതാ ചില സൂപ്പർ വഴികൾ! ആര്‍ട്ടിക്കിള് ഷോ\nഗർഭിണിക്ക് വേണ്ട ജ്യൂസുകൾ ഗർഭകാലത്ത് കുടിക്കാവുന്ന ജ്യൂസുകൾ healthy juices for pregnancy fruit juices to drink during pregnancy best fruit juices for pregnant women\nWeb Title : healthy fruit juices to drink during pregnancy


After El Salvador, will Paraguay legalize Bitcoin and other Cryptocurrencies? Discussion are going on | എല് സാല്‍വദോറിന് ശേഷം ബിറ്റ്‌കോയിനെ അംഗീകരിക്കാന് മറ്റൊരു രാജ്യം? അത് പരാഗ്വായ് ആണോ... ഉറപ്പിക്കല്ലേ... - Malayalam Goodreturns\n» എല് സാല്‍വദോറിന് ശേഷം ബിറ്റ്‌കോയിനെ അംഗീകരിക്കാന് മറ്റൊരു രാജ്യം? അത് പരാഗ്വായ് ആണോ... ഉറപ്പിക്കല്ലേ...\nPublished: Saturday, June 26, 2021, 19:16 [IST]\n5 min ago ഡീസല് വില വീണ്ടും വര്‍ധിപ്പിച്ചു, പെട്രോള് വിലയില് മാറ്റമില്ല\n38 min ago സ്വര്‍ണ വില ഉയര്‍ന്നു, പവന് 120 രൂപയുടെ വര്‍ധനവ്\nലോകം ഇനി ക്രിപ്‌റ്റോകറന്‍സികള് നിയന്ത്രിക്കും എന്നാണ് പലരും കരുതുന്നത്. ബിറ്റ്‌കോയിന് കുതിപ്പും അതിന് ശേഷം പുതിയതായി രംഗപ്രവേശനം ചെയ്ത മറ്റ് ക്രിപ്‌റ്റോകറന്‍സികളും എല്ലാം ഈ ചിന്തക്ക് ഊര്‍ജ്ജം പകരുകയും ചെയ്തു.\nഅതിനിടെ ആയിരുന്നു ലാറ്റിന് അമേരിക്കന് രാജ്യമായ എല് സാല്‍വദോര് ബിറ്റ്‌കോയിനെ ഔദ്യോഗിക കറന്‍സിയായി അംഗീകരിച്ചത്. ലോകത്തിലെ തന്നെ ആദ്യ സംഭവം ആയിരുന്നു ഇത്. ഇപ്പോള് എല് സാല്‍വദോറിന് പിറകെ മറ്റൊരു ലാറ്റിന് അമേരിക്കന് രാജ്യം കൂടി ബിറ്റ്‌കോയിനെ അംഗീകരിച്ചേക്കും എന്നാണ് ചര്‍ച്ചകള്. എന്താണ് ഇതിന്റെ വാസ്തവം എന്ന് പരിശോധിക്കാം...\nആഴ്ചകള്‍ക്ക് മുമ്പായിരുന്നു എല് സാല്‍വദോര് ബിറ്റ്‌കോയിനെ ഔദ്യോഗിക കറന്‍സിയായി അംഗീകരിച്ചത്. ഇത് സംബന്ധിച്ച ബില് കോണ്‍ഗ്രസ് പാസാക്കുകയും ചെയ്തു. സെപ്തംബര്7മുതല് ബില് നിയമ പ്രാബല്യം നേടുമെന്നാണ് എല് സാല്‍വദോര് പ്രസിഡന്റ് നയ്യിബ് ബുക്കെലെ അറിയിച്ചിരിക്കുന്നത്.\nഎല് സാല്‍വദോറിനെ പിന്‍പറ്റി ലാറ്റിന് അമേരിക്കന് രാജ്യമായ പാരാഗ്വായും ബിറ്റ്‌കോയിനെ ഔദ്യോഗിക കറന്‍സിയായി അംഗീകരിക്കാനുള്ള നീക്കമുണ്ട് എന്നാണ് വാര്‍ത്തകള്. എന്നാല് ഇത് എത്രത്തോളം സാധ്യമാകും എന്നത് ഒരു ചോദ്യമാണ്. സര്‍ക്കാര് ഔദ്യോഗികമായി ഇതിനോട് പ്രതികരിച്ചിട്ടില്ല.\nപരാഗ്വായിലെ നിയമനിര്‍മാണ സഭയിലെ അംഗമായ കാര്‍ലോസ് റെജേലയുടെ ഒരു ട്വീറ്റ് ആണ് ഇത്തരമൊരു ചര്‍ച്ചയ്ക്ക് വഴിവച്ചത്. ക്രിപ്‌റ്റോകറന്‍സികളെ അംഗീകരിക്കുന്നത് സംബന്ധിച്ച് താന് ഒരു ബില് അവതരിപ്പിക്കാന് പോവുകയാണ് എന്നായിരുന്നു ജൂണില് റെജേല പറഞ്ഞത്.\nകാര്‍ലോസ് റെജേലയുടെ പാര്‍ട്ടി പരാഗ്വായിലെ ഒരു ചെറിയ രാഷ്ട്രീയ പാര്‍ട്ടി മാത്രമാണ്. ആകെ നാല് അംഗങ്ങളാണ് കോണ്‍ഗ്രസില് ഇവര്‍ക്കുള്ളത്. എന്നാല് ക്രിപ്‌റ്റോകറന്‍സികളെ അംഗീകരിക്കുന്ന ബില് പാസാക്കാന് ഇവരെ കൊണ്ട് സാധിക്കില്ല. അതുകൊണ്ട് നിയനിര്‍മാണ സഭയിലെ മറ്റ് പാര്‍ട്ടികളേയും കൂടെ നിര്‍ത്താനുള്ള ശ്രമങ്ങളാണ് കാര്‍ലോസ് റെജേല നടത്തുന്നത്.\nഎല് സാല്‍വദോര് ക്രിപ്‌റ്റോകറന്‍സികളെ അംഗീതരിച്ചെങ്കിലും വലിയ ചില വെല്ലുവിളികള് അവര്‍ക്ക് മുന്നിലുണ്ട്. വിഷയത്തില് സാങ്കേതിക സഹായം നല്‍കാന് ലോക ബാങ്ക് വിസമ്മതിച്ചു എന്നതാണ് അതില് പ്രധാനപ്പെട്ട ഒന്ന്. മാത്രമല്ല, അന്താരാഷ്ട്ര നാണയ നിധി ഇക്കാര്യത്തില് ആശങ്ക അറിയിക്കുകയും ചെയ്തിട്ടുണ്ട്.\nബിറ്റ്‌കോയിന് ഉള്‍പ്പെടെയുള്ള ക്രിപ്‌റ്റോകറന്‍സികളുടെ സ്ഥിരത തന്നെ വലിയ ആശങ്കയാണ് ഉയര്‍ത്തുന്നത്. അതുകൊണ്ട് തന്നെയാണ് പല രാജ്യങ്ങളും ക്രിപ്‌റ്റോകറന്‍സികളെ സംശയത്തോടെ വീക്ഷിക്കുന്നത്. ഇക്കഴിഞ്ഞ ഏപ്രില് മാസത്തില് ഒരു ബിറ്റ്‌കോയിന്റെ മൂല്യം അറുപത്തി നാലായിരം ഡോളറിന് മുകളില് പോയിരുന്നു. ഇപ്പോഴത് മുന്നത്തിയൊന്നായിരം ഡോളറില് എത്തി നില്‍ക്കുകയാണ്.\nരാജ്യങ്ങൾ ക്രിപ്റ്റോകറൻസികളെ അംഗീകരിക്കാൻ തുടങ്ങിയാൽ അത് വിപണിയിലും പ്രതിഫലിക്കും. എൽ സാൽവദോർ ബിൽ പാസാക്കിയപ്പോൾ തന്നെ ബിറ്റ്കോയിൻ മൂല്യത്തിൽ കുതിപ്പുണ്ടായിരുന്നു. പാരാഗ്വായിൽ നിന്നുള്ള വാർത്തകളും ക്രിപ്റ്റോകറൻസി നിക്ഷേപകർക്ക് വലിയ പ്രതീക്ഷ നൽകുന്ന ഒന്നാണ്.\nRead more about: bitcoin cryptocurrency ബിറ്റ്‌കോയിന്\nAfter El Salvador, will Paraguay legalize Bitcoin and other Cryptocurrencies? Discussion are going on | എല് സാല്‍വദോറിന് ശേഷം ബിറ്റ്‌കോയിനെ അംഗീകരിക്കാന് മറ്റൊരു രാജ്യം? അത് പരാഗ്വായ് ആണോ... ഉറപ്പിക്കല്ലേ...\nAfter El Salvador, will Paraguay legalize Bitcoin and other Cryptocurrencies? Discussion are going on\nStory first published: Saturday, June 26, 2021, 19:16 [IST]


എന്തുകൊണ്ട് യുദ്ധം വേണ്ടെന്ന് പറയണം – ATHMA ONLINE\nഎന്തുകൊണ്ട് യുദ്ധം വേണ്ടെന്ന് പറയണം\nBy athmaonline / 4th March 2019\n2018 ആഗസ്റ്റിന് മുൻപും പ്രളയത്തെ നമ്മൾ അറിഞ്ഞിട്ടുണ്ട്. ടെലിവിഷനിൽ പ്രളയജലത്തിന്റെ കുത്തൊഴുക്ക് ‘ആസ്വാദനത്തോടെ’ കണ്ടിട്ടുണ്ട്. പത്ര താളുകളിൽ ആകാംക്ഷയോടെ വായിച്ചിട്ടുണ്ട്. കേട്ടതും അറിഞ്ഞതുമായ പ്രളയം വീട്ടുമുറ്റത്തെത്തിയപ്പോൾ, പിന്നീടത് വീടിനകത്തെത്തിയപ്പോൾ നമുക്കത് താങ്ങാവുന്നതിനപ്പുറമായിരുന്നു. നികത്താനാകാത്തതായിരുന്നു പല നഷ്ടങ്ങളും. വേണ്ടപ്പെട്ടവരുടെ ജീവനുകൾ ജലമെടുത്തു. ജീവിത സമ്പാദ്യം കുത്തിയൊലിച്ചു പോയി.\nപ്രളയം അറിഞ്ഞതിനേക്കാൾ ഭീകരമാണെന്ന് അനുഭവിച്ചറിഞ്ഞു.\nഅനവധി യുദ്ധങ്ങൾ നമ്മൾ അറിഞ്ഞിട്ടുണ്ട്. ചെറുതും വലുതുമായ സ്ക്രീനുകളിൽ കണ്ടിട്ടുണ്ട്. കെടുതികൾ വായിച്ചറിഞ്ഞിട്ടുണ്ടെങ്കിലും അനുഭവിച്ചിട്ടില്ല. പ്രളയത്തെ തങ്ങാനാകാത്ത നമ്മൾ യുദ്ധത്തെ കുറിച്ച് വീരവാദം മുഴക്കുന്നു. ഒലിച്ചിറങ്ങിയ വെള്ളം അവശേഷിപ്പിച്ച പോലെ യുദ്ധം ഒന്നും ബാക്കിവെക്കില്ല. ജലം മുറിപ്പെടുത്തുന്ന പ്രളയത്തെ താങ്ങാനാകാത്തവർക്ക് തീഗോളങ്ങൾ വിതക്കുന്ന സർവ്വനാശത്തെ ഉൾകൊള്ളാനാകില്ലെന്നത് തീർച്ച.\n” കൊച്ചുകുട്ടി, കൊഴുത്ത മനുഷ്യൻ” എന്ന രണ്ടു പദങ്ങൾ യുദ്ധവുമായി ബന്ധപ്പെട്ട് രേഖപ്പെടുത്തിയിട്ടുണ്ട്. ലോക ചരിത്രത്തിലെ രണ്ടദ്ധ്യായങ്ങള്‍ക്ക് നല്‍കിയിരിക്കുന്ന ഭീതിതമായ രണ്ട് തലക്കെട്ടുകളാണ് ഈ പദങ്ങൾ. കേള്‍ക്കുമ്പോള് ചെറുതാണെന്നും വണ്ണമുള്ളതാണെന്നും തോന്നുമെങ്കിലും ഇതിന്റെ അർത്ഥതലങ്ങൾ മനസ്സിൽ ഭീതിയാണ് നിറക്കുക. രണ്ടാം ലോകയുദ്ധത്തിന്റെ അവസാനത്തിൽ ജപ്പാനിലെ ഹിരോഷിമയിലും നാഗസാക്കിയിലും അമേരിക്ക വര്‍ഷിച്ച ആറ്റം ബോംബുകളുടെതാണ് ഈ രണ്ട് പേരുകള്.\n1945 ആഗസ്റ്റ്6ഹിരോഷിമ. ആഗസ്റ്റ്9നാഗസാക്കി. അന്നവിടെ വർഷിച്ച തീഗോളങ്ങൾ ഇന്നും ഇടർച്ചയില്ലാതെ പറയുന്നുണ്ട് യുദ്ധം സമ്മാനിക്കുന്നതെന്തെന്ന്. ആണവായുധ പ്രയോഗത്തിനു മുന്നേ അമേരിക്കന് പ്രസിഡന്റ് ഹാരി ട്രൂമാന് മുഴക്കിയ ഭീഷണി ഇന്നും മാഞ്ഞു പോയിട്ടില്ല. “ഞങ്ങളുടെ നിര്‍ദ്ദേശങ്ങള് സ്വീകരിച്ചില്ലെങ്കില് ഭൂമിയില് ഇന്നേവരെ കണ്ടിട്ടില്ലാത്ത നാശത്തിന്റെ പെരുമഴ കാണാന് തയ്യാറായിക്കോളൂ” എന്നായിരുന്നു ആ വാക്കുകൾ. അന്നത് ജപ്പാൻ ജനതയോട് അമേരിക്കയുടെ പറച്ചിലായിരുന്നുവെങ്കിൽ വാക്കുകളുടെ ശബ്ദ വിന്യാസത്തിൽ ഇന്നുമത് കേൽക്കാനാകുന്നു.\nഎത്രയെത്ര കുഞ്ഞുങ്ങള്. അവരുടെ മാതാപിതാക്കള്. മുത്തശ്ശിമാർ, മുത്തച്ഛന്‍മാർ. അവരുടെ വീടുകള്. വസ്തുവകകള്. പക്ഷിമൃഗാദികള്. അങ്ങിനെ എല്ലാം എല്ലാം. ജപ്പാന് ജനതയ്ക്ക് നഷ്ടമായത് കണ്ണടച്ച് തുറക്കുന്നതിനിടെയായിരുന്നു. പ്രതാപപ്പെരുമയുടെ ഉന്നതിയിൽ നിന്ന് രണ്ടു മഹാനഗരങ്ങള് നിമിഷാർദ്ധനേരം കൊണ്ട് കത്തിക്കരിഞ്ഞ് ചാമ്പലായി. തലമുറകൾക്ക് യുദ്ധക്കെടുതിയോടൊപ്പം സഞ്ചരിക്കേണ്ടി വന്നു. ഇന്നും അതിൽ നിന്ന് പൂർണ്ണ മോചിതമല്ല.\nഓരോ യുദ്ധവും ഇങ്ങിനെയാണ്. വിനാശമല്ലാതെ ഒന്നും തിരിച്ചു നൽകില്ല. നാടാകെ ഒരു സുപ്രഭാതത്തില് ചാമ്പലായി തീരുക. ജനതയുടെ കൂട്ട നിലവിളി ഉയരുക. കണ്ണീരൊലിപ്പിച്ച് നിസ്സഹായതയോടെ കൈകൂപ്പി നിൽക്കുക. തെരുവാകെ അനാഥബാല്യങ്ങൾ കൊണ്ട് നിറയുക. വിശപ്പടക്കാൻ കയ്യും കണ്ണും നീട്ടുക. ഇങ്ങിനെ തുടരും യുദ്ധാനന്തര ഭൂമിയിലെ ചിത്രങ്ങളോരോന്നും.\nയുദ്ധം ആർക്കുവേണ്ടിയെന്നത് എക്കാലത്തും ചോദ്യമായി അവശേഷിക്കുന്നതാണ്. യുദ്ധം കൊണ്ട് നേട്ടം കൊയ്യുന്നതാരെന്നതാണ് ഈ ചോദ്യത്തെ പ്രസക്തമാക്കുന്നത്.\nയുദ്ധത്തിലൂടെ സാധാരണ ജനത നേടുന്നതെന്തെന്നതിന്റെ ആകെയുള്ള ഉത്തരം കഷ്ടത എന്നതു മാത്രമാണ്. യുദ്ധം കൊണ്ട് നേട്ടം കൊയ്യുന്നവരുമുണ്ട്. അധികാരിവർഗ്ഗമാണൊന്ന്. മറ്റൊന്ന് കുത്തക കച്ചവടക്കാരാണ്. ആയുധം കച്ചവട ചരക്കാക്കിയവരാണ് ഇതിൽ പ്രധാനികൾ. അധികാരം നിലനിറുത്താൻ അതിർത്തിയിൽ യുദ്ധം സൃഷ്ടിക്കുന്നവർ എക്കാലത്തുമുണ്ടായിരുന്നു. അധികാരത്തുടർച്ചക്കായി ചാണക്യ തന്ത്രങ്ങളിൽ യുദ്ധവുണ്ട്.\nയുദ്ധം സൃഷ്ടിക്കുന്നവരുടെ ലക്ഷ്യം ലാഭമാണ്. സാധാരണക്കാരുടെ സമാധാനവും ക്ഷേമവും അവർക്ക് അജണ്ടയാകാറില്ല. രണ്ടാം ലോകമഹായുദ്ധത്തിനു ശേഷം അമേരിക്ക സാധ്യമാക്കിയതൊക്കെയും നഷ്ടങ്ങളില്ലാത്ത കച്ചവടമായിരുന്നു. യുദ്ധത്തെ കമ്പോളമാക്കുകയായിരുന്നു അവർ. അവരുടെ ആയുധങ്ങൾ വിറ്റൊഴിക്കാനുള്ള കച്ചവടമായിരുന്നു ഓരോ യുദ്ധങ്ങളും. നേർക്കുനേരെ യുദ്ധം ചെയ്തും ആയുധങ്ങൾ നൽകി യുദ്ധം ചെയ്യിച്ചും കൊഴുത്തവരാണവർ. ഇറാഖ്, അഫ്ഖാനിസ്ഥാൻ, സിറിയ, ലിബിയ എന്നിങ്ങനെ നീളുന്നതാണ് പുതിയ കാലത്തെ യുദ്ധക്കെടുതിയുടെ സ്ഥലനാമങ്ങൾ. സേഫ് സോണിലിരുന്ന് യുദ്ധത്തെ കൊതിക്കുന്നവർ അതിർത്തി ദേശങ്ങളിൽ പോയി അവിടത്തെ ജീവിതത്തെ അറിഞ്ഞു വരട്ടെ.\nTags: KV Nadeer, കെ വി നദീർ\nനോർക്ക പുനരധിവാസ പദ്ധതി: സംരഭകത്വ പരിശീലനം


സ്‌കൂളുകള് അടയ്ക്കും, ഒന്‍പതാം ക്ലാസ് വരെ ഓണ്‍ലൈന് മാത്രം; നിയന്ത്രണം കടുപ്പിച്ച് കേരളം | Reporter Kerala\nതിരുവനന്തപുരം: കോവിഡ് വ്യാപനത്തിന്റെ പശ്ചാത്തലത്തില് സംസ്ഥാനത്ത് കൂടുതല് നിയന്ത്രണങ്ങള് ഏര്‍പ്പെടുത്താന് തീരുമാനം.\nഒന്നുമുതല് ഒന്‍പതാംക്ലാസ് വരെ അടച്ചിടാന് മുഖ്യമന്ത്രി പിണറായി വിജയന്റെ അധ്യക്ഷതയില് ചേര്‍ന്ന കോവിഡ് അവലോകന യോഗത്തില് തീരുമാനിച്ചു. രണ്ടാഴ്ചത്തേയ്ക്ക് ഒന്‍പതാം ക്ലാസ് വരെ ഇനി ഓണ്‍ലൈന് ക്ലാസ് മാത്രമാണ് ഉണ്ടാവുക.\nPreviousപതിമൂന്നാം രാത്രി ശിവ രാത്രി തുടങ്ങി; പ്രധാന വേഷങ്ങളില് വിഷ്ണു ഉണ്ണികൃഷ്ണന്, ഷൈന് ടോം ചാക്കോ\nNextആർമി ഡേയ്‌ക്ക് നിറം പകർന്ന് ഖാദിയിൽ തീർത്ത ഏറ്റവും വലിയ ദേശീയപതാക; ജയ്സാൽമീറിന്റെ വാനിൽ പാറിപറക്കും\nലോക്ക്ഡൗണ് നിയന്ത്രണങ്ങളില് ഇന്നു മുതല് മാറ്റം; ഐ.പി.ആര് എട്ടിന് മുകളിലുള്ള പ്രദേശങ്ങളില് സമ്പൂര്‍ണ ലോക്ഡൗണ്\nജലനിരപ്പ് 136 അടി കവിഞ്ഞു; മുല്ലപ്പെരിയാര് ഡാമില് ആദ്യ മുന്നറിയിപ്പ് പുറപ്പെടുവിച്ചു; ജലനിരപ്പ് 140 അടിയിലെത്തിയാല് ആദ്യ ജാഗ്രത നിര്‍ദേശം\nആഫ്രിക്കൻ രാജ്യമായ സാംബിയയിൽ നിന്നെത്തിയ പൂനെ സ്വദേശിക്ക് കൊറോണ;സാമ്പിളുകൾ ജീനോം ടെസ്റ്റിനയച്ചു


പത്ത് കുടുംബങ്ങള്‍ക്ക് വേണ്ടി ഷമ്മിയുടെ പോരാട്ടം ശ്രേദ്ധേയമാകുന്നു!! - FUTURELINE\nപത്ത് കുടുംബങ്ങള്‍ക്ക് വേണ്ടി ഷമ്മിയുടെ പോരാട്ടം ശ്രേദ്ധേയമാകുന്നു!!\nതിലകന്റെ മകനും നടനുമായ ഷമ്മി തിലകന് നടത്തിയ നിയമ പോരാട്ടം ശ്രദ്ധേയമാകുന്നു. മാലിന്യ പ്രശ്നങ്ങള്‍ക്കൊണ്ട് പൊറുതിമുട്ടിയ അയല്‍ക്കാരായ പത്ത് കുടുംബങ്ങള്‍ക്ക് വേണ്ടിയാണ് ഷമ്മി കളത്തിലിറങ്ങിയനെതന്ന് അഭിഭാഷകനായ ബോറിസ് പോള് ഫെയ്സ്ബുക്കില് കുറിയ്ക്കുന്നു. വിവരാവകാശത്തിന്റെ സാധ്യതകള് ഉപയോഗിച്ചായിരുന്നു ഷമ്മിയുടെ പോരാട്ടം.\nഷമ്മി തിലകന് എന്ന നടനെ എല്ലാവരും അറിയും. ജീവിതത്തില് ഒരു പ്രതിസന്ധിയുണ്ടായപ്പോള് അതിനെ നിയമപരമായി നേരിടാന് വിവരാവകാശ നിയമം പഠിച്ച് സ്വയം ഉപയോഗിച്ച് വന് വിജയം നേടിയ മിടുക്കന് കുടിയാണ് ഷമ്മി തിലകന് എന്നത് പലര്‍ക്കും അറിയില്ല. അദ്ദേഹം ഏറ്റുമുട്ടിയത് വന് സ്വാധീനമുള്ള വ്യക്തിയോടാണ്. അയല്‍ക്കാരായ പത്ത് കുടുംബങ്ങള്‍ക്ക് വേണ്ടി കൂടിയായിരുന്നു പോരാട്ടം. പ്രബലനായ അയല്‍വസ്തു ഉടമ അനധികൃത നിര്‍മ്മാണം നടത്തി ഈ പത്ത് കുടുംബങ്ങളുടെ സൈ്വര്യ ജീവിതം ഇല്ലാതാക്കുന്ന മലിനീകരണ പ്രവൃത്തികള് നടത്തി വന്നതാണ് പ്രശ്നം. അധികൃതര്‍ക്ക് നല്‍കിയ പരാതികള് മുങ്ങി. നടപടിയില്ല. ഓഫീസുകള് കയറിയിറങ്ങി. അനക്കമില്ല. ഷമ്മിയുടെ ഫയലുകളില് പേജുകള് കൂടിക്കോണ്ടേയിരുന്നു. അപ്പോഴാണ് വിവരാവകാശ നിയമം രക്ഷക്കെത്തിയത്. വിവരം തേടിയുള്ള അപേക്ഷകള് നാലുപാടും പറന്നു. ഓഫീസുകള് ഉണര്‍ന്നു. മുങ്ങിയ ഫയലുകള് മടിയോടെയെങ്കിലും പൊങ്ങി. കിട്ടിയ വിവരങ്ങളിലെ കബളിപ്പിക്കലുകള് കണ്ടെത്താന് കെട്ടിട നിര്‍മ്മാണ ചട്ടം, മുനിസിപ്പാലിറ്റി നിയമം, പരിസ്ഥിതി നിയമങ്ങള് എന്നിവയുടെ പുസ്തകങ്ങള് വാങ്ങി പഠിച്ചു. പല കുരുക്കുകളും അഴിഞ്ഞു തുടങ്ങി. പ്രബലനായ അയല്‍ക്കാരന് ഷമ്മിയെ കള്ളക്കേസില് കുടുക്കി. അയാളുടെ ജീവനക്കാരനെ പരിക്കേല്‍പ്പിച്ചു എന്ന ഗുരുതരമായ കേസ്. പോലീസ് പതിവ് നാടകം കളിച്ചു. കളവായ നിലയില് കുറ്റപത്രം കോടതിയില് സമര്‍പ്പിച്ചു. ഷമ്മി തിലകന് പതറിയില്ല. വിവരാവകാശ നിയമപ്രകാരം ശേഖരിച്ച തെളിവുകളുമായി മേലുദ്യോഗസ്ഥര്‍ക്ക് പുനരന്വേഷണത്തിന് ഹര്‍ജി നല്‍കി. കള്ളം വെളിച്ചത്തായി. കുറ്റപത്രം പോലീസ് പിന്‍വലിച്ചു. വിവരാവകാശ നിയമം വജ്രായുധമാണെന്ന് ബോധ്യമായ ഷമ്മി തിലകന് എല്ലാ ഫോറങ്ങളിലും പ്രബലനായ അയല്‍ക്കാരനെതിരെ വിജയം നേടി.\nഉദ്യോഗസ്ഥര് കൃത്യമായി നടപടികള് സ്വീകരിക്കാന് നിര്‍ബന്ധിതരായി. നിയമബിരുധമുള്ളയാളാണ് ഷമ്മി തിലകന് എന്ന് വിശ്വസിക്കുന്ന നിരവധി ഉദ്യോഗസ്ഥരെ എനിക്കറിയാം! മാതൃകയാക്കാവുന്ന സെലബ്രിറ്റി തന്നെയാണ് ഷമ്മി തിലകന്! സംഭവത്തെക്കുറിച്ച് ഷമ്മിയുടെ പ്രതികരണം ലഭ്യമായിട്ടില്ല.\nPrevious: ജൂലായ് ഒന്ന് മുതല് 10.9 ലക്ഷം രൂപ വരെ വിലക്കുറവില് ജാഗ്വര് ലാന്‍ഡ് റോവര്!!\nNext: അനുഷ്‌ക ആരാധകര്‍ക്കൊരു സന്തോഷവാര്‍ത്ത; പ്രഭാസിന്‍റെ വിവാഹവാര്‍ത്ത തെറ്റ്.!\nകുഞ്ഞിനിടുന്ന പേരില് പുലിവാല് പിടിച്ച് കോടതി കയറി ദമ്പതികള്; ജഡ്ജി പുതിയ പേരിട്ടേക്കും..!\nഭര്‍ത്താവിനെ അറസ്റ്റ് ചെയ്തതില് പ്രതിഷേധിച്ച് പൊലീസ് സ്റ്റേഷനില് കുഞ്ഞുങ്ങളുമായി യുവതി ചെയ്തത്…\nപല്ലുകള് പിഴുതെടുത്തു, ജോലിക്ക് പോകുന്നത് വിലക്കി,കാമുകിയെ മറ്റാരും കാണാതിരിക്കാന് ജനാല മൂടിക്കെട്ടി , ; യുവതിയെ 15 വര്‍ഷം അടിമയാക്കി കാമുകന്..\nഭീകര സംഘടനയായ ജെയ്ഷെ മുഹമ്മദിന്‍റെ തലവന് മസ‌ൂദ് അസ്ഹറിന്റെ മരുമകന് ഉള്‍പ്പെടെ രണ്ട് ഭീകരര് ചൊവ്വാഴ്ച വൈകുന്നേരത്തോടെ സുരക്ഷാ സേനയുമായുള്ള ഏറ്റുമുട്ടലില് കൊല്ലപ്പെട്ടു..


Chertahla murder: follow up | 'ഡ്രൈവിങ് പഠിപ്പിക്കാൻ പോകുമ്പോൾ സുന്ദരികളുമായി സൊള്ളുകയാണല്ലേ എന്ന് സംശയത്തോടെ ചോദിക്കും; മനസ്സിൽ പോലും ചിന്തിക്കാത്ത കാര്യങ്ങളൊക്കെ പറഞ്ഞാണ് വഴക്ക്; ഒരു മനസമാധാനവും ഇല്ലാത്ത ജീവിതം; ഇന്നലെ രാത്രിയിലും ഇന്ന് രാവിലെ ഡ്രൈവിങ്ങ് സ്‌കൂളിലേക്ക് പോകാൻ എഴുന്നേറ്റപ്പോഴും അതുതന്നെ; സഹികെട്ടിട്ടാ സാറേ ഞാനത് ചെയ്തത്': ചേർത്തലയിൽ കുടുംബവഴക്കിനെ തുടർന്ന് ഭാര്യ സൗമ്യയെ കൊലപ്പെടുത്തിയ പ്രജിത്തിന്റെ മൊഴി - MarunadanMalayali.com\nApril 08, 2020 | 08:23 PM IST | Permalink\nചേർത്തല: ഭാര്യ നിത്യവും തനിക്കുണ്ടാക്കിയ സമാധാനക്കേട് കൊണ്ടാണ് കടുംകൈക്ക് മുതിർന്നതെന്ന് ഭർത്താവ്. കുടുംബവഴക്കിനെ തുടർന്ന് ഭാര്യയെ കൊലപ്പെടുത്തിയ പട്ടണക്കാട് ഏഴാം വാർഡിൽ പടിഞ്ഞാറേ ചാണിയിൽ പ്രജിത്ത് പൊലീസിനോട് എല്ലാം ഏററുപറഞ്ഞു. 'ഒരു കാരണവുമില്ലാതെ എന്നോട് വഴക്കിടുകയാ പതിവ്. മനസ്സിൽ പോലും ചിന്തിക്കാത്ത കാര്യങ്ങളൊക്കെ പറഞ്ഞാണ് വഴക്ക്. ഒരു മനസമാധാനവും ഇല്ലാത്ത ജീവിതം. ഇന്നലെ രാത്രിയിലും ആവശ്യമില്ലാത്തത് പറഞ്ഞ് എന്നോട് വായിട്ടലച്ചു. രാവിലെ ഡ്രൈവിങ്ങ് സ്‌കൂളിലേക്ക് പോകാൻ എഴുന്നേറ്റപ്പോഴും വഴക്കിട്ടു. സഹികെട്ടിട്ടാ സാറേ ഞാനത് ചെയ്തത്.' ജോലി കഴിഞ്ഞെത്തുമ്പോൾ എന്നും എന്തെങ്കിലും പറഞ്ഞ് വഴക്കിടും. ഡ്രൈവിങ്ങ് പഠിപ്പിക്കാൻ പോകുന്നതിനാൽ സ്ത്രീകളെ ചേർത്തും പറയും. സമാധാനമില്ലാത്ത ജീവിതം എന്ന് അവസാനിക്കുമെന്ന് കാത്തിരിക്കുകയായിരുന്നു. അങ്ങനെയാണ് ഇന്ന് രാവിലെയും വഴക്കുണ്ടാക്കിയപ്പോൾ നിയന്ത്രണം വിട്ട് ഞാൻ ആ കൃത്യം നടത്തിയത്. പൊട്ടിക്കരഞ്ഞുകൊണ്ടാണ് പ്രജിത്ത് പൊലീസിനോട് എല്ലാം തുറന്ന് പറഞ്ഞത്.\nകുടുംബ വഴക്കിനെ തുടർന്ന് ഭാര്യയെ ഭർത്താവ് തലയ്ക്കടിച്ച് കൊലപ്പെടുത്തി. പട്ടണക്കാട് ഏഴാം വാർഡിൽ പടിഞ്ഞാറേ ചാണിയിൽ പ്രജിത്താണ് ഭാര്യ സൗമ്യ(35)യെ കൊലപ്പെടുത്തിയത്. നാട്ടു വെളിച്ചം ഡ്രൈവിങ് സ്‌ക്കൂൾ ഉടമ പ്രതാപന്റെ സഹോദരനാണ് പ്രജിത്ത്.\nഇന്ന് പുലർച്ചെ നാലരമണിയോടെയാണ് പ്രജിത്ത് ഭാര്യ സൗമ്യ(35) യെ കൊലപ്പെടുത്തിയത്. വീട്ടിലുണ്ടായിരുന്ന കോടാലി ഉപയോഗിച്ച് തലയ്ക്ക് പിന്നിൽ അടിക്കുകയുമായിരുന്നു. മരണം ഉറപ്പാക്കിയ ശേഷം എട്ടുവയസ്സുകാരനായ മകനെ തൊട്ടടുത്തുള്ള സഹോദരന്റെ വീട്ടിൽ എത്തിക്കുകയും ഭാര്യയെ താൻ കൊന്നുവെന്നും ഇനിയുള്ള കാലം മകനെ വളർത്തണമെന്നും പറഞ്ഞു. പിന്നീട് പട്ടണക്കാട് പൊലീസ് സ്റ്റേഷനിലെത്തി താൻ ഭാര്യയെ കൊന്നു എന്ന് പറയുകയായിരുന്നു. ഉടൻ തന്നെ പൊലീസ് ഇയാളുടെ വീട്ടിലെത്തിയെങ്കിലും സൗമ്യ മരിച്ചിരുന്നു.\nപട്ടണക്കാട് സിഐയുടെ നേതൃത്വത്തിൽ ഇൻക്വസ്റ്റ് നടപടികൾ പൂർത്തിയാക്കി താലൂക്കാശുപത്രിയിൽ പോസ്റ്റ് മാർട്ടം നടത്തി. തലയ്ക്ക് പിന്നിലുള്ള അടിയാണ് മരണകാരണം. ഇരുവരും തമ്മിൽ ദിവസവും വഴക്കിടുന്നത് പതിവായിരുന്നു. ഇന്നലെ രാത്രിയിലും വഴക്കിട്ടിരുന്നുവെന്ന് അയൽക്കാർ പൊലീസിനോട് പറഞ്ഞു. നാട്ടുവെളിച്ചം ഡ്രൈവിങ് സ്‌ക്കൂൾ ഉടമ പ്രതാപന്റെ സഹോദരനാണിയാൾ. ഇതേ ഡ്രൈവിങ് സ്‌ക്കൂളിലെ അദ്ധ്യാപകനാണ് പ്രജിത്ത്.\nകൊലപാതക ശേഷം പൊലീസ് സ്റ്റേഷനിൽ ഹാജരായ പ്രതിയെ പൊലീസ് കസ്റ്റഡിയിൽ ചോദ്യം ചെയ്തപ്പോഴാണ് കൊലപാതകത്തിന് കാരണം എന്താണെന്ന് പ്രതി വെളിപ്പെടുത്തിയത്. താലൂക്കാശുപത്രിയിൽ പോസ്റ്റ്‌മോർട്ടത്തിന് ശേഷം മൃതദേഹം മൃതദേഹം സംസ്‌ക്കരിച്ചു. പട്ടണക്കാട് പൊലീസ് സംഭവത്തിൽ കേസെടുത്ത് അന്വേഷണമാരംഭിച്ചിട്ടുണ്ട്. പ്രതിയുടെ മൊഴി എടുത്തെങ്കിലും കൊലപാതകത്തിന് പിന്നിൽ മറ്റെന്തെങ്കിലും കാരണമുണ്ടോ എന്ന് ബന്ധുക്കളെ ചോദ്യം ചെയ്താലെ അറിയാൻ കഴിയൂ എന്ന് പൊലീസ് അറിയിച്ചു.


ബാങ്കിനുവേണ്ടി ഐ.ആർ.ഡി.പി ലോൺ അപേക്ഷകരുടെ ആധാരലക്ഷ്യങ്ങൾ പരിശോധിച്ചുകൊണ്ടിരിക്കെയാണ് ഓഫീസിലേക്ക് ഒരാൾ വെളിച്ചപ്പാടിനെപ്പോലെ കയറിവന്നത്. വന്നപാടെ ആഗതൻ മുമ്പിൽ കണ്ട കസേരയിൽ ആസനസ്തനായി, സ്വയം പരിചയപ്പെടുത്തിഃ ‘സ്വാമി കമലാക്ഷാനന്ദ തിരുവടികൾ ആണ്. പൂർവ്വാശ്രമത്തിൽ കൊരങ്ങാട്ടുപറമ്പിൽ കമലാക്ഷ പണിയ്‌ക്കർ.’\nമൂത്താര് വക്കീൽ സംശയം തോന്നി മാറ്റിവെച്ച രേഖകളിൽ നിന്ന് ടിയ്യാന്റേത് തിരഞ്ഞെടുത്ത് ഒന്നുകൂടി നോക്കി.\nഅമ്പട കൊരങ്ങാട്ടുപറമ്പാ! നിയ്യാണല്ലെ ആ മൊതല്? ക്ഷേത്രം പണിയ്‌ക്കായി ഐ.ആർ.ഡി.പി. ലോൺ! ഇപ്പോഴത്തെ വരവ് ബാങ്കിന്റെ ലീഗൽ അഡ്വൈസറായ തന്നെ സ്വാധീനിക്കാനായിരിക്കും. അപേക്ഷ പോണവഴി നോക്കി സ്വാമി വെച്ചുപിടിച്ചിരിക്ക്യാണ്.\n“എന്താണാവോ...” മൂത്താര് കസേരയിലൊന്ന് ഉറഞ്ഞിരുന്നു. “എഴുന്നളളത്തിന്റെ ലക്ഷ്യം?”\nകമലാക്ഷാനന്ദ തന്റെ കാർക്കൂന്തലിലൂടെ ഒന്ന് വിരലുകളോടിച്ചു.\n“ബാങ്കില് ചെന്നപ്പം മാനേജരാണ് പറഞ്ഞത് ഒന്ന് പോയി വക്കീലിനെ കാണാൻ. എന്നാലെ കാര്യങ്ങള് വേഗത്തിലാവുളളൂന്നും പറഞ്ഞു.”\n“അതിനെന്റെ സ്വാമി ഈ ക്ഷേത്രം പണിയാൻ ലോൺ തരാന്ന് മാനേജര് സമ്മതിച്ചട്ട്‌ണ്ടോ?”\n“പിന്നല്ലാതെ സാറെ! അതോണ്ടല്ലെ ഞാനിപ്പണിക്ക് തുനിഞ്ഞെറങ്ങീതന്നെ.”\n“പൊതുന്ന്യാ. പബ്ലിക് സെക്‌ടറ്! ക്ഷേത്രത്തില് പ്രൈവറ്റ് സെക്‌ട്‌റ് ഓടത്തില്ല്യാ സാറെ. ഭാര്യേം മക്കളും കുടുംബക്കാരും വന്നാ എന്തോന്ന് കിട്ടാൻ? ഗാന്‌ധിവരണങ്ങെ നാലാള് പൊറമ്മന്ന് വരണം...”\nആരടാ ലവൻ മോൻ?! സാക്ഷാൽ സ്വാ-ആമിതന്നെ.\n“ഈ ക്ഷേത്രം പണ്യാൻ പോണോടത്ത്‌പ്പോ ക്ഷേത്രണ്ടോ?”\n“ടെമ്പററ്യായി ഞാനൊരെണ്ണം പെടച്ചട്ട്‌ണ്ട്. ബോഡും വെച്ചു. കൊഴപ്പല്ല്യാ. ആളോള് അറിഞ്ഞറിഞ്ഞ് വന്നൊടങ്ങീട്ട്‌ണ്ട്.”\n“എന്തേര് ട്രസ്‌റ്റ് സാറെ. ക്ഷേത്രരിക്കണത് നാലരപ്പറയ്‌ക്ക് മുണ്ടോൻ നെലാർന്ന്. ഭാഗത്തില് കിട്ടീതാണ്. കൃഷിപണ്യോണ്ട് എന്തോ കാര്യം? വേഗം ആത്മഹത്യ ചെയ്യാന്നല്ലാതെ. വെഷം വാങ്ങാൻപോലും കാശ് കിട്ടത്തില്ല. പിന്നല്ലേ? അപ്പോ എന്റെ മനസ്സില് തോന്ന്യെ ഐഡിയാണ് ക്ഷേത്രം പണി. കൃഷിക്ക് പകരം ക്ഷേത്രക്കൃഷി. ഇതാണെങ്ങെ വെളേളാം വളോം നോക്കണ്ട. ചാഴിയും മുഞ്ഞേം ബാധിക്കൂലാ. കൊയ്യാനും വാങ്ങാനും ആളില്ലാന്ന്‌ളള പേടീം വേണ്ട. ബാങ്കിലെ മാനേജരാണെങ്ങെ കാര്യം പറഞ്ഞപ്പോ മൂന്നു തരാ. ലോൺ കിട്ടാൻ ഇനി സാറ് ഈ പേപ്പറോളിലൊന്ന് ഒപ്പിട്ട് കൊടുത്താമതി.”\n“സ്വാമിക്ക് മുമ്പ് എവ്‌ട്യായിരുന്നു ജോലി?”\n“ഇപ്പയീ ക്ഷേത്രത്തിലെ പൂജ്യൊക്കെങ്ങിന്യാ?”\n“എല്ലാം നമ്മളന്നെസാറെ. രണ്ട് പുളളാര്‌ളളതും സകായിക്കും. ജീവിക്കണ്ടോ? ഇതിനാണെങ്ങെ ഗവൺമെന്റ് വക നല്ല സംരക്ഷണോം കിട്ടും. തൊടൂല്ലാരും. ലോണടയ്‌ക്കാതെ ജപ്തി വന്നാപോലും എന്തോ ചെയ്യും? തൊട്ടാപൊളളുവേ! ഇനി കൃഷിയെല്ലാം പോട്ട് സാറെ. നാടോടുമ്പോ നടുവേ ഓടണം. അല്ലേല് എന്തോന്നിന് കൊളളാം? പിന്നെ ക്ഷേത്ര ബിസിനസ്സിന്റെ പകുതി ഐഡിയ മ്മ്‌ടെ മാളികപ്പൊറത്തിന്റേതാണ് കേട്ടോ... ആണ്ടവനേ ഹര! ഹര!”\nമൂത്താര് വക്കീല് അന്തംവിട്ടുപോയി. ഇത്രയും നാളത്തെ ഔദ്യോഗിക ജീവിതത്തിനിടയ്‌ക്ക് പലരേയും കണ്ടിട്ടുണ്ടെങ്കിലും ഇങ്ങനെ ഒരവതാരം പ്രത്യക്ഷപ്പെടുന്നത് ആദ്യമായിട്ടായിരുന്നു. ഇനി എന്തായാലും സാഷ്‌ടാങ്കം നമസ്‌കരിക്കന്നെ.\n“കവലപ്പെടാതെ! നാനൊര് കോവില് പണിതാ അത് ആയിരം കോവില് പണിത മാതിരി. നിങ്കള്‌ക്ക് എല്ലാമെ ഫ്രീ.”\nമൂത്താര്‌ക്ക് മനസ്സ് നെറഞ്ഞു.\nകേരളം അതിവേഗം ബഹുദൂരം!


ടോണ്‍സിലൈറ്റിസ് മാറാന് വീട്ടുവൈദ്യം – Tip of India News\nടോണ്‍സിലൈറ്റിസ് മാറാന് വീട്ടുവൈദ്യം\nBy Tip of India News\t On Mar 27, 2018\nടോണ്‍സിലൈറ്റിസ് ഉണ്ടാക്കുന്ന വേദന ഒഴിവാക്കാനുളള വീട്ടുവൈദ്യം.\nലെമണ് ജ്യൂസ്- ലെമണിലെ വൈറ്റമിന്-സി രോഗപ്രതിരോധശേഷി കൂട്ടുന്നതിലൂടെ ടോണ്‍സിലൈറ്റിസിനെ തടയും. പഞ്ചസാര ഒഴിവാക്കിവേണം ജ്യൂസ് തയ്യാറാക്കേണ്ടത്.\nതേന്- രോഗാണുക്കളെ തടയാന് തേനിന് കഴിയും. നാല് ടേബിള്‍സ്പൂണ് തേന് അഞ്ചു ഗ്ലാസ് തിളപ്പിച്ച് ആറ്റിച്ച വെളളത്തില് ചേര്‍ത്ത് ദിവസം രണ്ടോ മൂന്നോ തവണകളായി കഴിച്ചാല് തൊണ്ടയില് നല്ല ആശ്വാസം അനുഭവപ്പെടും.\nസവാള ജ്യൂസ്- ഒനിയന് മൂറിച്ച് ജ്യൂസാക്കി തൊണ്ടയില് പിടിക്കണം. സവാള ജ്യൂസ് ഗാര്‍ഗിള് ചെയ്യുന്നതു കൊണ്ട് വളരെ വേഗത്തിലുളള ആശ്വാസം ലഭിക്കും.\nമഞ്ഞള്- ഇളം ചൂടുവെളളത്തില് മഞ്ഞള് ചേര്‍ത്ത് കുടിച്ചാല് ടോണ്‍സിലൈറ്റിസ് വേദന മാറും.\nമുയല്‍ചെവിയന്- വേരോടെ പറിച്ചെടുത്ത് നന്നായി വൃത്തിയാക്കിയ മുയല്‍ചെവിയന്‍റെ നീരെടുത്ത് തൊണ്ടയില് പുരട്ടിയാല് കഠിനമായ ടോണ്‍സിലൈറ്റിസ് കുറയുക മാത്രമല്ല ആന്‍റി ബയോട്ടിക്കുകള്‍ക്കു പോലും നല്‍കാന് കഴിയാത്ത സ്ഥിരമായ രോഗപ്രതിരോധ ശേഷി ലഭിക്കുകയും ചെയ്യും. വെള്ളം തൊടാതെ വേണം നീരെടുക്കാന്, രോഗലക്ഷണം കാണുമ്ബോള് തന്നെ മുയല് ചെവിയന്‍റെ നീര് തൊണ്ടയില് പുരട്ടണം. രോഗം വന്ന സമയത്തെല്ലാം ഇത് ആവര്‍ത്തിച്ചപ്പോള് ടോണ്‍സിലൈറ്റിസ് പൂര്‍ണ്ണമായി ഇല്ലാതായി എന്ന് നാട്ടിന് പുറങ്ങളില് പലരും അനുഭവമായി പറയാറുണ്ട്. ത്രോട്ട് ഇന്‍ഫെക്ഷന് ഉള്‍പ്പെടെയുളള നിരവധി രോഗങ്ങള്‍ക്കുളള ഒറ്റമൂലി കൂടിയാണ് മുയല് ചെവിയന്. നമ്മുടെ ചുറ്റുവട്ടത്തു നിന്നും തന്നെ ധാരാളമായി ലഭിക്കും എന്നതും പ്രത്യകതയാണ്.\nഇഞ്ചി ചായ- ഇഞ്ചി തിളപ്പിച്ച് വെളളം കുടിക്കുന്നത് വളരെനല്ല ഫലം തരും.\nഉപ്പിട്ട ചൂടുവെളളം- ഇത് കവിളില് കൊളളുന്നത് നല്ല ആശ്വാസം തരും.\nചെറുനാരങ്ങ, മഞ്ഞള്, കല്ലുപ്പ് – അരഗ്ലാസ് ചൂടുവെളളത്തില് ഒരു ചെറുനാരങ്ങയുടെ പകുതിഭാഗം പിഴിഞ്ഞുചേര്‍ത്ത് അര ടിസ്പൂണ് മഞ്ഞള് പൊടിയും രണ്ട് ടിസ്പൂണ് കല്ലുപ്പും ചേര്‍ത്ത് നന്നായി തൊണ്ടയില് പിടിച്ച് ഉള്‍ഭാഗത്തേക്കെത്തും വിധം ഗാര്‍ഗിള് ചെയ്യുക.\nപന്തു ചുരണ്ടല് വിവാദം; ഐ.സി.സി നിലപാടിനെ ചോദ്യം ചെയ്‌ത് ഹര്‍ഭജന് സിങ്\nലോകത്തിലെ ഏറ്റവും വിലയേറിയ എസ്‌യുവി കാള്‍മാന് കിംഗിനെ പുറത്തിറക്കി


BEYOND THE SUNSET: December 2008\nഅങ്ങനെ അവസാനം കടിച്ചാല് പൊട്ടാത്ത പോണ്ടിംഗും പൊട്ടി.. വെറുതേ പൊട്ടുകയല്ലായിരുന്നു, എട്ടുനിലയില് പൊട്ടി എന്നു പറഞ്ഞില്ലെങ്കില് ക്രിക്കറ്റ് പ്രേമികള് നമുക്കിട്ടു പൊട്ടിക്കും. അന്താരാഷ്ട്ര ക്രിക്കറ്റിലെ മുടിചൂടാ മന്നന്മാരായി വാണ നാളുകളൊക്കെ പോയി മറഞ്ഞു. ഒരു കയറ്റമുണ്ടെങ്കില് ഒരു ഇറക്കം തീര്‍ച്ചയായും കാണും. പക്ഷേ, പോണ്ടിംഗും സംഘം ഇറക്കത്തിലേക്കല്ല, വമ്പന് കുഴിയിലേക്കാണ് വീണത്. നേരത്തെ മറ്റ് എവിടെ തോറ്റാലും അവര് പറയുമായിരുന്നു യഥാര്‍ത്ഥ പേസ് പിച്ച് തങ്ങളുടേതാണെന്നും അവിടെ, പ്രഫഷണലിസത്തിന്റെ സ്വന്തം നാട്ടില് ആര്‍ക്കും തങ്ങളെ നുള്ളി നോവിക്കാന് പോലും കഴിയുകയില്ലെന്നും. കഴിഞ്ഞ ഒരു ദശാബ്ദത്തോളം ലോക ക്രിക്കറ്റ് ഈ വീമ്പിളക്കല് കേട്ട് ക്ഷമയോടെ കാത്തിരിക്കുകയായിരുന്നു. ഗോലിയാത്തിനെ വീഴ്‌ത്തിയ ദാവീദിനെ പോലൊരാള് ഒരിക്കല് വരുമെന്ന പ്രതീക്ഷയോടെ....പക്ഷേ ഒന്നല്ല ഒന്നിലധികം ദാവീദുമാര്‍ക്ക് വിരുന്നൊരുക്കാനായിരുന്നു പാവം പോണ്ടിംഗിനും സംഘത്തിനും വിധി വേദിയൊരുക്കിയത്. ആദ്യം ധോണിയുടെ നേതൃത്വത്തിലുള്ള ഇന്ത്യന് പട്ടാളം കയറി നിരങ്ങിയ ടീം അല്‍പം അശ്വാസം കൊണ്ടത്‌് പടയാളികളില്ലാത്ത കിവീസിനു മേല് ആധിപത്യം കാട്ടിക്കൊണ്ടായിരുന്നു.എന്നാല്, പിന്നീട് സിഡ്‌നിയില് വിമാനം ഇറങ്ങിയത് ആഫ്രിക്കന് കരുത്തായിരുന്നു. ഗ്രെയിം സ്‌മിത്തെന്ന പോരാളിയുടെ നേതൃത്വത്തിലുള്ള ഒരു സംഘം യുവാക്കള്, ഒപ്പം ചില പരിചയ സമ്പന്നരും. യുദ്ധത്തിനു മുമ്പുള്ള ചില വാക്‌പോരാട്ടങ്ങളില് സ്‌മിത്തിനെ അടിച്ചിടാന് പോണ്ടിംഗിനു കഴിഞ്ഞിരുന്നു താനും. പക്ഷേ, അന്നും സ്‌മിത്ത് പറഞ്ഞു, വാക്കുകളല്ല പ്രവൃത്തിയാണ് പ്രധാനമെന്ന്. അത് അവര് കാട്ടിക്കൊടുത്തു.അതെ, ലോക ക്രിക്കറ്റിലെ കിരീടം വയ്‌ക്കാത്ത രാജാക്കന്മാരെന്ന പദവി ഓസ്‌ട്രേലിയയ്‌ക്ക് നഷ്ടപ്പെടാന് പോകുകയാണ്. സ്വന്തം നാട്ടില് നടന്ന പരമ്പരയിലെ ആദ്യ രണ്ടു മത്സരവും അടിയറ വച്ച് പോണ്ടിംഗും സംഘവും അതിനുള്ള കോപ്പു കൂട്ടിക്കഴിഞ്ഞു. പരമ്പരയില് ശേഷിക്കുന്ന ഒരു മത്സരം കൂടി.. കൊട്ടിക്കലാശമെന്ന രീതിയില് സ്‌മിത്തും കുട്ടികളും അതും ഉത്സവമാക്കി മാറ്റിയാല് പോണ്ടിംഗിനു പിന്നെ തെരുവില് കറങ്ങാം. കാരണം ടീമിനെ മികച്ച വിജയങ്ങളിലേക്കു നയിച്ച സമയത്താണ് സാക്ഷാല് സ്റ്റീവ് വോയോട് രാജിവയ്‌ക്കാന് ക്രിക്കറ്റ് ഓസ്‌ട്രേലിയ ആവശ്യപ്പെട്ടത്. അപ്പോള് പോണ്ടിംഗിന്റെ കാര്യം ഗോവിന്ദാ... ഗോവിന്ദാ...സ്വന്തം മണ്ണില് ഓസീസ് ഇത്ര കനത്ത തോല്‍വി നേരിടുന്നത് ഇതാദ്യം. പണ്ട് ഇന്ത്യ ഓസ്‌ട്രേലിയയില് എത്തിയപ്പോള് അംപയര്‍മാരെ കൂട്ടുപിടിച്ചു പരമ്പര തോല്‍വിയില് നിന്നു കംഗാരുക്കള് രക്ഷ നേടിയിരുന്നു. പിന്നീട് ഇന്ത്യയില് വന്നപ്പോള് യുവത്വത്തിന്റെ ചോരത്തിളപ്പില് അവര്‍ക്ക് പിടിച്ചു നില്‍ക്കാനുമായില്ല. അങ്ങാടിയില് തോറ്റാല് അമ്മയോട് എന്ന രീതിയില് ഇന്ത്യയോടു തോറ്റപ്പോള് കുറ്റം മൂന്നാം ലോക രാജ്യത്തില് ചാര്‍ത്തി അവര് നാട്ടിലേക്ക് വിമാനം കയറി.എന്നാല് സ്വന്തം രാജ്യത്ത് സംഘാടക മികവിനേയും മറ്റും ചോദ്യം ചെയ്യാനാവാത്ത അവസ്ഥയിലാണ് ദക്ഷിണാഫ്രിക്ക ഇപ്പോള് അവരെ കുരിശില് തറച്ചത്. ഒന്നാം ക്രിക്കറ്റ് ടെസ്‌റ്റില് 414 എന്ന റിക്കാര്‍ഡ് സ്‌കോര് പിന്തുടര്‍ന്നുള്ള ജയം. ഇതിനു മുമ്പ് അതിനും മുകളില് ഒരു ടീം നാലാം ഇന്നിംഗ്‌സ് പിന്തുടര്‍ന്നിട്ടുണ്ടെങ്കില് ഒരിക്കല് മാത്രം. തങ്ങളുടെ പ്രതാപകാലത്തെ സ്‌മരണകള് ഉയര്‍ത്തി സാക്ഷാല് ബ്രയാന് ചാള്‍സ്‌് ലാറയുടെ വെസ്റ്റിന്‍ഡീസ്. അതും ഓസീസിനെതിരേ എന്നത് വിധിവൈപരിത്യം.രണ്ടാം ടെസ്റ്റില് വര്‍ഷാന്ത്യത്തില് നായകന് കരഞ്ഞു വിളിച്ചു നേടിയ സെഞ്ചുറിയുടെ മികവില് അവര് ഒന്നാം ഇന്നിംഗ്‌സില് മികച്ച സ്‌കോര് കണ്ടെത്തിയതാണ്. അതും പോരാഞ്ഞിട്ട് 200 റണ്‍സ് എത്തും മുമ്പേ സന്ദര്‍ശകരുടെ ഏഴു വിക്കറ്റും അവര് പിഴുതിരുന്നു. പക്ഷേ, സ്വതസിദ്ധമായ അഹങ്കാരം അവരെ വിട്ടൊഴിഞ്ഞില്ല. അതാവും ടെസ്റ്റ് പാതി വഴിക്കെത്തും മുമ്പേ തങ്ങള് ആരെന്നു കണ്ടോയെന്ന ചോദ്യം പോണ്ടിംഗിന്റെ നാവില് നിന്നു വീണത്. എന്നാല് കണ്ടെന്നും കണ്ടെത് എന്തെന്നും പിറ്റേ ദിവസം ജീന് പോള് ഡ്യൂമിനിയും ഡെയ്‌ല് സ്‌റ്റീനും തെളിയിച്ചു. ശേഷിച്ച മൂന്നു വിക്കറ്റില് അവര് കൂട്ടിച്ചേര്‍ത്തത് 269 റണ്‍സ്. അതില് 181-ും ഒമ്പതാം വിക്കറ്റില്.പിറ്റേന്ന് പേസ് ബൗളിംഗില് സ്റ്റെയ്‌ന്‍ലെസ് സ്റ്റീലിന്റെ മൂര്‍ച്ച സ്റ്റീന് കാട്ടിയപ്പോള് ഓസീസിനു നല്‍കാനായത് വെറും 183 റണ്‍സിന്റെ വിജയലക്ഷ്യം ഒമ്പതു വിക്കറ്റ് ശേഷിക്കെ ദക്ഷിണാഫ്രിക്ക അത് മറികടന്ന് ചരിത്രം രചിച്ചു. അതെ, പതിനാറു വര്‍ഷത്തിനു ശേഷം കംഗാരുക്കള് സ്വന്തം നാട്ടില് തലകുനിച്ചു. ഒരു പരമ്പര നഷ്ടം.1992-93 കാലഘട്ടത്തില് അന്നത്തെ വിന്‍ഡീസിനോടു തോറ്റ ശേഷം നാട്ടില് ഒരു തോല്‍വി. പോണ്ടിംഗിനും സംഘത്തിനും സ്വന്തം കാലിനടിയിലെ മണ്ണ് ഇളകി തുടങ്ങിയെന്ന മുന്നറിയിപ്പ്.പരമ്പരയിലെ മൂന്നാം ടെസ്റ്റ് സിഡ്‌നിയില് അരങ്ങേറും. അതിലുമൊരു തോല്‍വിയെന്നാല് ക്രിക്കറ്റിലെ രാജാവിന്റെ കിരീടവും ചെങ്കോലും സ്‌മിത്തിനു കൈമാറുകയെന്നതാവും പോണ്ടിംഗിന്. മദിച്ചു പുളച്ചു നടന്ന മദയാനയ്‌ക്ക് ഇനി ഉറക്കമില്ലാത്ത രാവുകള്. അത് ആഘോഷിക്കാന് ലോകക്രിക്കറ്റിലെ മറ്റു ശക്തികളും.1992-ല് രാജ്യാന്തര ക്രിക്കറ്റില് മടങ്ങിയെത്തിയ ശേഷം എന്നു മാത്രമല്ല ചരിത്രത്തിലാദ്യമായിത്തന്നെ ദക്ഷിണാഫ്രിക്ക ഓസീസ് മണ്ണില് നേടുന്ന ആദ്യ പരമ്പരയാണിത്. ഓസീസ് നായകന് പഴിയ്‌ക്കുന്നത് ബാറ്റിംഗിനെ. ഓപ്പണര് മാത്യു ഹെയ്‌ഡനും മധ്യനിരയ്‌ക്കും റണ്‍സ് കണ്ടെത്താന് കഴിയാത്തതാണ് ഓസീസിനെ വലച്ചത് എന്ന് അവര് പറയുന്നു. പക്ഷേ സത്യം അതായിരുന്നോ ?കൃത്യതയുടെ പര്യായമായ ഗ്ലെന് മക്‌്‌ഗ്രാത്തും സ്‌പിന് ഇതിഹാസം ഷെയ്‌ന് വോണും വിക്കറ്റിനു പിന്നിലെ പ്രചോദനം ആദം ഗില്‍ക്രിസ്‌റ്റും വിട പറഞ്ഞശേഷം ഓസീസ് നനഞ്ഞ പടക്കമായി മാറിയെന്നതാണ് യാഥാര്‍ത്ഥ്യം. പ്രബലര് ഉള്ളപ്പോള് അവര് തിളങ്ങിയിരുന്നു. ഇപ്പോള് അവര്‍ക്കു മലയിറക്കത്തിന്റെ നാളുകളാണ്. ഇറങ്ങട്ടെ... കടന്നു വരാന് ഒട്ടേറെ രാജാക്കന്മാര് കാത്തു നില്‍ക്കുന്നു. ഒരില വീഴുമ്പോള് മറ്റൊരു ഇലയ്‌ക്ക് വളമാകുമെന്നല്ലേ ചൊല്ല്...\nഅടുത്ത അഞ്ചു വര്‍ഷത്തിനിടയില് ഞങ്ങള് വീണ്ടും രാജാക്കന്മാരാകും: പോണ്ടിംഗ്\nഎത്ര മനോഹരമായ നടക്കാത്ത സ്വപ്‌നം.!!!\nPosted by sy@m at 3:09 AM3comments Links to this post\nയുവരാജാവ് ഇനി മഹാരാജാവ്\nഇന്ത്യന് ക്രിക്കറ്റിലെ രാജാക്കന്മാര്‍ക്കിടയില് യുവരാജാ പട്ടം അലങ്കരിച്ചു പോന്നിരുന്ന യുവ്‌രാജ് സിംഗിന് ഇനി പ്രമോഷന് നല്‍കാം. ബംഗാള് കടുവ ഒഴിച്ചിട്ടു പോയ മഹാരാജാവിന്റെ സിംഹാസനത്തില് ഇരിക്കാന് പക്വതയാര്‍ജിച്ചു കഴിഞ്ഞുവെന്ന് യുവി തെളിയിക്കുന്നു.ബാറ്റിംഗ് ഇതിഹാസം സച്ചിന് തെണ്ടുല്‍ക്കറും പ്രതിരോധത്തിന്റെ അവസാന വാക്കായ രാഹുല് ദ്രാവിഡും ഓഫ് സൈഡിന്റെ ദൈവം സൗരവ് ഗാംഗുലിയും വെരി വെരി സ്‌പെഷ്യല് വി.വി.എസ് ലക്ഷ്‌മണും അരങ്ങു തകര്‍ക്കുമ്പോള് ടീമിലേക്ക് എത്തിയ ഒരു കൂട്ടം യുവതാരങ്ങളില് ഏറെ ശ്രദ്ധ നേടിയ താരമായിരുന്നു യുവ്‌രാജ്.എന്നാല് ഒപ്പം വന്ന വിരേന്ദര് സേവാഗും മഹേന്ദ്ര സിംഗ് ധോണിയും മറ്റും ഇന്ത്യന് ടീമില് സ്ഥിര പ്രതിഷ്‌ഠ നേടിയപ്പോഴും ഈ പഞ്ചാബി താരത്തിന് ടീമില് (ടെസ്റ്റ്) വന്നും പോയുമിരിക്കാനായിരുന്നു യോഗം.ഏകദിന ക്രിക്കറ്റിന്റെ ചടുലവേഗം ബാറ്റില് ആവാഹിച്ച യുവി ടെസ്‌റ്റ് കളിക്കാന് പക്വത നേടിയിട്ടില്ലെന്നായിരുന്നു വിമര്‍ശനം. ഷോട്ട് കൊള്ളാം.. ഒരു ചന്തമൊക്കെയുണ്ട്. സിക്‌സര് ഗംഭീരം പക്ഷേ... പയ്യന് പോരാ...ടെസ്റ്റ് കളിക്കാന് മാത്രം അവന് വളര്‍ന്നിട്ടില്ല.ഏകദിനത്തില് മിന്നുന്ന പ്രകടനവുമായി ടീം ഇന്ത്യയുടെ വിജയങ്ങളില് നിര്‍ണായക വഹിക്കുമ്പോഴും യുവിയേ ഇലവനില് നിന്നു മാറ്റിനിര്‍ത്താനുള്ള വ്യഗ്രതയിലായിരുന്നു സെലക്‌്‌ഷന് കമ്മിറ്റിയിലെ മേലാളന്മാര്. എന്നാല് അവഗണനകള്‍ക്കെതിരേ പോരാടാന് തന്നെയായിരുന്നു യുവ്‌രാജിന്റെ തീരുമാനം.പഞ്ചാബ് രഞ്‌ജി ടീമിന്റെ തട്ടുപൊളിപ്പന് ബാറ്റ്‌സ്‌മാന് എന്ന നിലയില് നിന്ന് ടീം ഇന്ത്യയുടെ അഭിഭാജ്യ ഘടകമെന്ന നിലയിലേക്കുള്ള യുവിയുടെ വളര്‍ച്ച അതി ഗംഭീരമായിരുന്നു. ഇന്ത്യന് ക്രിക്കറ്റ് ടീമിനെ ജയിക്കാനറിയാവുന്ന ടീം ഇന്ത്യയാക്കി മാറ്റിയ ദാദയുടെ കളരിയിലായിരുന്നു യുവ്‌രാജിന്റെ പ്രതിഭ തേച്ചുമിനുക്കിയത്.ഇംഗ്ലണ്ടില് നടന്ന നാറ്റ് വെസ്റ്റ് പരമ്പര ഫൈനലില് യുവി നടത്തിയ പ്രകടനമാണ് "പയ്യനെ" ലോക ശ്രദ്ധയിലേക്കെത്തിച്ചത്. ആതിഥേയരായ ഇംഗ്ലണ്ട് ഉയര്‍ത്തിയ കൂറ്റന് വിജയലക്ഷ്യത്തിനു മുന്നില് ദൈവവും മതിലും രാജകുമാരനുമെല്ലാം അടങ്ങുന്ന ബാറ്റിംഗ് നിര ചീട്ടുകൊട്ടാരം പോലെ തകരുന്നത് കണ്ട് ടിവി ഓഫ് ചെയ്‌ത കിടപ്പുമുറിയിലേക്ക പോയ ആരാധകര് ആശങ്ക ശമിക്കാതെ പിന്നീടെപ്പോഴോ വിഡ്‌ഢിപ്പെട്ടി ഓണ് ചെയ്യുമ്പോള് വിജയത്തിലേക്ക് കുതിക്കുന്ന ഇന്ത്യയേയും ജേഴ്‌സിയൂരി ആവേശം കാട്ടുന്ന ഗാംഗുലിയേയും കണ്ട് അന്തം വിട്ടു കാണണം.ടീമിലെ തന്റെ സമകാലീനനായ മുഹമ്മദ് കൈഫിനെ കൂട്ടുപിടിച്ച് റിക്കാര്‍ഡ് വിജയത്തിലേക്ക് ഇന്ത്യയെ നയിച്ച യുവ്‌രാജിനെ നെഞ്ചേറ്റാന് പിന്നീട് ആയിരം കാരണങ്ങള് ഉണ്ടായി. തകര്‍പ്പന് സെഞ്ചുറികളും സിക്‌സറുകളും കൊണ്ട് ഗാലറിയേ ആനന്ദ നൃത്തം ചവിട്ടിച്ച യുവ്‌രാജിന് ക്യാപ്‌സ്യൂള് ക്രിക്കറ്റായ ട്വന്റി-20യുടെ വരവ് ഒട്ടൊന്നുമായിരുന്നില്ല ഗുണം ചെയ്‌തത്.തന്റെ ചടുല താളത്തിലുള്ള ബാറ്റിംഗ് ട്വന്റി-20യ്‌ക്ക് ഏറെ ഗുണകരമാണെന്നു മനസിലാക്കിയ യുവി ടീം ഇന്ത്യയുടെ സ്‌പെഷ്യലിസ്റ്റ് ബാറ്റ്‌സ്‌മാനായി മാറുകയായിരുന്നു. ദക്ഷിണാഫ്രിക്കയില് നടന്ന കുട്ടി ലോകകപ്പില് ടീം ഇന്ത്യയുടെ വിജയത്തിന് യുവി നല്‍കിയ സംഭാവനകള് എന്നും ഓര്‍മിക്കത്തക്കത് തന്നെ.ഇംഗ്ലണ്ടിനെതിരായ മത്സരത്തില് സ്‌റ്റിയുവര്‍ട്ട് ബ്രോഡിനെ ഒരോവറില് ആറു സിക്‌സറിനു ശിക്ഷിച്ച യുവ്‌രാജ് യുവത്വത്തിന്റെ പ്രതീകമായി മാറാന് ഏറെ കാത്തിരിക്കേണ്ടി വന്നില്ല. ടീം ഇന്ത്യയുടെ നായകനായി മഹേന്ദ്ര സിംഗ് ധോണിയെത്തിയതോടെ യുവത്വം വീണ്ടെടുത്ത ഇന്ത്യന് ടീമിന്റെ മധ്യനിരയെന്നാല് യുവ്‌്‌രാജ് സിംഗ് എന്നായി മാറി.എന്നാല് ഇതിനിടയിലും ടെസ്‌റ്റ് ടീമിലേക്ക് വിളിക്കാത്തതില് യുവിയുടെ മനസ് നോവുന്നുണ്ടായിരുന്നു. എന്നാല്, ഇന്ത്യയുടെ എക്കാലത്തേയും വിശ്വസ്‌തരായ ഫേവറൈറ്റ് ഫോര്‍സില് നിന്ന് കോല്‍ക്കത്ത രാജകുമാരന് വിടപറഞ്ഞതോടെ ടെസ്‌റ്റ് ടീമിന്റെ മധ്യനിര പൊള്ളയായി.ആ സ്ഥാനത്തേക്ക് യുവ്‌രാജിന്റെ പേരും ഉയര്‍ന്നു കേട്ടു. പക്ഷേ അതിന് അത്ര ബലമുണ്ടായിരുന്നില്ല. എന്നാല് യുവി അത് കാര്യമായിത്തന്നെയെടുത്തു. മികച്ച ഒരു പ്രകടനത്തിലൂടെയല്ലാതെ ടീമില് ഇടം പിടിക്കാനാവില്ലെന്നു മറ്റാരേക്കാളും നന്നായി അറിയുന്ന യുവ്‌രാജ് അതിന് തെരഞ്ഞെടുത്തത് ഇംഗ്ലണ്ടിന്റെ ഇന്ത്യന് പര്യടനമായിരുന്നു. ടെസ്റ്റ് ടീമിന്റെ സെലക്‌്‌ഷനു മുന്നോടിയായി നടന്ന ഏകദിന പരമ്പരയില് യുവി തന്റെ നയം വ്യക്തമാക്കി.പരമ്പരയിലെ ആദ്യ രണ്ടു മത്സരത്തിലും തകര്‍പ്പന് സെഞ്ചുറി. ഹാര്‍മിസണും, ആന്‍ഡേഴ്‌സണും, ഫ്‌ളിന്റോഫും അടങ്ങുന്ന ഇംഗ്ലീഷ് ബൗളിംഗ് നിരയെ പിച്ചിച്ചീന്തിയ ബാറ്റിംഗ്. സ്വന്തം നാട്ടിലാണെന്നും തിണ്ണമിടുക്കാണെന്നും വിമര്‍ശകര് അടക്കം പറഞ്ഞെങ്കിലും യുവ്‌്‌രാജിന്റെ പോരാട്ടമികവിനെ അംഗീകരിക്കാതിരിക്കാനായില്ല.ലോകത്തെ ഏറ്റവും മികച്ച പേസ് ബാറ്ററികളിലൊന്നായ ഇംഗ്ലണ്ടിനെതിരേ നടത്തിയ പ്രകടനം ഒടുവില് സെലക്‌്‌ഷന് കമ്മിറ്റിയുടെ ശ്രദ്ധയിലും പെട്ടു. സൗരവ് ഗാംഗുലിയുടെ പകരക്കാരന് ആരെന്നു വ്യക്തമായെന്നു പറഞ്ഞ നാലാം ഏകദിനത്തിനു ശേഷം മുഖ്യ സെലക്ടര് കൃഷ്‌ണമാചാരി ശ്രീകാന്ത് അത് സൂചിപ്പിക്കുകയും ചെയ്‌തു.ഒരാഴ്‌ചയ്‌ക്കു ശേഷം നടന്ന ടെസ്റ്റ് ടീം തെരഞ്ഞെടുപ്പിനു ശേഷം ഏറെക്കാലമായി കേള്‍ക്കാന് കൊതിച്ചിരുന്ന വാര്‍ത്ത യുവിയെ തേടിയെത്തി. ടെസ്റ്റ് ടീമില് താന് ഇടം പിടിച്ചു. അതോടെ ലക്ഷ്യം മറ്റൊന്നായി. സ്ഥാനം നേടി ഒരുപാടു പേര് കാത്തു നില്‍ക്കുമ്പോള് ലഭിച്ച സ്ഥാനം ഉറപ്പിക്കുകയെന്നത് ശ്രമകരമായ ലക്ഷ്യങ്ങളിലൊന്നായിരുന്നു. അതിനുമുണ്ടായിരുന്നു ഉഗ്രന് മറുപടി.ഭീകരാക്രമണങ്ങളില് നടുങ്ങി നിന്ന രാജ്യത്ത് നടന്ന ഒന്നാം ക്രിക്കറ്റ് ടെസ്റ്റ്. ആദ്യ മൂന്നു ദിനങ്ങളിലും സന്ദര്‍ശകര് മികച്ചു നിന്നപ്പോള് ഏറെ പ്രതീക്ഷകളുമായിറങ്ങിയ യുവിക്ക് ഒന്നാം ഇന്നിംഗ്‌സില് തിളങ്ങാനായില്ല. 41 പന്തു നേരിട്ട് രണ്ടു ബൗണ്ടറികളുള്‍പ്പടെ 14 റണ്‍സുമായി മടങ്ങേണ്ടി വന്നു. എന്നാല് കാര്യങ്ങള് യുവരാജാവിന്റെ വഴിക്ക് വരികയായിരുന്നു പിന്നീട്.ഒന്നാം ഇന്നിംഗ്‌സില് ഇന്ത്യന് ബാറ്റിംഗ് നിര പതറയിതു കണ്ട് അല്‌പം അതിമോഹത്തോടെ 387 റണ്‍സ് എന്ന വിജയലക്ഷ്യം നല്‍കി ഇംഗ്ലീഷ് നായകന് ഡിക്ലയര് ചെയ്‌തപ്പോള് ഇന്ത്യ അത്ര കണ്ട് വിജയം പ്രതീക്ഷിച്ചിരുന്നില്ല. എന്നാല് നാലാം ദിനം വൈകുന്നേരം സേവാഗ് ആളിക്കത്തിയപ്പോള് ഇന്ത്യ ഉണര്‍ന്നു. അവസാന ദിനത്തില് ഇന്ത്യക്കു വേണ്ടത് ഒമ്പതു വിക്കറ്റ് ശേഷിക്കെ 256 റണ്‍സ്. ചെറിയ ലക്ഷ്യമെങ്കിലും പിച്ചിന്റെ പ്രവചനാതീത സ്വഭാവം ഇന്ത്യക്ക് കെണിയൊരുക്കുമെന്ന പ്രവചനവും.എന്നാല് 100 കോടി ജനങ്ങളുടെ പ്രതീക്ഷ ചുമലിലേറ്റി ക്രിക്കറ്റ് ദൈവം സച്ചിന് ബാറ്റു വീശിയപ്പോള് വിജയം ഇന്ത്യയെ തേടിയെത്തി. സച്ചിനു പിന്തുണയുമായി ക്രീസില് എത്തിയ യുവ്‌്‌രാജ് നടത്തിയ പ്രകടനമായിരുന്നു ഏവരുടേയും ഹൃദയം കവര്‍ന്നത്. വിക്കറ്റ് കാത്ത് ഒരറ്റം സച്ചിന് ഭദ്രമാക്കിയപ്പോള് മറുവശത്ത് ആക്രമണവും പ്രതിരോധവും സമന്വയിപ്പിച്ച് യുവി നിലകൊണ്ടു. തനിക്ക് ടെസ്റ്റ് ക്രിക്കറ്റ് കളിക്കാനുള്ള പക്വതയില്ലെന്നു പുച്ഛിച്ചവര്‍ക്കുള്ള ചുട്ട മറുപടി. റിക്കാര്‍ഡ് സ്‌കോര് പിന്തുടര്‍ന്ന് ജയിക്കാന് ഇന്ത്യ ഇറങ്ങിപ്പുറപ്പെട്ടപ്പോള് ചങ്കുറപ്പോടെ സമ്മര്‍ദ്ദത്തേയും പിച്ചിനേയും ഇംഗ്ലീഷ് ആക്രമണങ്ങളേയും നേരിട്ട് താന് ടെസ്റ്റിലേയും യുവരാജാവാണെന്ന് യുവി തെളിയിച്ചു.ഓഫ് സൈഡിനെ പുളകം കൊള്ളിച്ച് ദാദ വിടവാങ്ങിയപ്പോള് ശൂന്യമായ മധ്യനിരയില് ഇനി യുവ്‌രാജിന്റെ കൈയൊപ്പ് പതിയട്ടെ. യുവരാജാവില് നിന്ന മഹാരാജാവിലേക്കുള്ള പരിണാമം അതിന്റെ പൂര്‍ണതയിലെത്തട്ടെ...\nPosted by sy@m at 11:34 PM 8 comments Links to this post\nമിസ്‌റ്റര് കൂളിന്റെ കൂള് മറുപടി\nഎനിക്കെന്തു പറ്റി. ഇന്ത്യന് ക്രിക്കറ്റിന്റെ പ്രതിരോധം എന്നു പോലും പറയാനാകുന്ന രാഹുല് ദ്രാവിഡ് തന്നോടു തന്നെ ചോദിച്ചിരിക്കാനിടയുള്ള ചോദ്യമാണിത്‌്. ഉത്തരം കണ്ടെത്താന് ഏറെ വൈഷമ്യമുള്ള ചോദ്യം. എന്നാല് അതിനു ഉത്തരം ലഭിച്ചിരിക്കുന്നു. ഇംഗ്ലണ്ടിനെതിരായ രണ്ടാം ക്രിക്കറ്റ് ടെസ്‌റ്റിന്റെ രണ്ടാം ദിനം ഇംഗ്ലീഷ് ബൗളര് ജയിംസ് ആന്‍ഡേഴ്‌സണിനെ ഫ്‌ളിക് ചെയ്‌ത് നേടിയ 26-ാം ടെസ്റ്റ് സെഞ്ചുറി ആ ചോദ്യത്തിനുള്ള ഉത്തരവുമായാണ് പിറന്നത്. കഴിഞ്ഞ മാര്‍ച്ചിനു ശേഷം വന്മതില് നേടുന്ന ആദ്യ സെഞ്ചുറി.ചെളിക്കുണ്ടില് ആഴ്‌ന്നു പോയാലും മാണിക്യത്തിന് അതിന്റെ തിളക്കം ഒളിച്ചു വയ്‌ക്കാന് കഴിയില്ല. പ്രതിഭകളുടെ കാര്യവും ഇതുപോലെയാണ്. പ്രത്യേകിച്ച് ക്രിക്കറ്റില്. സമയദോഷത്താല് ചിലപ്പോള് ബാറ്റില് നിന്ന് റണ്ണൊഴുക്ക് നിലച്ചു പോയേക്കാം, ബൗളിംഗിന്റെ മൂര്‍ച്ച കുറഞ്ഞേക്കാം, ചോരാത്ത കൈകളും ചോര്‍ന്നേക്കാം. എന്നാല് അത് എക്കാലവും അവരെ വലയ്‌ക്കില്ല. ഇതിന് ഏറ്റവും മികച്ച ഉദാഹരണമാണ് രണ്ടാം ടെസ്റ്റില് മൊഹാലി കണ്ടത്. തലേദിനം വരെ തന്റെ കാലം കഴിഞ്ഞുവെന്ന് ആക്രോശിച്ചവര് തനിക്ക് അനുകൂലമായി മുദ്രാവാക്യം വിളിക്കുന്നതു കേട്ട് ടീം ഇന്ത്യയുടെ വന്മതില് രാഹുല് ദ്രാവിഡ് ഊറിച്ചിരിച്ചു കാണണം.മോശം ഫോമിനേ തുടര്‍ന്ന് വിഷമിക്കുകയായിരുന്ന ദ്രാവിഡിന്റെ ഉജ്വല തിരിച്ചുവരവിനായിരുന്നു മൊഹാലി സാക്ഷ്യം വഹിച്ചത്. നായക സ്ഥാനം ഒഴിഞ്ഞ ശേഷം ഒരു മികച്ച ഇന്നിംഗ്‌സിനു വേണ്ടി ഏറെ മത്സരങ്ങള് ദ്രാവിഡിനു കാത്തിരിക്കേണ്ടി വന്നു.ഇതിനിടയില് കോല്‍ക്കത്ത രാജകുമാരന് സൗരവ് ഗാംഗുലിയും സ്‌പിന് എന്‍ജിനീയര് അനില് കുംബ്ലയും അന്താരാഷ്ട്ര ക്രിക്കറ്റിനോടു സലാം പറഞ്ഞപ്പോള് ദ്രാവിഡിന്റെ കാലവും അസ്‌തമിച്ചു എന്നു കരുതിയവര് ഏറെ. പിഴയ്‌ക്കാത്ത പ്രതിരോധത്തിനു പേരു കേട്ട കന്നഡ താരം മോശം പന്തുകളില് പോലും അവിശ്വസനീയമായ രീതികളില് പുറത്തായത് ഈ വിശ്വാസത്തിന് ബലവുമേകി.ദ്രാവിഡ് ക്രീസില് എത്തിയാല് ഒരറ്റം ഭദ്രമായി എന്നു കരുതിയിരുന്ന തിങ്ക് ടാങ്കുകള്‍ക്ക് മിസ്റ്റര് കൂളിന്റെ ഈ പതനം അവിശ്വസനീയമായിരുന്നു. ഈ വര്‍ഷം ഇതിനു മുമ്പ് കളിച്ച 26 ടെസ്റ്റുകളില് ആ ബാറ്റില് നിന്നു പിറന്നത് വെറും 613 റണ്‍സ്. ഇതിനിടെ പത്തില് താഴെ സ്‌കോറില് പുറത്തായത് പത്തു തവണ. കണക്കുകള് നിരത്തി വിമര്‍ശകര് രംഗത്തെത്തിയതോടെ ഓരോ ഇന്നിംഗ്‌സും ദ്രാവിഡിന് സമ്മര്‍ദ്ദത്തിന്റെ കാണാക്കയം സമ്മാനിക്കുകയായിരുന്നു.ഏകാഗ്രത നഷ്ടപ്പെട്ടവനേ പോലെ ക്രീസില് നിന്ന് തലകുനിച്ച് മടങ്ങുന്ന ദ്രാവിഡിന്റെ ചിത്രം സമീപകാലത്ത് പത്ര-ദൃശ്യ മാധ്യങ്ങള് വളരെയധികം ആഘോഷിച്ചു. ദ്രാവിഡിന്റഎ പതനത്തിലും ടീം ഇന്ത്യ മികച്ച ജയം നേടിയപ്പോള് പ്രതിരോധിക്കാന് വന്മതില് വേണമെന്നില്ലെന്നു വരെ അവര് എഴുതി. ലോകചാമ്പ്യന്മാരായ കംഗാരുക്കള്‍ക്കെതിരേയും ഇംഗ്ലണ്ടിനെതിരേയും നേടിയ ജയങ്ങള് അവരെ അതിനു പ്രേരിപ്പിച്ചുവെന്നു വേണം കരുതാന്.ഒടുവില് രണ്ടാം ടെസ്റ്റ് തുടങ്ങും മുമ്പ് ദ്രാവിഡിനു വിശ്രമം അത്യാവശ്യമാണെന്നും അഭ്യന്തര ക്രിക്കറ്റില് കളിച്ച് ഫോം തെളിയിക്കണമെന്നും മുഖ്യ സെലക്ടര് കൃഷ്‌ണമാചാരി ശ്രീകാന്തിനെ കൊമ്‌ടു പറയിക്കുന്നിടം വരെയെത്തി കാര്യങ്ങള്. സ്ഥാനനഷ്ടത്തിന്റെ വക്കില് നിന്നാണ് ദ്രാവിഡ് രണ്ടാം ടെസ്റ്റിനായി മൊഹാലിയില് പാഡണിഞ്ഞത്. പതിവില് നിന്നു വിപരീതമായി പൊട്ടിത്തെറിക്കാതെ വിരേന്ദര് സേവാഗ് പുറത്തായ സമ്മര്‍ദത്തില് ക്രീസില് എത്തിയ ദ്രാവിഡിന്റെ മുഖത്ത് കണ്ട ദൃഢനിശ്ചയം എന്തെന്ന് ഏറെ താമസിയാതെ വ്യക്തമായി.കഴിഞ്ഞ കുറച്ച് മത്സരങ്ങളായി താന് വരുത്തിയ പിഴവുകള് എന്തെന്നു പഠിച്ചായിരുന്നു വന്മതില് പ്രതിരോധക്കോട്ടയുയര്‍ത്തിയത്. പിഴവുകള് ആവര്‍ത്തിക്കാതെ മികച്ച ഇന്നിംഗ്‌സ് കെട്ടിപ്പടുക്കുക കടുത്ത സമ്മര്‍ദത്തില് അത്രയെളുപ്പമായിരുന്നില്ല. എന്നാല് സമയം ഏറെയെടുത്ത് മോശം പന്തുകളെ ശിക്ഷിച്ചും മികച്ചവയെ ബഹുമാനിച്ചും ഇന്നിംഗ്‌സ് മുന്നോട്ടു കൊണ്ടുപോയ ദ്രാവിഡ് രണ്ടാം ദിനം തന്റെ സ്വതസിദ്ധമായ ശൈലിയിലേക്ക് തിരിച്ചെത്തുകയായിരുന്നു.മധ്യനിരയില് തന്റെ സ്ഥാനം എന്തെന്നും തന്റെ ദൗത്യം എന്തെന്നും വിമര്‍ശകര്‍ക്ക് കാട്ടിക്കൊടുത്ത ആ ഇന്നിംഗ്‌സ് ഇന്ത്യയെ മികച്ച സ്‌കോറിലേക്ക് നയിച്ചു. മറുവശത്ത് യുവത്വത്തിന്റെ ചോരത്തിളപ്പുമായി ഗൗതം ഗംഭീറും ബാറ്റുവീശിയപ്പോള് കുറച്ചു കാലം തന്നെ വിട്ടുപിരിഞ്ഞ ആത്മവിശ്വാസം വീണ്ടെടുക്കാന് വന്മതിലിനായി.തനിക്കു നേരെ വാക്‌ശരങ്ങള് തൊടുത്തവര്‍ക്കെതിരായ മറുപടിയായിരുന്നു ആ സെഞ്ചുറി. കളത്തിലും പുറത്തും മാന്യത കാത്തു സൂക്ഷിക്കാന് എക്കാലവും ശ്രദ്ധിച്ചിട്ടുള്ള ദ്രാവിഡ് വിമര്‍ശനങ്ങള്‍ക്കുള്ള മറുപടിയിലും ആ മാന്യത സൂക്ഷിച്ചു. വീണ് വാക്കു പറയുകയും മുന് കാല പ്രകടനങ്ങള് ഉയര്‍ത്തിക്കാട്ടുകയും ചെയ്‌തതു കൊണ്ട് എതിര്‍പ്പുകളെ ഒഴിവാക്കാന് കഴിയില്ലെന്നു മനസിലാക്കിയുള്ള പ്രതികരണം. ഇന്ത്യന് ക്രിക്കറ്റിലെ മിസ്റ്റര് കൂള് നല്‍കുന്ന കൂള് മറുപടി....ഈ ഫോം ഇനിയും (വിരമിക്കാന് അധികം താമസമില്ലെന്ന് വിദഗ്‌ധര്. അതുവരെയെങ്കിലും) തുടരാന് ദ്രാവിഡിനു കഴിയുമെന്ന ഉറച്ച വിശ്വാസത്തോടെ...\nPosted by sy@m at 12:02 PM0comments Links to this post\nദൈവത്തിന്റെ വിമര്‍ശകര് ഇനി എന്തു പറയും?\nനൂറ്റാണ്ടിന്റെ ക്രിക്കറ്റ് താരമെന്നു പറഞ്ഞാലും അതിശയോക്തിയാവില്ല സച്ചിന് രമേഷ് തെണ്ടുല്‍ക്കറിനെ സംബന്ധിച്ച്. ഇതിഹാസ താരങ്ങളായ സര് ഡോണ് ബ്രാഡ്‌മാനും വിവിയന് റിച്ചാര്‍ഡ്‌സും കല്‍പിച്ചു നല്‍കിയ സ്ഥാനമാണിത്. തന്റെ തന്നെ ബാല്യമെന്ന് ബ്രാഡ്‌മാന് നിരൂപിച്ചപ്പോള് ക്രിക്കറ്റിന്റെ സ്വന്തം മാസ്‌റ്റര് ബ്ലാസ്‌റ്റര് എന്നായിരുന്നു റിച്ചാര്‍ഡ്‌സ് നല്‍കിയ വിശേഷണം.ലോക ക്രിക്കറ്റിലെ കിരീടവും ചെങ്കോലും ഏന്തി എതിരില്ലാതെ അഭിരമിക്കുമ്പോഴും സച്ചിനെ വിമര്‍ശിക്കാന് ഒരു സംഘം ഉണ്ടായിരുന്നു എപ്പോഴും. അനുപമമായ ശൈലിയിലും ഭാവത്തിലും ബാറ്റു വീശുമ്പോഴും, റിക്കാര്‍ഡുകള് പൊന്‍തൂവലുകളായി ശിരസില് വിളങ്ങുമ്പോഴും സെഞ്ചുറികളും അര്‍ധ സെഞ്ചുറികളും മഴവെള്ളപ്പാച്ചില് പോലെ ഒഴുകുമ്പോഴും ക്ഷീരമുള്ള അകിടിന് ചുവട്ടില് ചോര കുടിക്കുവാനായിരുന്നു അവര്‍ക്ക് താത്‌പര്യം.ടെസ്റ്റിലും ഏകദിനത്തിലും സച്ചിന് ഇന്ത്യക്ക് സമ്മാനിച്ച വിജയങ്ങളില് അവര്‍ക്ക് സംശയമേതുമില്ല. ടെസ്റ്റില് ഏറ്റവും അധികം റണ്‍സും സെഞ്ചുറിയും സച്ചിന്റെ പേരില് തന്നെ. അതിലും തര്‍ക്കമില്ല. പിന്നെ എന്തായിരുന്നു അവരുടെ പ്രശ്‌നം. സച്ചിന് വെസ്റ്റിന്‍ഡീസിന്റെ കിംഗ് ലാറയെപ്പോലെ മാച്ച് വിന്നറാവുന്നില്ലത്രെ. സച്ചിന്റെ നാലാം ഇന്നിംഗ്‌സ് സെഞ്ചുറികള് ഇന്ത്യക്ക് വിജയം സമ്മാനിക്കുന്നില്ലത്രേ.ഒരു പക്ഷേ കണക്കുകളുടെ കളിയില് ഇതു ശരിയായിരിക്കാം. അല്ല ശരിയായിരുന്നു. പിന്തുടര്‍ന്നു ജയിക്കേണ്ടിയിരുന്ന ടെസ്റ്റുകളില് സച്ചിന്റെ പ്രകടനം ശരാശരയിലും അല്‍പം താഴെ പോയിരുന്നു. വാസ്‌തവം തന്നെ. ആരാധകര്‍ക്ക് പക്ഷേ അതില് അല്‍പം പോലും പരിഭവമില്ലായിരുന്നു. കാരണം ഒന്നാം ഇന്നിംഗ്‌സില് സച്ചിന് നല്‍കിയ സംഭാവനകളാണ് ഇന്ത്യയെ ശക്തമായ നിലയില് എത്തിച്ചിരുന്നത്. അതേ സച്ചിന് രണ്ടാം ഇന്നിംഗ്‌സിലും മികച്ച പ്രകടനം കാഴ്‌ചവച്ച് ഇന്ത്യയെ വിജയത്തിലെത്തിക്കാന് ചിലപ്പോള് കഴിഞ്ഞെന്നു വരില്ല. കാരണം ദൈവത്തിന്റെ കൈയൊപ്പുണ്ടെങ്കിലും സച്ചിനും മനുഷ്യന് തന്നെയാണല്ലോ?എന്തു കൊണ്ട് രണ്ടാം ഇന്നിംഗ്‌സിലെങ്കിലും മറ്റുള്ളവര് ഉത്തരവാദിത്വം കാട്ടിയില്ല. അതായിരുന്നു ഹാര്‍ഡ് റോക്ക് സച്ചിന് ആരാധകരുടെ മറു ചോദ്യം. എന്നാല്, ഇനി അവര്‍ക്ക് ഉത്തരം കീറാമുട്ടി ചോദ്യങ്ങള് ചോദിക്കേണ്ടി വരില്ല. അതെ മാസ്‌റ്റര് ബ്ലാസ്‌റ്റര് ആ വിമര്‍ശനത്തിനും മറുപടി നല്‍കി കഴിഞ്ഞു. രാജകീയമായി...ഭീകരാക്രമണത്തിന്റെ നിഴലില് നടന്ന ഇംഗ്ലണ്ടിനെതിരായ ഒന്നാം ക്രിക്കറ്റ് ടെസ്റ്റില് ഇന്ത്യന് മണ്ണില് പിന്തുടര്‍ന്നു നേടുന്ന ഏറ്റവും വലിയ വിജയവുമായി ചെന്നൈ ചെപ്പോക്കില് ടീം ഇന്ത്യ വിജയതീരമണഞ്ഞപ്പോള് മുന്നില് നിന്നു നയിക്കാന് ഇന്ത്യയുടെ സ്വന്തം സച്ചിനുണ്ടായിരുന്നു.ഇംഗ്ലണ്ട് ഉയര്‍ത്തിയ 387 റണ്‍സെന്ന കൂറ്റന് വിജയ ലക്ഷ്യത്തിലേക്ക് ഇന്ത്യയെ കൈപിടിച്ചുയര്‍ത്തിയത് സച്ചിന് നേടിയ തകര്‍പ്പന് സെഞ്ചുറിയായിരുന്നു. നാലാം ദിനം വൈകുന്നേരം ഓപ്പണര് വിരേന്ദര് സേവാഗ് സമ്മാനിച്ച ഊര്‍ജം അപ്പാടെ അഞ്ചാം ദിനം സച്ചിന് ആവാഹിക്കുകയായിരുന്നു. ഒരിക്കല് കൂടി പരാജയം സമ്മതിച്ച് വന്മതിലും യുവ്‌തവത്തിന്റെ ചോരത്തിളപ്പവസാനിപ്പിച്ച് ഗൗതം ഗംഭീറും വിശ്വസ്‌തതയോടെ എന്നും കൂട്ടുണ്ടാവാറുള്ള വെരി വെരി സ്‌പെഷ്യല് ലക്ഷ്‌മണും മടങ്ങുമ്പോള് ടീം ഇന്ത്യയുടെ മുഴുവന് പ്രതീക്ഷയും തന്റെ ചുമലിലാണെന്ന് സച്ചിന് തിരിച്ചറിയുകയായിരുന്നു.ഏതാനും ആഴ്‌ചയ്‌ക്കു മുമ്പ് തന്റെ നഗരമായ മുംബൈയില് ഭീകരാക്രമണങ്ങളില് പൊലിഞ്ഞ ജീവനുകളും ആക്രമണത്തില് പകച്ച ഇന്ത്യാ മഹാരാജ്യവും ആ മനസില് മിന്നായം പോലെ തെളിഞ്ഞു.പതിവ് ദൗര്‍ബല്യങ്ങളും ആവേശവും ലക്ഷ്യത്തെ മറയ്‌ക്കാതെ ശ്രദ്ധിച്ച സച്ചിന് മികച്ചൊരു ഇന്നിംഗ്‌സ് കെട്ടിപ്പടുക്കുകയായിരുന്നു. വിജയത്തിലേക്ക് ടീമിനെ നയിക്കാന് കൂട്ടു നിന്ന ഇന്ത്യന് ക്രിക്കറ്റിലെ യുവരാജാവിന് തന്ത്രങ്ങള് ഓതിക്കൊടുത്തും ആവേശം ജ്വലിപ്പിച്ചും ടീമിന്റെ വല്യേട്ടനായി സച്ചിന് സ്വയം അവരോധിക്കപ്പെടുകയായിരുന്നു.ഒടുവില് ഒരു നിമിത്തം പോലെ ആ ബാറ്റില് നിന്ന് ബൗണ്ടറിയോടെ ടീം ഇന്ത്യ വിജയ റണ് കുറിച്ചപ്പോള് അടഞ്ഞു പോയത് വിമര്‍ശകരുടെ വായ് ആയിരുന്നു.ക്രിക്കറ്റ് തന്റെ രക്തത്തിലലിഞ്ഞതാണെന്ന് ലിറ്റില് മാസ്‌റ്റര് ഒരിക്കല് കൂടി വ്യക്തമാക്കുന്നു. നീണ്ട പതിനേഴു വര്‍ഷമായി തുടരുന്ന അശ്വമേധത്തില് തകരാത്ത കോട്ടകൊത്തളങ്ങളില്ല. നേടാത്ത കിരീടങ്ങളും ചുരുക്കം. എന്നിട്ടും വിമര്‍ശന ബുദ്ധിയോടെ തന്നെ നിരീക്ഷിക്കുന്നവര്‍ക്ക് സച്ചിന്റെ മറുപടിയായിരുന്നു ചെപ്പോക്കിലെ ഇന്നിംഗ്‌സ്. ടീം ആവശ്യപ്പെടുന്ന സമയം മികച്ച പ്രകടനം കാഴ്‌ചവയ്‌ക്കാനാകുന്നില്ലെന്നായിരുന്നു സച്ചിനെതിരായ ആരോപണം. എന്നാല് ഇപ്പോള് ടീമും രാജ്യവും ആവശ്യപ്പെട്ടപ്പോള് തന്നെ സച്ചിന് ഉണര്‍ന്നു.ഭീകരവാഴ്‌ചയുടെ നടുക്കത്തില് വിട്ടുമാറാതെ നിന്ന ഒരു രാജ്യമാണ് ഇപ്പോള് ഈ കുറിയ മനുഷ്യന്റെ ഒറ്റ പ്രകടനത്തില് ആഹ്ലാദചിത്തരായി ഉണര്‍ന്നെണീക്കുന്നത്. മത്സര ശേഷം സച്ചിന് പറഞ്ഞ വാക്കുകളും ശ്രദ്ധേയം തന്നെ. ഞാന് ഇന്ത്യക്കു വേണ്ടിക്കളിച്ചു. മുമ്പത്തേക്കാളും ആത്മാര്‍ത്ഥതയോടെ. ഈ വിജയം മുംബൈ ആക്രമണത്തില് ജീവന് നഷ്ടമായവര്‍ക്കു വേണ്ടി...അതേ സച്ചിന് ഇങ്ങനെയാണ് വാക്കുകള് ചുരുക്കം പ്രവര്‍ത്ത്‌ി അനുപമം. ക്രിക്കറ്റിന്റെ എല്ലാത്തലത്തിലും ഇനി സച്ചിന് തന്നെ കേമന്, മികച്ച ബാറ്റ്‌സ്‌മാന്, മികച്ച മാച്ച് വിന്നര്, മികച്ച ഓള്‍റൗണ്ടര്, മികച്ച ടീം സ്‌പിരിറ്റ്. ഇല്ലാത്ത ഗുണങ്ങള് ചുരുക്കം. കഴിഞ്ഞ പതിനേഴു വര്‍ഷത്തെ കരിയര് തന്നെ ഉദാഹരണം. 155 ടെസ്റ്റ് മത്സരങ്ങള്. അവയില് നിന്ന് 12413 റണ്‍സ്, 248 എന്ന ഉയര്‍ന്ന സ്‌കോര്, 41 ശതകം, 51 അര്‍ധശതകം, നാല് ഇരട്ട ശതകം, 42 വിക്കറ്റ് 100 ക്യാച്ച്. 419 ഏകദിനങ്ങളില് നിന്ന് 16422 റണ്‍സ് 186 എന്ന ഉയര്‍ന്ന സ്‌കോര്, 42 ശതകം 90 അര്‍ധശതകം, 124 ക്യാച്ച്, 154 വിക്കറ്റ്. അനുപമം തന്നെ ഈ കരിയര്. എതിരാളികള് ബഹുദൂരം പിന്നില്. അതെ ക്രിക്കറ്റ് എന്ന മതത്തില് ഒരേയൊരു ദൈവം മാത്രമേ ഉള്ളൂ. അത് സച്ചിന് രമേഷ് തെണ്ടുല്‍ക്കര് തന്നെ. മാന്യതയുടെ ചെറുപുഞ്ചിരിയുമായി ക്രിക്കറ്റ് ദൈവം കുതിക്കുകയാണ് റിക്കാര്‍ഡുകള് പഴങ്കഥയാക്കാന്. ഗോ ഓണ് സച്ചിന് ഗോ ഓണ്....\nPosted by sy@m at 8:19 PM0comments Links to this post\nഇന്ത്യ-പാക്കിസ്ഥാന് ടെസ്റ്റ് പരമ്പരയുടെ പോരാട്ടച്ചൂട്. ലോകത്തിലെ ഏറ്റവും വേഗതയേറിയ ബൗളര് ഷോയ്‌ബ് അക്തറും സംഘവും ചേര്‍ന്ന് ഇന്ത്യന് ഓപ്പണര്‍മാരെ വട്ടം കറക്കുന്നു. ഒരു വിക്കറ്റ് വീഴ്‌ചയില് ഇന്ത്യന് ആരാധകരുടെ തലതാഴ്‌ന്നു. അതാ മൂന്നാം നമ്പര് സ്ഥാനത്തേക്ക് ബാറ്റുമായി മിസ്റ്റര് കൂള്...വിക്കറ്റിനു പിന്നില് സ്ലെഡ്‌ജിംഗിന്റെ നാട്ടുഭാഷയുമായി വിക്കറ്റ് കീപ്പര്... ഇരുപതു വാര അകലെ നിന്നു കുതിപ്പിനുള്ള ചൂളം വിളിക്കുന്ന റാവല്‍പിണ്ടി എക്‌സ്‌പ്രസ്. നീണ്ട റണ്ണപ്പുകള്‍ക്കും കൂട്ടുകാരുടെ ആവേശ-പ്രചോദനങ്ങള്‍ക്കുമിടയില് അക്തര് ആയുധം തൊടുത്തു... 162 കിലോമീറ്റര് വേഗതയിലെത്തിയ ആ യോര്‍ക്കര് തികഞ്ഞ മെയ്യാഭ്യാസിയെപ്പോലെ ക്രീസില് തന്നെ കൊട്ടി വയ്‌ക്കുന്ന രാഹുല് ദ്രാവിഡ്. അവിശ്വസനീയതയും തന്നോടു തന്നെ പുച്ഛവും തുളുമ്പുന്ന നോട്ടവുമായി അക്തര് ഇനിയെന്ത് എന്ന ഭാവത്തില് തിരിച്ചു നടക്കുന്നു.ഒരു സമയത്ത് ഇന്ത്യന് ക്രിക്കറ്റ് ടീമിനെ ടെസ്‌റ്റ് പരാജയങ്ങളില് നിന്നു രക്ഷിച്ച ഒരു ചിത്രമാണ് ഈ കൊട്ട്. സച്ചിന്റെ വിക്കറ്റ് വീണ മാത്രയില് നെടുവീര്‍പ്പിടുന്ന ഇന്ത്യന് കാണികള് പിറുപിറുക്കും.. ഇനി വരുന്നത് ദ്രാവിഡ്. കളി കണ്ടിട്ട് കാര്യമില്ല. ഇപ്പോള് തുടങ്ങും കൊട്ടാന്.നൂറു മൈല് വേഗത്തിലെത്തുന്ന അക്തറായാലും കറങ്ങിത്തിരിഞ്ഞെത്തുന്ന ഷെയ്‌ന് വോണായാലും നിഷ്‌കരുണം ബാറ്റുകൊണ്ട് കൊട്ടി ക്രീസില് വച്ചുകളയും മഹാന്. അങ്ങനെ ഒരു ചെല്ലപ്പേരും വീണു കിട്ടി. വന്മതില്. എത്രയൊക്കെ ആയാലും ആ വന്മതില് ഇന്ത്യയെ ഒട്ടൊന്നുമല്ല സഹായിച്ചത്. ലോകം വെല്ലാന് ഇറങ്ങിത്തിരിച്ച സ്‌റ്റീവ് വോയും സംഘവും, ദക്ഷിണാഫ്രിക്കന് കരുത്തും കിവീ കുതിപ്പുമെല്ലാം പേസിനെ തുണയ്‌ക്കുന്ന പിച്ചില് വന്മതിലില് തലയടിച്ചു വീണു. ഒപ്പം ഇന്ത്യന് ആത്മാഭിമാനം തലയുയര്‍ത്തുകയും ചെയ്‌തു.പക്ഷേ ഇതെല്ലാം കഴിഞ്ഞ കഥ.... ഇന്ത്യന് ക്രിക്കറ്റിലെ വന്‍മതിലിന്റെ കാലം കഴിഞ്ഞോ? കുറച്ചു നാള് മുമ്പു വരെ ആരും ചോദിക്കാന് ധൈര്യപ്പെടാതിരുന്ന ചോദ്യം. എന്നാലിന്ന് ഈ ചോദ്യം സജീവമാണ്. സച്ചിന് തെണ്ടുല്‍ക്കര് കഴിഞ്ഞാല് ഇന്ത്യയുടെ ഏക്കാലത്തെയും മികച്ച റണ്‍വേട്ടക്കാരനായ രാഹുല് ദ്രാവിഡ് ഇന്ന് റണ് കണ്ടെത്താന് വിഷമിക്കുകയാണ്. ഇനി വന്‍മതിലിന് ദാദയുടെ പാത പിന്തുടരാമെന്ന് പറയുന്നവരുടെ എണ്ണം നാള്‍ക്കുനാള് വര്‍ധിച്ചു വരികയാണ്.ഈ വര്‍ഷം ആകെ 26 ടെസ്റ്റ് മത്സരങ്ങള് കളിച്ച ദ്രാവിഡ് നേടിയത് 613 റണ്‍സ്. ഒരു സെഞ്ചുറി (111-മാര്‍ച്ചില് ദക്ഷിണാഫ്രിക്കക്കെതിരേ ചെന്നൈയില്). നാല് അര്‍ധ സെഞ്ചുറികള് (ജനുവരിയില് ഓസ്‌ട്രേലിയക്കെതിരേ സിഡ്‌നി (53), പെര്‍ത്ത് (93), ഓഗസ്റ്റില് ശ്രീലങ്കക്കെതിരേ കൊളംബോയില് (68), ഒക്‌ടോബറില് ഓസ്‌ട്രേലിയക്കെതിരെ ബാംഗളൂരില് (51). 10 റണ്‍സില് താഴെ 10 തവണ പുറത്ത്.അവസാനം കളിച്ച ആറ് ടെസ്റ്റുകളില് ആകെ നേടിയത് 176 റണ്‍സ്. ഒടുവില് കളിച്ച രണ്ട് ടെസ്റ്റുകളിലെ നാല് ഇന്നിംഗ്‌സുകളില് നേടിയത് 13 റണ്‍സ്. ഇന്ത്യന് മധ്യനിരയുടെ അവിഭാജ്യ ഘടകമായിരുന്ന മിസ്റ്റര് കൂളിന് എന്തുപറ്റിയെന്നോര്‍ത്ത് വിഷമിക്കുകയാണ് ആരാധകര്.2007 ഓക്‌ടോബര് 14 ന് നാഗ്‌പൂറില് ഓസ്‌ട്രേലിയക്കെതിരേ നടന്ന ഏകദിന മത്സരത്തിനു ശേഷം ദ്രാവിഡിനെ 50 ഓവര് മത്സരങ്ങള്‍ക്കായി പരിഗണിച്ചിട്ടില്ല. യുവതാരങ്ങള് അക്രമണോത്സുകരായി ബാറ്റു വീശുമ്പോള് സ്വതവേ വിസ്‌േഫാടനം നടത്താന് മടിക്കുന്ന ഈ കോപ്പി ബുക്ക് ശൈലിക്കാരന് പിന്‍ബഞ്ചിലേക്കു തള്ളപ്പെട്ടതു സ്വാഭാവികം. എന്നാല് ടെസ്റ്റ് ടീമില് നിന്ന് വന്‍മതില് ഒഴിവാക്കപ്പെടുന്ന സാഹചര്യമുണ്ടാകുമെന്ന് ആരും കരുതിയിരുന്നില്ല. ഇപ്പോള് ഇതിന്റെ കേളികെട്ട് ഉയര്‍ന്നിരിക്കുന്നു. ഇംഗ്ലണ്ടിനെതിരായ ടെസ്റ്റ് പരമ്പരയിലെ ശേഷിക്കുന്ന മൊഹാലി ടെസ്റ്റില് തിളങ്ങിയില്ലെങ്കില് ദ്രാവിഡിന് ടീമിലെ സ്ഥാനം നിലനിര്‍ത്തുക വിഷമകരമാകും. സച്ചിന് കഴിഞ്ഞാന് ടെസ്റ്റിലും ഏകദിനത്തിലും 10000 റണ്‍സ് നേടിയ ഏക ഇന്ത്യന് താരമാണ് ദ്രാവിഡ്. 1997 ല് ക്രിക്കറ്റിന്റെ മെക്കയായ ഇംഗ്ലണ്ടിലെ ലോഡ്‌സില് 95 റണ്‍സ് നേടിത്തുടങ്ങിയ അശ്വമേധം ഇപ്പോള് 130 ടെസ്റ്റില് 10373 റണ്‍സില് എത്തിനില്‍ക്കുകയാണ്. 25 സെഞ്ചുറി, 53 അര്‍ധ ശതകം. ഉയര്‍ന്ന സ്‌കോര് 270. 333 ഏകദിനത്തില് നിന്ന് 10585 റണ്‍സ്. 12 സെഞ്ചുറി. 81 അര്‍ധ സെഞ്ചുറി. ഉയര്‍ന്ന സ്‌കോര് 153. ഗാംഗുലിയുടെ പിന്‍ഗാമിയായി ഇന്ത്യന് നായകസ്ഥാനം ഏറ്റെടുത്ത ശേഷം മികച്ച വിജയങ്ങള് പലതും നല്‍കാന് കഴിഞ്ഞെങ്കിലും 2007 ലെ വെസ്റ്റ്‌ഇന്‍ഡീസ് ലോകകപ്പിലെ ടീമിന്റെ മോശം പ്രകടനവും ധോണിയുടെ നേതൃത്വത്തില് നേടിയ ട്വന്റി 20 ലോകകപ്പ് വിജയവും തുടര്‍ന്ന് നായക സ്ഥാനത്തു നിന്നുള്ള രാജിയും ഉണ്ടാക്കിയ കോലാഹലങ്ങള് ദ്രാവിഡിന്റെ കരിയറിനെ പ്രതികൂലമായി ബാധിച്ചിരിക്കാം. എങ്കിലും ഗുണ്ടപ്പ വിശ്വനാഥിന്റെ പിന്‍ഗാമിയായ ഈ കര്‍ണാടകകാരന് ഫോം വീണ്ടെടുത്ത് ടീമിന് കൂടുതല് കരുത്തു പകരുമെന്നാണ് ആരാധകര് കരുതുന്നത്.\nPosted by sy@m at 5:45 PM0comments Links to this post\nപത്തര മാറ്റോടെ സെയ്‌നാ നെഹ്‌വാള്\nഅന്താരാഷ്ട്ര ബാഡ്‌മിന്റണ് റാങ്കിംഗില് ആദ്യ പത്തിലെത്തിയ ആദ്യ ഇന്ത്യന് താരം സെയ്‌ന നെഹ്‌വാള് കൊച്ചിയിലെത്തിയപ്പോള്. (ഫോട്ടോ - ബ്രില്യന് ചാള്‍സ് ന്യൂസ് ഫോട്ടോഗ്രാഫര് ദീപിക കൊച്ചി.)\nപത്തരമാറ്റ് തിളക്കത്തില് ഇന്ത്യക്കൊപ്പം തിളങ്ങുകയാണ് ഹൈദരാബാദില് നിന്നൊരു പതിനെട്ടുകാരി. ബാഡ്‌മിന്റണ് രംഗത്ത് ഏറെയൊന്നും അവകാശപ്പെടാനില്ലായിരുന്ന ഇന്ത്യ അടുത്ത കാലത്ത് കണ്ട താരോദയമാണ് സെയ്‌നാ നെഹ്‌വാള് എന്ന കൗമാരക്കാരി.ലോക ബാഡ്‌മിന്റണ് റാങ്കിംഗില് ആദ്യ പത്തില് എത്തുന്ന ആദ്യ ഇന്ത്യന് താരമെന്ന ബഹുമതിയും സ്വന്തമാക്കിയതോടെ വരും നാളുകളില് സെയ്‌ന ഇന്ത്യന് കായിക രംഗത്തെ ശുക്ര നക്ഷത്രമാകുമെന്ന ശുഭസന്ദേശമാണ് ലഭിക്കുന്നത്. ഇനിയാര്‍ക്കും തകര്‍ക്കാനാകാത്ത റിക്കാര്‍ഡ് സൃഷ്ടിച്ചു സെയ്‌നയും അത് തന്നെ ഉറപ്പിച്ചു പറയുന്നു.ക്രിക്കറ്റിലെ പണക്കൊഴുപ്പും താരാപഥവും സൃഷ്ടിച്ച ഭ്രമണപഥത്തില് വട്ടം കറങ്ങുകയായിരുന്ന ഇന്ത്യന് കായിക ലോകത്ത് ചില ഒറ്റയാന്മാര് വാര്‍ത്തകള് സൃഷ്ടിച്ചു പോന്നിരുന്ന കാലമായിരുന്നു ഇതുവരെ. ലോകത്തിന്റെ നിറുകയില് നിന്ന് വിശ്വനാഥന് ആനന്ദിന്റെ ഒരു ചെക്ക്, അല്ലെങ്കില് ഇന്ത്യന് എക്‌സ്‌പ്രസ് ലിയാന്‍ഡര് പേസ്-മഹേഷ് ഭൂപതി സഖ്യത്തിന്റെ സിംഹഗര്‍ജനം അതുമല്ലെങ്കില് ടെന്നീസ് സെന്‍സേഷന് സാനിയ മിര്‍സയുടെ ഒരു വശ്യമനോഹര പുഞ്ചിരി... ക്രിക്കറ്റ് കഴിഞ്ഞാല് ഇത്രമാത്രമേ ഇന്ത്യന് കായിക ലോകത്തിന് ഉയര്‍ത്തിക്കാട്ടാനുണ്ടായിരുന്നുള്ളു.ധ്യാന് ചന്ദിന്റെ പിന്മുറക്കാര് നാണക്കേടിന്റെ പടുകുഴയില് വീണും, കാല്‍പന്തുകളിയില് ഒന്നാം ക്ലാസില് നിരന്തരം തോറ്റ് ബഞ്ചുറപ്പാക്കിയ ഫുട്‌ബോള് താരങ്ങളും സമ്മാനിക്കുന്ന ചില നൊമ്പരങ്ങള് പിന്നെയും ബാക്കി. ഇതിനെല്ലാം ഇടയിലായിരുന്നു സെയ്‌നയുടെ വരവ്.ഒമ്പതാം വയസില് ബാഡ്‌മിന്റണ് രംഗത്തേക്ക് ചുവടുവച്ച കുട്ടിയേ സ്വാധീനിക്കാന് ടെന്നീസിന്റെ ഗ്ലാമര് ലോകം ഒപ്പമുണ്ടായിരുന്നു. എന്നാല് തന്റെ ലോകം ബാഡ്‌മിന്റണാണെന്ന് ഉറച്ചു വിശ്വസിച്ച് പ്രലോഭനങ്ങളില് വീഴാതെ പിടിച്ചു നിന്ന സെയ്‌നയെ തേടി ഭാഗ്യവും വിജയദേവതയും ഇന്ത്യയിലെത്തുകയായിരുന്നു.1990 മാര്‍ച്ച് 17-ന് ഹരിയാനയിലെ ഹിസാര് ഗ്രാമത്തില് ഡോ. ഹര്‍വീര് സിംഗിന്റേയും ഉഷാ നെഹ്‌വാളിന്റെയും മകളായി പിറന്ന സെയ്‌നയുടെ കുതിപ്പ് അപ്രതീക്ഷിത വേഗത്തിലായിരുന്നു. എട്ടു വയസുവരെ സാധാരണ കുട്ടികളേപ്പോലെ രാവിലെ ഏഴുമണി വരെ കിടന്നുറങ്ങി ശീലിച്ച സെയ്‌നയുടെ തലയിലെഴുത്ത് മാറ്റിയത് ആദ്യ കാല കോച്ച് നാനി പ്രസാദാണ്. ബാഡ്‌മിന്റണില് ഒരു ലോകോത്തര താരത്തെ സെയ്‌നയില് കണ്ട നാനിപ്രസാദ് കൂടുതല് പരിശീലനങ്ങളിലേക്ക് സെയ്‌നയെ നയിച്ചു.ഇതിനായി വേണ്ടി വന്ന ചിലവുകള്‍ക്ക് ഹര്‍വീര് സിംഗ് മകള്‍ക്കു വേണ്ടി സ്വരൂക്കൂട്ടി വച്ചിരുന്ന സേവിംഗ്‌സും പ്രോവിഡന്റ് ഫണ്ടും എടുത്തുപയോഗിക്കുമ്പോഴും ഇത്രയുയരത്തിലേക്ക് മകള് ഉയരുമെന്ന് സ്വപ്‌നം പോലും കണ്ടിരുന്നില്ല.സാമ്പത്തിക ഞെരുക്കത്തിലുള്ള ഞാണിന്മേല്‍ക്കളി 2002 വരെ നീണ്ടു നിന്നു. അപ്പോഴേക്കും വളര്‍ന്നു വരുന്ന താരമായി സെയ്‌ന അറിയപ്പെട്ടു തുടങ്ങിയിരുന്നു.എന്നാല് ലോക കായികകണ്ണില് സെയ്‌ന നെഹ്‌വാള് എന്ന പേര് പതിയുന്നത് പിന്നെയും നാലു വര്‍ഷങ്ങള് കഴിഞ്ഞാണ്. 2006-ല് ഫിലിപ്പൈന്‍സ് ഓപ്പണില് വിജയിച്ച് ഒരു 4-സ്റ്റാര് ടൂര്‍ണമെന്റില് വിജയം വരിക്കുന്ന ആദ്യ ഇന്ത്യക്കാരിയായി സെയ്‌ന മാറി. 86-ാം സീഡായി ടൂര്‍ണമെന്റിന് എന്‍ട്രി നേടിയ താരം മുന്‍നിര താരങ്ങളെ തകര്‍ത്ത് മുന്നേറുന്നത് കണ്ട് ഇന്ത്യ ഏറെ സന്തോഷിച്ചു. അതേ വര്‍ഷം ലോക ജൂണിയര് ചാമ്പ്യന്‍ഷിപ്പില് റണ്ണറപ്പായി സെയ്‌ന തന്റെ വരവ് അറിയിച്ചു.ഇതോടെയാണ് സെയ്‌നയുടെ ഭാഗ്യജാതകം തെളിയുന്നത്. ഈ മുന്നേറ്റങ്ങള് കണ്ട മുന് ഇന്ത്യന് താരവും ഓള് ഇംഗ്ലണ്ട് വിജയിച്ച ഇന്ത്യക്കാരനുമായ പുല്ലേല ഗോപീചന്ദ് സെയ്‌നയെ തന്റെ ശിഷ്യയായി സ്വീകരിച്ചു.പിന്നീടുള്ള മുന്നേറ്റങ്ങള് നാം ദര്‍ശിച്ചതാണ്. അനുപമമായിരുന്നു ആ കുതിപ്പ്. ലോക ജൂണിയര് ചാമ്പ്യന്‍ഷിപ്പിലെ കിരീടനേട്ടവും ബെയ്‌ജിംഗ് ഒളിമ്പിക്‌സിലെ ക്വര്‍ട്ടര് പ്രവേശവും യൂത്ത് കോമണ്‍വെല്‍ത്ത് ഗെയിംസിലെ സുവര്‍ണകുതിപ്പും ആകെക്കൂടിയൊരു പടയോട്ടം.കഴിഞ്ഞ രണ്ടു വര്‍ഷമായി സെയ്‌നയ്‌ക്ക് നല്ലകാലമാണ്. ലോക ജൂണിയര് കിരീടം, ഒളിമ്പിക്‌സ് ക്വാര്‍ട്ടര് ഫൈനല്, ചൈനീസ് തായ്‌പേയ് ഓപ്പണ് ഗ്രാന്‍പ്രീ, ഫിലിപ്പീന്‍സ് ഗ്രാന്‍പ്രീ, കോമണ്‍വെല്‍ത്ത് ജൂണിയര് ചാമ്പ്യന് തുടങ്ങി ഒട്ടനവധി നേട്ടങ്ങള്. ഒടുവില് ഇതാ നിനച്ചിരിക്കാതെ റാങ്കിംഗ് നേട്ടവും. അതേ സെയ്‌ന കുതിക്കുകയാണ്. കുതിപ്പ് തുടങ്ങുമ്പോള് സാനിയ മിര്‍സയുടെ വശ്യസൗന്ദര്യത്തിനു ചുറ്റും ഭ്രമണം ചെയ്‌തിരുന്ന ഇന്ത്യന് കായിക ലോകം ഇപ്പോള് ഈ ഹൈദരാബാദുകാരിക്കു നേര്‍ക്ക് തിരിയുന്നു.ക്രിക്കറ്റിനു പുറമെയുള്ള ഏതെങ്കിലും ഒരു കായിക ഇനത്തില് ആദ്യ പത്ത് റാങ്കിംഗില് ഒരിന്ത്യന് താരം. കായിക ഇന്ത്യ ഒരു പക്ഷേ ഈ നേട്ടം പ്രതീക്ഷിച്ചിരുന്നത് ഹൈദരാബാദില് നിന്നുള്ള ടെന്നീസ് സുന്ദരി സാനിയയില് നിന്നാകാം. എന്നാല് പത്ത് സ്വപ്‌നം കണ്ട് കണ്ട് ആദ്യ നൂറില് നിന്നു പോലും സാനിയ പുറത്താകുന്നത് വേദനയോടെ നോക്കി നിന്ന ഇന്ത്യക്ക് ആശ്വാസമായാണ് സെയ്‌ന ഉയരുന്നത്.ഇനി പ്രതീക്ഷയുടെ നാളുകളാണ്. സെയ്‌ന പറയും പോലെ ആദ്യം അഞ്ച് പിന്നെ ഒന്ന്. അതേ സ്ഥാനങ്ങള് ഇപ്പോഴെ നാം മനസില് കുറിയ്‌ക്കുന്നു. കുതിക്കാന് സെയ്‌നയും... പ്രിയ സെയ്‌നാ നിനക്കത് സാധിക്കട്ടെ...\nPosted by sy@m at 11:00 PM 1 comments Links to this post\nഓളം തല്ലും ആവേശം: വോള്‍വോ ഓഷ്യന് റേസ്\nവോള്‍വോ ഓഷ്യന് റേസിന്റെ രണ്ടാം പാദത്തില് മൂന്നാമതായി കൊച്ചി തീരത്ത് ഫിനിഷ് ചെയ്‌ത എറിക്‌സണ് മൂന്ന് ടീം. കൊച്ചി പുറംങ്കടലില് നിന്നൊരു ദൃശ്യം. (ഫോട്ടോ - ബ്രില്യന് ചാള്‍സ് ന്യൂസ് ഫോട്ടോഗ്രാഫര് ദീപിക കൊച്ചി.).\nഅറബിക്കടലിന്റെ റാണിയായ കൊച്ചി ഏതാനും ദിവസങ്ങളായി ആവേശഭരിതയാണ്. അദ്‌ഭുതങ്ങള് ഒളിപ്പിച്ചു വച്ചിട്ടുള്ള കടലമ്മയുടെ മാറിലൂടെ കാറ്റിന്റെ സഹായത്തില് സാഹസിക യാത്ര നടത്തി ഉലകം ചുറ്റുന്ന നാവികരെ സ്വീകരിക്കാനാണ് റാണി അണിഞ്ഞൊരുങ്ങിയത്. ചക്രവാളത്തിന്റെ ചുവപ്പില് പൊട്ടുപോലെ കാണപ്പെട്ട പായ്‌ക്കപ്പലുകളില് ഒഴുകി അവര് എത്തിയപ്പോള് കൊച്ചി മാത്രമല്ല കേരളം തന്നെ അദ്‌ഭുതത്തോടെ അവരെ വരവേല്‍ക്കാന് എത്തി. എന്നാല്, പായ്‌ക്കപ്പലോട്ടം മലയാളികള്‍ക്കു പുതുമയാണ്. എന്താണ് പായ്‌ക്കപ്പലോട്ടം എന്ന് അറിവുള്ളവര് ചുരുക്കം. ചെമ്മീനിലെ പളനിയും അമരത്തിലെ അച്ചൂട്ടിയും നടത്തിയ ഏതാനും അഭ്യാസ പ്രകടനങ്ങള് മാത്രമാണ് അവരുടെ ഓര്‍മയിലുള്ളത്. കടലില് വെറുതെയുള്ള നൗകയോടിക്കലല്ല വോള്‍വോ ഓഷ്യന് റേസ് എന്ന ഈ മത്സരമെന്ന് അറിവുള്ളവര് ചുരുക്കം.ക്രിക്കറ്റിനും ഫുട്‌ബോളിനുമുള്ളതുപോലെ നിശിതമായ നിയമങ്ങള് ഇതിനുമുണ്ട്. പായ്‌ക്കപ്പലോട്ടത്തെക്കുറിച്ചുള്ള സംശയങ്ങളും അവയ്‌ക്കുള്ള മറുപടിയും.\nഓഷ്യന് റേസ് എന്നാണു തുടങ്ങിയത്?\nബ്രിട്ടീഷ് റോയല് നേവല് സെയ്‌ലിംഗ് അസോസിയേഷനും ഇംഗ്ലണ്ടിലെ വിറ്റ്‌ബ്രഡ് കമ്പനിയും ചേര്‍ന്ന് 1972-ലാണ് ലോക പായ്‌ക്കപ്പലോട്ട മത്സരം ആരംഭിച്ചത്. അന്നു വിറ്റ്‌ബ്രഡ് റേസ് എന്നായിരുന്നു പേര്. 27,500 നോട്ടിക്കല് മൈല് സഞ്ചരിച്ച ആ മല്‍സരത്തില് 17 യോട്ടുകളും 167 നാവികരും പങ്കെടുത്തു. 2001- ല് റേസ് നടത്തിപ്പിന്റെ ഉത്തരവാദിത്വം വോള്‍വോ കമ്പനി ഏറ്റെടുത്തു. അതോടെയാണ് ഇത് വോള്‍വോ ഓഷ്യന് റേസ് ആയത്.\nഎന്താണ് വോള്‍വോ നൗകകളുടെ സവിശേഷത?\n70 അടി നീളമുള്ള യോട്ടുകളാണ് ഓഷന് റേസില് പങ്കെടുക്കുന്നത്. കാറ്റിന്റെ ശക്തിയിലാണ് ഇവയുടെ കുതിപ്പ്. കാറ്റാണു നൗകകളെ കൊണ്ടു നടക്കുന്നത് എന്നുതന്നെ പറയാം. നൗകകള്‍ക്കു പോകേണ്ട ദിശയിലേക്കാണു കാറ്റെങ്കില് അതിവേഗത്തില് ഇവയ്‌ക്കു ലക്ഷ്യത്തിലെത്താന് കഴിയും. കാറ്റിന്റെ ഗതി എതിര്‍വശത്തേക്കാണെങ്കില് പായയുടെ ദിശമാറ്റിയും ബോട്ടിന്റെ ദിശമാറ്റിയും നൗകകള് മുന്നേറും. മല്‍സര നൗകകള്‍ക്കു കാറ്റിന് എതിരേ നേരിട്ടു മുന്നേറാന് കഴിയില്ല. 45 ഡിഗ്രിവരെ ബോട്ട് ചരിച്ചാണ് യാത്ര സാധ്യമാക്കുന്നത്. ബോട്ടിന്റെ നീളം 21.5 മീറ്റര് (70.5 അടി) ആയിരിക്കും. പായമരത്തിന്റെ ഉയരം ജലനിരപ്പില് നിന്ന് 31.5 മീറ്റര് ആയിരിക്കും. 13,860 കിലോ ഗ്രാം മുതല് 14,000 കിലോ ഗ്രാം വരെയാണ് ഓരോ നൗകയുടേയും ഭാരം. 175 ചതുരശ്ര മീറ്ററാണ് പ്രധാന പായയുടെ വലിപ്പം. പ്രധാന പായയുടെ എതിരായി ത്രികോണാകൃതിയില് ഘടിപ്പിക്കുന്ന സ്‌പിന്നക്കറിന് 300 ചതുരശ്ര മീറ്റര് മുതല് 500 ചതുരശ്ര മീറ്റര് വരെ വലിപ്പമുണ്ടാകും.\nഎങ്ങനെയാണു പോയിന്റ് നിര്‍ണയിക്കുന്നത്?\nനൗകകളുടെ മല്‍സരത്തില് പോയിന്റ് നിര്‍ണയിക്കുന്നത് ഓരോ പാദത്തിലേയും മുന്നേറ്റം നോക്കിയാണ്. എട്ടു നൗകകള് പങ്കെടുക്കുന്ന മല്‍സരത്തില് ഒരു പാദത്തില് ആദ്യമെത്തുന്ന നൗകയ്‌ക്ക് എട്ടുപോയിന്റു ലഭിക്കും. ഇത്തവണ എട്ടുനൗകകളാണ് ഉള്ളത്. രണ്ടാമതെത്തുന്ന നൗകയ്‌ക്ക് ഏഴുപോയിന്റും മൂന്നാമതെത്തുന്ന നൗകയ്‌ക്ക് ആറുപോയിന്റും എന്ന ക്രമത്തില് അവസാനമെത്തുന്ന നൗകയ്‌ക്ക് ഒരു പോയിന്റും ലഭിക്കും. ഇന്‍പോര്‍ട്ട് റേസ് അഥവാ നൗകകളുടെ ഹ്രസ്വദൂര മല്‍സരത്തിന് ഒരു പാദത്തിന്റെ പകുതി പോയിന്റാണ് ഉള്ളത്. ഇത്തവണ ഇന്‍പോര്‍ട്ട് റേസില് മുന്നിലെത്തുന്ന നൗകയ്‌ക്ക് നാലു പോയിന്റും രണ്ടാം സ്ഥാനത്തിന് മൂന്നര പോയിന്റും മൂന്നാം സ്ഥാനത്തിന് മൂന്നു പോയിന്റും ക്രമത്തില് അവസാന നൗകയ്‌ക്ക് അരപോയിന്റും ലഭിക്കും.\nഎന്താണു സ്‌കോറിംഗ് ഗേറ്റ്?\nനീണ്ട പാദങ്ങള്‍ക്കു മധ്യത്തില് ഏര്‍പ്പെടുത്തുന്നതാണു സ്‌കോറിംഗ് ഗേറ്റുകള്. കേപ്‌ടൗണില് നിന്നു കൊച്ചിയിലേക്കുള്ള പാദത്തിനിടെ പുതിയതായി സ്‌കോറിംഗ് ഗേറ്റ് ഏര്‍പ്പെടുത്തിയിട്ടുണ്ട്. മൗറീഷ്യസ് തീരത്തിന് അടുത്താണിത്. സ്‌കോറിംഗ് ഗേറ്റില് ആദ്യ മെത്തുന്ന നൗകയ്‌ക്ക് ഇന്‍പോര്‍ട്ട് റേസിലേതുപോലെ നാലു പോയിന്റു ലഭിക്കും. രണ്ടാം സ്ഥാനക്കാരനു മൂന്നര പോയിന്റ്, മൂന്നിന് മൂന്ന് പോയിന്റ് എന്നക്രമത്തിലാണ് ലഭിക്കുക. ഈ പോയിന്റിനു പുറമെയാണ് പാദം പൂര്‍ത്തിയാകുമ്പോള് ലഭിക്കുന്ന പോയിന്റുകള്.\nഎന്താണു ഡിടിഎഫ്? ഡിടിഎല്?\nനൗകകളുടെ മുന്നേറ്റം സൂചിപ്പിക്കുന്ന പദങ്ങളാണു ഡിടിഎഫും ഡിടിഎല്ലും. ഡിടിഎഫ് എന്നാല് ഡിസ്റ്റന്‍സ് ടു ഫിനിഷ് അഥവാ അടുത്ത തുറമുഖത്തേക്കുള്ള ദൂരം. ഒരു നൗകയുടെ ഡിടിഎഫ് 2500 നോട്ടിക്കല് മൈല് എന്നു പറഞ്ഞാല് അടുത്ത തുറമുഖത്തേക്ക് അത്രെയും ദൂരം ശേഷിക്കുന്നുണ്ട് എന്ന് അര്‍ഥം. ഏറ്റവും മുന്നില് പോകുന്ന നൗകയ്‌ക്കു മാത്രമെ ഡിടിഎഫ് ഉള്ളു. ബാക്കിയുള്ളവയ്‌ക്ക് ഡിടിഎല് (ഡിസ്റ്റന്‍സ് ടു ലീഡര്) ആണു ബാധകമായുള്ളത്. ഏറ്റവും മുന്നില് പോകുന്ന നൗകയിലേക്കുള്ള ദൂരമാണ് ഇങ്ങനെ കണക്കാക്കുന്നത്. 50 ഡിടിഎല് എന്നാല് മുന്നില് പോകുന്ന നൗകയില് നിന്ന് 50 മൈല് പിന്നില് എന്നാണ് അര്‍ഥം.\nഎന്താണു സ്റ്റീല്‍ത്ത് പ്‌ളേ?\nസ്റ്റീല്‍ത്ത് പ്‌ളേ ഒരു തരത്തില് പറഞ്ഞാല് ഒളിച്ചുകഴിയാണ്. മല്‍സര നിയമം അനുസരിച്ച് എല്ലാ നൗകകളും എല്ലാ മൂന്നു മണിക്കൂറിലും തങ്ങളുടെ കടലിലെ സ്ഥാനം റേസ് ഹെഡ്‌ക്വാര്‍ട്ടേഴ്‌സില് അറിയിക്കണം. ഹെഡ്‌ക്വാര്‍ട്ടേഴ്‌സില് നിന്ന് ഇത് എല്ലാ നൗകകള്‍ക്കും അപ്പോള്‍തന്നെ കൈമാറും. മറ്റു നൗകകളുടെ സ്ഥാനം നോക്കി വേഗം ക്രമപ്പെടുത്താനുള്ള സൗകര്യമാണിത്. എന്നാല് സ്റ്റീല്‍ത്ത് പ്‌ളേ തന്ത്രപരമായ ഒരു ആയുധമാണ്. റേസിലെ ഒരു പാദത്തിനിടെ (ഒരു തുറമുഖത്തു നിന്ന് അടുത്ത തുറമുഖം വരെയുള്ള യാത്ര. കേപ്‌ടൗണില് നിന്നു കൊച്ചിയിലേക്കാണെങ്കില് 18 ദിവസത്തെ യാത്രയാണ്) ഒരു തവണ മാത്രം 12 മണിക്കൂര് തുടര്‍ച്ചയായി വിവരം കൈമാറാതിരിക്കാന് എല്ലാ നൗകകള്‍ക്കും കഴിയും. അത് എപ്പോള് വേണമെന്നു നൗകകള്‍ക്കു തീരുമാനിക്കാം. ഒരു നൗക സ്റ്റീല്‍ത്ത് പ്‌ളേ തുടങ്ങുമ്പോള് ഹെഡ്‌ക്വാര്‍ട്ടേഴ്‌സില് വിവരം നല്‍കും. ഇത് എല്ലാ നൗകകള്‍ക്കും കൈമാറും. പിന്നെ മൂന്നു തവണ മൂന്നുമണിക്കൂര് കൂടുമ്പോഴുള്ള റിപ്പോര്‍ട്ടിങ്ങില് നിന്ന് ഈ നൗകകള്‍ക്ക് ഒഴിവാകാം. 12-ാം മണിക്കൂറില് മാത്രമെ മറ്റു നൗകകള്‍ക്ക് സ്ഥാനം സംബന്ധിച്ച വിവരം ലഭിക്കുകയുള്ളു. അതിനിടയില് ഏറെ മുന്നേറുകയും ചെയ്യാം.\nPosted by sy@m at 12:45 AM0comments Links to this post\nLabels: കായികം, വിജ്ഞാനം\nദുരന്ത മുഖം കാണാന്...\nജ്യോതിശാസ്ത്ര കുതുകികള്‍ക്ക് ദൃശ്യ വിരുന്നൊരുക്കി വ്യാഴവും ശുക്രനും ചന്ദ്രനോപ്പം ആകാശത്ത് മിന്നിയപ്പോള്. ഭീകരാക്രമണം നടമാടിയ മുംബൈയിലെ താജ് ഹോട്ടലിനു മുകളില് നിന്ന് ഡിസംബര് ഒന്ന് രാത്രിയിലെ ദൃശ്യം. പി.ടി.ഐ\nPosted by sy@m at 6:47 AM0comments Links to this post\nപണപ്പെട്ടി കവര്‍ന്ന ഭീകരാക്രമണം\nസ്വതന്ത്ര ഇന്ത്യയുടെ പരമാധികാരത്തെ വെല്ലുവിളിച്ചു ഭീകരര് രാജ്യത്തിന്‍റെ സാമ്പത്തിക തലസ്ഥാനത്ത് കിരാത വാഴ്ച നടത്തിയപ്പോള് തകര്‍ന്നു വീണത് ഇന്ത്യന് ക്രിക്കറ്റ് കണ്ട ഏതാനും സ്വപ്നങ്ങളായിരുന്നു.സമ്പത്തിന്റെ ധാരാളിത്ത്ത്തില് പുളച്ചിരുന്ന ബി.സി.സി.ഐ എന്ന ഇന്ത്യന് ക്രിക്കറ്റ് കാരണവരുടെ മടിശീലയ്ക്കാണു തുള വീണത്. ആഗോള സാമ്പത്തിക പ്രതിസന്ധിയുടെ ഭാഗമായി ലോകമെമ്പാടുമുള്ള ഓഹരി സൂചികകള് പടവലങ്ങ പോലെ താഴേക്കു വളര്‍ച്ച തുടങ്ങിയപ്പോഴും ലോക പോലീസ് കളിച്ച അങ്കിള് സാം പിച്ച ചട്ടി എടുക്കാന് തുനിഞ്ഞപ്പോഴും സമ്പത്തു കാട്ടി ലോക ക്രിക്കറ്റിനെ അടക്കി ഭരിച്ചവരാണ് അവര്. എന്നാല് ഗ്രനേഡുകള് പൊട്ടിച്ചും അത്യാധുനിക തോക്കുകള് ഉപയോഗിച്ച് തീ വര്ഷിച്ചും നടമാടിയ തീവ്രവാദികള് ഇന്ത്യന് ക്രിക്കറ്റിന്റെ സ്വപ്നങള്‍ക്ക് മേല് കരിമ്പടം പുതപ്പിച്ചു. ലോക ക്രിക്കറ്റിനെ സമ്പത്തിന്റെ പെരുപ്പംകാട്ടി കടിഞ്ഞാണിട്ടു പിടിച്ചുകെട്ടിയ അവര്‍ക്ക് ഇതിനോടകം കോടികണക്കിന് രൂപയുടെ ലാഭം നഷ്ടമായി കഴിഞ്ഞു, ഒപ്പം ഇന്ത്യയിലെ ക്രിക്കറ്റ് പ്രേമികള് കാണാന് കൊതിച്ചിരുന്ന ഒരുപിടി മത്സരങ്ങളും.ഏറെക്കാലത്തെ വിരാജിക്കലിനു ശേഷം ലോക ക്രിക്കറ്റിലെ സുവര്‍ണ സിംഹാസനത്തില് നിന്ന് കങ്കാരുപ്പടയേ ഇറക്കിവിട്ടു കിരീടാഭിഷേകത്തിനു തയാറെടുത്തു വന്ന ടീം ഇന്ത്യയുടെ പോരാട്ടവീര്യത്തിന് മുന്നില് നാണം മറയ്ക്കാനുള്ള നൂല് വസ്ത്രം പോലും നഷ്‌ടമായ ഇംഗ്ലണ്ട് രണ്ടു ഏകദിനങ്ങളും രണ്ടു ടെസ്റ്റും ബാക്കി നില്‍ക്കെ ജീവനും കൊണ്ട് നാട്ടിലേക്കു വിമാനം കയറിക്കഴിഞ്ഞു. സുരക്ഷ ഉറപ്പാക്കിയാല് ടെസ്റ്റ് കളിയ്ക്കാന് തിരിച്ച് എത്താമെന്ന് അവര പറയുന്നുണ്ടെങ്കിലും അത് എത്രത്തോളും ആത്മാര്‍ത്ഥയോടെയാണെന്നു കണ്ടറിയണം. ജീവനില് കൊതിയില്ലാത്തവര് ഉണ്ടോ എന്നാണ് ഇംഗ്ലീഷ് നായകന് കെവിന് പീറ്റേഴ്സണ് ചോദിക്കുന്നത്. പരന്പരകള്‍ക്കിടെ ഒരു മത്സരം മുടങ്ങിയാല് തന്നെ കോടികള് വെള്ളത്തിലാകുന്ന അവസ്ഥയില് ഇപ്പോള് ഇംഗ്ലീഷ് ക്രിക്കറ്റ് ബോര്‍ഡിനു അങ്ങോട്ട് കാശ് കൊടുക്കേണ്ട സ്ഥിതിയിലായി പാവം ബി.സി.സി.ഐ. ടീം ഇന്ത്യ തിളങ്ങാന് തുടങ്ങിയതോടെ രാവും പകലും ക്യു നിന്ന് ടിക്കെറ്റ് വാങ്ങാന് ക്രിക്കറ്റ് പ്രേമികള് തുടങ്ങിയ സമയത്താണ് ഇടിമിന്നല് പോലെ ഭീകരാക്രമണം ചതിച്ചത്. ഇതോടെ ഇന്ത്യയില് കളിയ്ക്കാന് മറ്റു ടീമുകള് വിമുഖത കട്ടി തുടങ്ങിയിരിക്കുന്നു. ഐ.പി.എല്ലിനു ശേഷം കാപ്സ്യൂള് ക്രിക്കറ്റിന്റെ ആവേശം കുത്തിവെച്ചു അല്പം കാശുണ്ടാക്കമെന്നു ആലോചിച്ചാണ് ചാമ്പ്യന്‍സ് ട്രോഫി ട്വന്റി ട്വന്റി നടത്താന് തീരുമാനിച്ചത്. അതില് പങ്കെടുക്കാന് താരങ്ങള് എത്തി തുടങ്ങിയതുമാണ്. എന്നാല് ഓസ്ട്രേലിയ, ഇംഗ്ലണ്ട് എന്നീ രാജ്യങ്ങള് വിട്ടു നില്ക്കാന് തീരുമാനിച്ചതോടെ അടുത്ത വര്‍ഷത്തേക്ക് അത് മാറ്റേണ്ടി വന്നു. അത് ഇന്ത്യയില് നിന്ന് മാറ്റി മറ്റെവിടെ നടത്തിയാലും പങ്കെടുക്കാന് തയാറാണെന്നാണ് അവര് പറയുന്നത്. ടൂര്‍ണമെന്റ് നടക്കാതിരിക്കുകയോ വേദി മാറ്റുകയോ ചെയ്താല് അങ്ങനെയും പോകും കുറെ കോടികള്. ചാമ്പ്യന്‍സ് ലീഗ് കഴിഞ്ഞു ടീം ഇന്ത്യ പാകിസ്ഥാനിലേക്ക് പോകാനായിരുന്നു നേരത്തെ തീരുമാനിച്ചിരുന്നത്. ഭീകരാക്രമണത്തില് പാകിസ്ഥാനുള്ള പങ്കു പുറത്തു വന്നതോടെ അഞ്ചു ഏകദിനങ്ങളും മൂന്ന് ടെസ്റ്റും ഉള്‍പ്പെടുന്ന പരമ്പര കളിയ്ക്കാന് അവിടേക്ക് പോകേണ്ടാന്നും ഇന്ത്യ തീരുമാനിച്ചു.അടുത്ത ജനുവരിയില് നടക്കേണ്ടിയിരുന്ന ഈ പരമ്പര നടക്കില്ലെന്കില് പിന്നെ ടീം ഇന്ത്യക്ക് അടുത്ത അന്താരാഷ്ട്ര മത്സരം അടുത്ത വര്ഷം മാര്‍ച്ചിലായിരിക്കും. എന്ന് വെച്ചാല് ഈ സാഹചര്യത്തില് ഇനി ഒരു രാജ്യാന്തര മത്സരം കളിയ്ക്കാന് ടീം ഇന്ത്യ മാസങ്ങള് കാത്തിരിക്കേണ്ടി വരുമെന്നര്‍ത്ഥം. ഇതും കൂടാതെ അടുത്ത ലോകകപ്പിന്റെ വേദി ആകമെണ്ണ് സ്വപ്നവും ഇപ്പോള് കൈയാലപ്പുറത്താണ്. ഇന്ത്യന് ഉപഭൂഖണ്ഡം തീവ്രവാദികളുടെ കേന്ദ്രമാണെന്നും അവിടം ലോകകപ്പ് പോലൊരു മഹാമേളയ്ക്കക്കു വേദിയാക്കുന്നത് ആത്മത്യാപരമാണെന്നാണു സായിപ്പിന്റെ വാദം. അടുത്താഴ്ച നടക്കുന്ന രാജ്യാന്തര ക്രിക്കറ്റ് കൌണ്‍സില് ഇത് ചര്‍ച്ച ചെയ്യും. ഇന്ത്യ, പാക്കിസ്ഥാന്, ശ്രിലങ്ക, ബംഗ്ലാദേശ് എന്നിവരായിരുന്നു ലോകകപ്പിന്റെ സംഘാടകര്.തൊട്ടതെല്ലാം പൊന്നാക്കി ടീം ഇന്ത്യ തിളങ്ങി നില്‍ക്കുമ്പോഴാണ് ഈ തിരിച്ചടികളെല്ലാം. ചുരുക്കത്തില് പറഞ്ഞാല് കയ്യില് ഇരുന്ന പണപ്പെട്ടിയുടെ താക്കോല് കള്ളന് അടിച്ചോണ്ട് പോയ അവസ്ഥയിലാണ് ബി.സി.സി.ഐ. ഇതെല്ലാം കണ്ടു ഭീകരരെ കിട്ടിയാല് ബൌണ്ടറിക്കു പുറത്തേക്കു ഒരു ഗന്ഗൂലിയന് സിക്സര് പറത്തിയേനെ എന്ന് ഒരു മുതിര്‍ന്ന ബി.സി.സി.ഐ ഭാരവാഹി പരിതപിച്ചതായി ഒരു പിന്നാമ്പുറ കഥയുമുണ്ട്. കാശു പോയപ്പോഴുള്ള ഒരു ദേശ ഭക്തിയെ....\nPosted by sy@m at 6:08 AM 1 comments Links to this post


Nca Sources Reveals When Rohit Sharma Can Comeback, Expect West Indies Series - Malayalam MyKhel\n» രോഹിത് ശര്‍മ എപ്പോള് മടങ്ങിയെത്തും? അധികം വൈകില്ല, തിരിച്ചുവരവ് പരമ്പര സൂചിപ്പിച്ച് എന്‍സിഎ\nPublished: Monday, January 17, 2022, 23:03 [IST]\nമുംബൈ: ഇന്ത്യയുടെ പരിമിത ഓവര് നായകസ്ഥാനത്തിന് പിന്നാലെ ടെസ്റ്റ് നായകസ്ഥാനവും രോഹിത് ശര്‍മയെ തേടിയെത്താന് പോവുകയാണെന്നാണ് ലഭിക്കുന്ന റിപ്പോര്‍ട്ടുകള് വ്യക്തമാക്കുന്നത്. 2021ലെ ടി20 ലോകകപ്പിന് ശേഷം കോലി ടി20 നായകസ്ഥാനം ഒഴിഞ്ഞതോടെയാണ് രോഹിത്തിന് ആദ്യം നായകസ്ഥാനം ലഭിച്ചത്. പിന്നീട് ഏകദിനത്തിലും ഇപ്പോള് ടെസ്റ്റിലേക്കും രോഹിത്തിന് നായകസ്ഥാനം എന്ന നിലയിലേക്ക് കാര്യങ്ങള് എത്തിയിരിക്കുകയാണ്.\nഎന്നാല് പരിമിത ഓവര് നായകസ്ഥാനം ലഭിച്ചതിന് പിന്നാലെ രോഹിത്തിന് പരിക്കേല്‍ക്കുകയായിരുന്നു. രോഹിത്തിന്റെ ഫിറ്റ്‌നസ് മോശമായതോടെ ദക്ഷിണാഫ്രിക്കയ്‌ക്കെതിരായ ടെസ്റ്റ് ഏകദിന പരമ്പര രോഹിത്തിന് നഷ്ടമായി. അമിതവണ്ണമാണ് രോഹിത്തിന് തിരിച്ചടിയായതെന്ന് പറയാം. കോലി പുര്‍ണ്ണമായും നായകസ്ഥാനം ഒഴിഞ്ഞതോടെ ഇപ്പോള് എല്ലാവര്‍ക്കും അറിയേണ്ടത് രോഹിത് ശര്‍മയുടെ തിരിച്ചുവരവ് എപ്പോഴാണെന്നതാണ്. നിലവില് ദേശീയ ക്രിക്കറ്റ് അക്കാദമിയുടെ നിരീക്ഷണത്തിലാണ് രോഹിത്തുള്ളത്.\nഇപ്പോഴിതാ രോഹിത്തിന് എപ്പോള് തിരിച്ചുവരാനാവുമെന്നത് സംബന്ധിച്ച് നിര്‍ണ്ണായക സൂചനകള് നല്‍കിയിരിക്കുകയാണ് ദേശീയ ക്രിക്കറ്റ് അക്കാദമി വൃത്തങ്ങള്. ലഭിക്കുന്ന റിപ്പോര്‍ട്ടുകള് പ്രകാരം വളരെ വേഗത്തില് രോഹിത്ത് ഫിറ്റ്‌നസ് വീണ്ടെടുക്കുന്നുണ്ടെന്നും വരാനിരിക്കുന്ന വെസ്റ്റ് ഇന്‍ഡീസ് പരമ്പരയിലൂടെ രോഹിത്തിന് തിരിച്ചുവരാന് സാധിച്ചേക്കുമെന്നാണ്. നിലവിലെ ടീം സാഹചര്യത്തില് എത്രയും വേഗം രോഹിത് തിരിച്ചെത്തണമെന്നാണ് ടീം മാനേജ്‌മെന്റും ആഗ്രഹിക്കുന്നത്.\n'രോഹിത്തിന്റെ ഫിറ്റ്‌നസ് വളരെ വേഗം മെച്ചപ്പെടുന്നുണ്ട്. വെസ്റ്റ് ഇന്‍ഡീസ് പരമ്പരയോടെ അവന് തിരിച്ചുവരാന് സാധിക്കുമെന്നാണ് പ്രതീക്ഷിക്കുന്നത്. ഫെബ്രുവരി ആറിനാണ് വെസ്റ്റ് ഇന്‍ഡീസിനെതിരായ ഏകദിന പരമ്പര ആരംഭിക്കുന്നത്. ഇതിന് ഏകദേശം മൂന്നാഴ്ചയോളം സമയമുണ്ട്. ഈ സമയത്തിനുള്ളില് ഫിറ്റ്‌നസിലേക്കെത്താനായേക്കും' - ദേശീയ ക്രിക്കറ്റ് അക്കാദമി വൃത്തത്തെ ഉദ്ധരിച്ച് മൈഖേല് റിപ്പോര്‍ട്ട് ചെയ്തു. ഇന്ത്യയുടെ പരിമിത ഓവര് നായകനാക്കി പ്രഖ്യാപിച്ച ശേഷമുള്ള രോഹിത്തിന്റെ നായകനായുള്ള ആദ്യ മത്സരം വെസ്റ്റ് ഇന്‍ഡീസിനെതിരേ നടക്കുമെന്ന് തന്നെ പ്രഖ്യാപിക്കാം.\nദക്ഷിണാഫ്രിക്കയില് ഇന്ത്യ ടെസ്റ്റ് പരമ്പര തോറ്റപ്പോള് രോഹിത്തിന്റെ അഭാവം ഇന്ത്യ ശരിക്കറിഞ്ഞു. ഓപ്പണിങ്ങില് മായങ്ക് അഗര്‍വാള് ഒരുവശത്ത് തീര്‍ത്തും നിരാശപ്പെടുത്തിയപ്പോള് രാഹുലിനും വലിയ പ്രകടനം കാഴ്ചവെക്കാനായില്ല. ആദ്യ മത്സരത്തില് രണ്ട് ഓപ്പണര്‍മാരും തിളങ്ങുകയും ഇന്ത്യ ജയിക്കുകയും ചെയ്തു. എന്നാല് പിന്നീടുള്ള രണ്ട് മത്സരത്തിലും ഇന്ത്യയുടെ ഓപ്പണര്‍മാര്‍ക്ക് തിളങ്ങാനായില്ല. രോഹിത്തിന്റെ തിരിച്ചുവരവ് ഇന്ത്യക്ക് വലിയ ആത്മവിശ്വാസം നല്‍കും.\nദക്ഷിണാഫ്രിക്കയ്‌ക്കെതിരായ ഏകദിന പരമ്പരയില് രോഹിത് ശര്‍മയുടെ അഭാവത്തില് കെ എല് രാഹുലാണ് ഇന്ത്യയെ നയിക്കുന്നത്. ഈ പരമ്പരക്ക് ശേഷം ഇന്ത്യയുടെ പുതിയ ടെസ്റ്റ് നായകനെ പ്രഖ്യാപിച്ചേക്കും. നിലവില് ലഭിക്കുന്ന വിവരം അനുസരിച്ച് നിലവിലെ വൈസ് ക്യാപ്റ്റനായ രോഹിത്തിനെത്തന്നെ ടെസ്റ്റിലും നായകനാക്കിയേക്കും. പ്രായം 35 ആയെങ്കിലും രോഹിത്തില്‍ത്തന്നെ ടീം മാനേജ്‌മെന്റ് വിശ്വാസം അര്‍പ്പിക്കാനാണ് സാധ്യത. ഇതിന്റെ ഔദ്യോഗിക പ്രഖ്യാപനം ഉടനുണ്ടായേക്കും.\nരോഹിത് ശര്‍മ മൂന്ന് ഫോര്‍മാറ്റിലും നായകനാവുന്നതാവും ഇന്ത്യക്ക് കൂടുതല് ഗുണം ചെയ്യുക. സ്പ്ലിറ്റ് ക്യാപ്റ്റന്‍സി ഇന്ത്യക്ക് അനുയോജ്യമല്ല. കെ എല് രാഹുലിനെ നായകനാക്കുന്നത് വലിയ പ്രതീക്ഷ നല്‍കുന്ന കാര്യമല്ല. റിഷഭിന് അനുഭവസമ്പത്തിന്റെ കുറവുണ്ട്. ഈ സാഹചര്യത്തില് രോഹിത് ശര്‍മ തന്നെ ഇന്ത്യയുടെ ടെസ്റ്റ് ടീം നായകനാവുന്നതാണ് കൂടുതല് ഗുണം ചെയ്യുക. എന്നാല് എത്രവര്‍ഷത്തേക്ക് അദ്ദേഹത്തിന് ഈ സ്ഥാനത്ത് തുടരാനാവുമെന്നത് കണ്ടറിയണം.\nസമീപകാലത്തായി ഇടക്കിടെ പരിക്ക് രോഹിത്തിനെ വേട്ടയാടുന്നുണ്ട്. ഈ വര്‍ഷത്തെ ടി20 ലോകകപ്പും 2023ലെ ഏകദിന ലോകകപ്പും രോഹിത്തിന് കീഴില് ഇന്ത്യ സ്വപ്‌നം കാണുന്നുണ്ട്. ഐപിഎല്ലിലെ മാജിക്ക് ഐസിസി കിരീടങ്ങളില് രോഹിത്തിന് കാട്ടാനാവുമോയെന്നത് കാത്തിരുന്ന് കാണാം. എന്തായാലും പരിമിത ഓവറില് വലിയ നേട്ടങ്ങള്‍ത്തന്നെ രോഹിത്തിനെയും ഇന്ത്യയേയും കാത്തിരിക്കുന്നു. അതിലേക്ക് ഇന്ത്യയെ എത്തിക്കാന് രോഹിത്തിന് മിടുക്കുമുണ്ട്. എത്രയും വേഗം രോഹിത്ത് പൂര്‍ണ്ണ ആരോഗ്യവാനായി തിരിച്ചെത്തുമെന്ന് പ്രതീക്ഷിക്കാം.\nRead more about: india bcci rohit sharma ബിസിസിഐ രോഹിത് ശര്‍മ\nStory first published: Monday, January 17, 2022, 23:03 [IST]


കവളപ്പാറ; രണ്ട് മൃതദേഹം കൂടി കണ്ടെത്തി, പുത്തുമലയിലും തിരച്ചില് തുടരുന്നു\nWEB DESK| Updated On: 16 Aug 2019 5:20 AM GMT | Location :\nപുത്തുമലയില് റഡാര് ഉപയോഗിച്ച് തിരച്ചില് നടത്തുമെന്ന് മന്ത്രി എ.കെ ശശീന്ദ്രന്\nനിലമ്പൂര്: പ്രളയം കവര്‍ന്നെടുത്ത മലപ്പുറം കവളപ്പാറയില് നിന്ന് ഇന്ന് രണ്ട് മൃതദേഹങ്ങള് കൂടി കണ്ടെത്തി. ഒരു മൃതദേഹം റോഷന് എന്ന കുട്ടിയുടേതാണെന്ന് തിരിച്ചറിഞ്ഞിട്ടുണ്ട്. ഇതോടെ മരിച്ചവരുടെ എണ്ണം 35 ആയി. ഇനി 24 പേരുടെ മൃതദേഹങ്ങള് കൂടി ഇവിടെ നിന്നും കണ്ടെത്താനുണ്ട്. പുത്തുമലയില് നിന്ന് നാലാം ദിനവും ഒന്നും കണ്ടെത്താനായില്ല. തിരച്ചില് ഈര്‍ജിതമായി തുടരുന്നു. കാലാവസ്ഥ മുന്നറിയിപ്പുകള് പിന്‍വലിച്ച് സാഹചര്യങ്ങള് അനുകൂലമായത് തിരച്ചിലിനെ സഹായിക്കും. രണ്ടിടങ്ങളിലുമായി ഇനി 31 പേരെയാണ് കണ്ടെത്താനുള്ളത്. സംസ്ഥാനത്ത് മഴക്കെടുതിയില് മരിച്ചവരുടെ എണ്ണം 107 ആയി.\nരാവിലെ ഏഴരയോടെയാണ് ഉരുള്‍പൊട്ടല് വന്‍ദുരന്തം വിതച്ച നിലമ്പൂര് കവളപ്പാറയില് കാണാതായവര്‍ക്കായുള്ള തെരച്ചില് തുടങ്ങിയത്.\n14 മണ്ണുമാന്തിയന്ത്രങ്ങള് ഉപയോഗിച്ചാണ് തിരച്ചില് നടത്തുന്നത്. പുത്തുമലയില് ആളുകള് കുടുങ്ങിക്കിടക്കാന് സാധ്യതയുള്ള സ്ഥലങ്ങളിലും ഇന്ന് പ്രത്യേകം തെരച്ചില് നടത്തും. ഇന്നലെ നടത്തിയ തെരച്ചിലില് മൂന്ന് പേരുടെ മൃതദേഹം കണ്ടെത്തി. കമല (55), സുകുമാരന് (63), രാധാമണി 58 എന്നിവരുടെ മൃതദേഹമാണ് ഇന്നലെ കണ്ടെത്തിയത്. വിദേശകാര്യ സഹമന്ത്രി വി മുരളീധരന് ഇന്ന് വൈകീട്ട് കവളപ്പാറയിലെത്തും. ദുരിതാശ്വാസ ക്യാമ്പും അദ്ദേഹം സന്ദര്‍ശിക്കും.\nഅതിശക്തമായ മണ്ണിടിച്ചില് ദുരന്തം വിതച്ച് ഒരാഴ്ചയാവുമ്പോഴും പുത്തുമലയില് ഏഴ് പേര് ഇനിയും മണ്ണിനടിയിലാണ്. ആകെ 10 മൃതദേഹങ്ങളാണ് ഇവിടെ നിന്ന് ഇതുവരെ കിട്ടിയത്. തുടര്‍ച്ചയായ നാല് ദിവസവും പുത്തുമലയില് നിന്ന് ആരെയും കണ്ടത്താനായില്ല. പല മാര്‍ഗങ്ങളിലൂടെ പരിശോധന നടത്തിയിട്ടും ഫലം കാണാത്തതിനെ തുടര്‍ന്ന് സ്ഥലത്ത് റഡാര് ഉപയോഗിച്ച തിരച്ചില് നടത്തുമെന്നും ബന്ധുക്കളുടെ അവസ്ഥ കണക്കിലെടുത്ത് മൃതദേഹം ലഭിക്കുന്നത് വരെ തിരച്ചില് തുടരുമെന്നും മന്ത്രി എ.കെ ശശീന്ദ്രന് പറഞ്ഞു.\nനാട്ടുകാര് പറഞ്ഞ സാധ്യതകള്‍ക്കനുസരിച്ചായിരുന്നു ഏക്കറുകണക്കിന് ഭൂമിയില് കഴിഞ്ഞ മൂന്ന് ദിവസവും മണ്ണുമാന്തി ഉപയോഗിച്ച് തെരച്ചില് നടത്തിയത്. മനുഷ്യര് കുടുങ്ങിക്കിടക്കുന്നയിടം പ്രവചിച്ച് ഭൂപടം തയ്യാറാക്കിയും , മണം പിടിച്ച് മൃതദേഹം കണ്ടെത്തുന്ന നായകളെ ഉപയോഗിച്ചും തെരച്ചില് നടത്തിയെങ്കിലും ഫലമുണ്ടായില്ല. ആളുകള് കുടുങ്ങിക്കിടക്കാന് സാധ്യതയുള്ള സ്ഥലങ്ങളിലും ഇന്ന് പ്രത്യേകം തെരച്ചില് നടത്തും.സ്‌കാനറുകള് അടക്കമുള്ള സാങ്കേതിക വിദ്യയൊന്നും ഇതുവരെ കൊണ്ടു വന്നിട്ടില്ല. അതൊന്നും പുത്തുമലയില് പ്രാവര്‍ത്തികമല്ലെന്നാണ് ദുരന്തനിവാരണ സേനയുടെ അഭിപ്രായം. പാറക്കല്ലുകളും മരത്തടികളും നിറഞ്ഞ ദുരന്തഭൂമിയില് സ്‌കാനറുകള് പരാജയപ്പെടുമെന്നാണ് നിഗമനം. നിര്‍ത്താതെ പെയ്യുന്ന മഴയില് ചതുപ്പായിക്കഴിഞ്ഞു പുത്തുമല. മണ്ണുമാന്തിയന്ത്രങ്ങള് പലപ്പോഴും ചതുപ്പില് പുതഞ്ഞു പോവുന്നത് പ്രതിസന്ധി രൂക്ഷമാക്കുകയാണ്.


Coronavirus New cases in Kerala full data including death toll-കേരളത്തിൽ ഇന്ന് കോവിഡ്-19 സ്ഥിരീകരിച്ചത് ഒരാളിൽ മാത്രം; പത്ത് പേർക്ക് രേഗം ഭേദമായി | Indian Express Malayalam\nദിലീപിന്റെ ജാമ്യം റദ്ദാക്കണം; പ്രോസിക്യൂഷൻ സമർപ്പിച്ച ഹർജിയിൽ വിധി ഇന്ന്\ncoronavirus new cases in kerala full data including death toll\nകേരളത്തിൽ ഇന്ന് കോവിഡ്-19 സ്ഥിരീകരിച്ചത് ഒരാളിൽ മാത്രം; പത്ത് പേർക്ക് രോഗം ഭേദമായി\nനിലവിൽ 138 പേരാണ് സംസ്ഥാനത്തെ വിവിധ ആശുപത്രികളില് ചികിത്സയിലുള്ളത്\nUpdated: April 17, 2020 7:03:18 pm\nതിരുവനന്തപുരം: കേരളത്തിന് ഇന്നും ആശ്വാസത്തിന്റെ ദിനം. സംസ്ഥാനത്ത് പുതിയതായി ഒരാളിൽ മാത്രമാണ് ഇന്ന് കോവിഡ്-19 സ്ഥിരീകരിച്ചത്. കോഴിക്കോട് സ്വദേശിക്കാണ് ഇന്ന് രോഗം സ്ഥിരീകരിച്ചത്. അതേസമയം പത്ത് പേർക്ക് രോഗം ഭേദമാവുകയും ചെയ്തു. ഇന്ന് രോഗം സ്ഥിരീകരിച്ചയാൾക്ക് സമ്പർക്കത്തിലൂടെയാണ് വൈറസ് പടർന്നത്.\nഇതുവരെ 395 പേര്‍ക്കാണ് രോഗം സ്ഥിരീകരിച്ചത്. നിലവിൽ 138 പേരാണ് സംസ്ഥാനത്തെ വിവിധ ആശുപത്രികളില് ചികിത്സയിലുള്ളത്. 255 പേർക്ക് രോഗം ഭേദമായപ്പോൾ കേരളത്തിൽ ഇതുവരെ മൂന്ന് കോവിഡ്-19 മരണങ്ങളാണ് റിപ്പോർട്ട് ചെയ്തിരിക്കുന്നത്.\nAlso Read: കോവിഡ്-19: രാജ്യത്ത് 24 മണിക്കൂറിനിടെ 23 മരണം; രോഗം സ്ഥിരീകരിച്ചത് 1,007 പേർക്ക്\n78,980 പേരാണ് നിരീക്ഷണത്തിലുള്ളത്. 78,454 പേര് വീടുകളിലും 526 പേര് ആശുപത്രികളിലുമാണ്. ഇന്നു മാത്രം 84 പേരെ ആശുപത്രിയില് പ്രവേശിപ്പിച്ചു. ഇതുവരെ 18,029 സാമ്പിളുകളാണ് പരിശോധനയ്ക്ക് അയച്ചത്. 17,279 എണ്ണം രോഗബാധ ഇല്ല എന്നുറപ്പാക്കിയിട്ടുണ്ട്.\nഅതേസമയം ഇന്ത്യയിൽ കോവിഡ്-19 കേസുകളുടെ വളർച്ചയിൽ കുറവ് രേഖപ്പെടുത്തിയതായി കേന്ദ്ര ആരോഗ്യമന്ത്രാലയം. രോഗം സ്ഥിരീകരിക്കുന്നവരുടെ എണ്ണത്തിൽ 40 ശതമാനം കുറവുണ്ടെന്നാണ് ആരോഗ്യ മന്ത്രാലയം അറിയിക്കുന്നത്. രാജ്യത്ത് ഇതുവരെ 13,387 പേരിലാണ് കൊറോണ വൈറസ് ബാധ സ്ഥിരീകരിച്ചത്, ഇതിൽ 1749 പേർ രോഗമുക്തരായപ്പോൾ 437 പേർ വൈറസ് ബാധമൂലം മരിച്ചുവെന്നും കണക്കുകൾ വ്യക്തമാക്കുന്നു.\nAlso Read: ഇന്ത്യയിൽ കോവിഡ്-19 കേസുകളിൽ 40 ശതമാനം കുറവ്: ആരോഗ്യ മന്ത്രാലയം\nഇന്ത്യയിൽ മഹാരാഷ്ട്രയിലാണ് ഏറ്റവും കൂടുതൽ കോവിഡ് ബാധിതരുള്ളത്. സംസ്ഥാനത്തെ കോവിഡ് ബാധിതരുടെ എണ്ണം 3,205 ആയി. മഹാരാഷ്ട്രയിലെ മരണസംഖ്യ 194 ആയി. മുംബെെയിൽ കോവിഡ് ബാധിതരുടെ എണ്ണം രണ്ടായിരം കടന്നു. ഡൽഹിയിൽ കോവിഡ് ബാധിതരുടെ എണ്ണം 1,600 കടന്നു.\nWeb Title: Coronavirus new cases in kerala full data including death toll\nസംസ്ഥാനത്ത് ഇടിമിന്നൽ മുന്നറിയിപ്പ്; ജാഗ്രത പുലർത്താൻ നിർദേശം\nTop News Live Updates: ദിലീപിന്റെ ജാമ്യം റദ്ദാക്കണം; പ്രോസിക്യൂഷൻ സമർപ്പിച്ച ഹർജിയിൽ വിധി ഇന്ന്


250 രൂപയ്ക്കു മൂന്നാറിൽ മൂന്നു മണിക്കൂർ ചെലവഴിച്ചു കറങ്ങി വരാം •Tech Travel Eat\n250 രൂപയ്ക്കു മൂന്നാറിൽ മൂന്നു മണിക്കൂർ ചെലവഴിച്ചു കറങ്ങി വരാം\n250 രൂപയ്ക്കു മൂന്നാറിൽ മൂന്നു മണിക്കൂർ കറങ്ങി വരാം. അവിശ്വസനീയമായി തോന്നുന്നുണ്ടോ? സത്യമാണ്. കൊടുങ്ങല്ലൂരിൽ നിന്നും ഒരാൾക്ക് വെറും 250 രൂപ ചെലവിൽ കാടും, തേയിലത്തോട്ടവും, മഞ്ഞും, കുളിരും, പേരറിയാത്ത യാത്രക്കാരെയും കണ്ട് മൂന്നാറിൽ പോയി മൂന്നു മണിക്കൂർ കാഴ്ചകൾ കണ്ടു തിരിച്ചുവരാം.\nനമ്മുടെ സ്വന്തം KSRTC ബസ്സിൽ ആണ് യാത്ര പോകുന്നത്. കൊടുങ്ങല്ലൂരിൽ നിന്നും മൂന്നാറിലേക്ക് 121 രൂപ മാത്രമാണ് ടിക്കറ്റ് ചാർജ്. തിരിച്ചും 121 രൂപ. അങ്ങിനെ 242 രൂപ മാത്രം. ഒരു ചായ കൂടി കുടിച്ചാൽ 250 രൂപ മാത്രം രാവിലെ6.10 മണിക്ക് പുറപ്പെട്ടു രാത്രി 8.00 മണിക്ക് തിരിച്ചെത്താം.\nഎല്ലാ ദിവസവും രാവിലെ6.10 നു ശില്പി തിയ്യറ്ററിനു സമീപത്തുള്ള KSRTC ഡിപ്പോയിൽ നിന്നും മൂന്നാർ ബസ് യാത്രയാരംഭിക്കും. ഡിപ്പോയിൽ നിന്നും ആദ്യം കൊടുങ്ങല്ലൂർ വടക്കേനടയിൽ എത്തി, കൃത്യം620 നു ബസ് മൂന്നാറിലേക്ക് പുറപ്പെടും. പറവൂർ, ആലുവ, പെരുമ്പാവൂർ, കോതമംഗലം , അടിമാലി, ആനച്ചാൽ വഴി 11.30 നു മൂന്നാർ ടൗണിൽ നമ്മൾ എത്തിച്ചേരും.\n11.30 നു മൂന്നാർ ടൗണിൽ എത്തിച്ചേരുന്ന ബസ് ഉച്ചതിരിഞ്ഞു 2.50 നു തിരിച്ചുപോരും. അതുവരെയുള്ള മൂന്നു മണിക്കൂർ കൊണ്ട് ടൌൺ, മൂന്നാർ ചന്ത, മൂന്നാർ KSRTC ഡിപ്പോയുടെ അരികിലുള്ള ഹൈഡൽ പാർക്ക് എന്നിവ കാണാം. പാർക്ക് എൻട്രൻസ് ഫീസ് 40 രൂപ. കുട്ടികൾക്ക് 20 രൂപ. കൂടാതെ സാഹസികത ഇഷ്ടപ്പെടുന്നവർക്ക് ചെറിയതല്ലാത്ത തരത്തിലുള്ള റോപ്പ് വേയിലൂടെ യാത്ര ചെയ്യാം. ഇതിനായി ഫീസ് എക്സ്ട്രാ കൊടുക്കണം.\nഈ ഡിസംബർ, ജനുവരി മാസങ്ങളിലെ മഞ്ഞും തണുപ്പും വളരെ കുറഞ്ഞ ചെലവിൽ വീട്ടുകാരെ മൊത്തം അനുഭവിപ്പിക്കാൻ ഇതിലും നല്ല പാക്കേജ് വേറെ ഉണ്ടോ? വേണമെങ്കിൽ ഒന്നുകിൽ വടക്കോട്ടു മാട്ടുപ്പെട്ടി ഡാം വരെയും അല്ലെങ്കിൽ തെക്കോട്ടു രാജമല വരെയും ഈ സമയം കൊണ്ട് പോയി വരാം. ഓട്ടോ പിടിച്ചു പോകുകയാണെകിൽ ഏകദേശം 400 മുതൽ 500 രൂപ വരികയുള്ളു. പേശിയാൽ വീണ്ടും കുറയും. പക്ഷെ ഏതെങ്കിലും ഒരു വശത്തേക്ക് പോകാൻ മാത്രമേ സമയം തികയുകയുള്ളു.\nമൊബൈൽ ആപ്പുകൾ വഴി നല്ല ഓഫറിലൂടെ കുറഞ്ഞ ചിലവിൽ റൂം നേരെത്തെ ബുക്ക് ചെയ്യുകയാണെങ്കിൽ രണ്ടു ദിവസം മൂന്നാറിൽ താമസിച്ചു തിരിച്ചുവരാം. വളരെ നല്ല ജീവനക്കാർ, ഉലച്ചിലുകളില്ലാത്ത യാത്ര, മിതമായ നിരക്ക്, തിങ്ങി ഞെരുങ്ങാത്ത സീറ്റുകൾ, അടിമാലി വരെ തരക്കേടില്ലാത്ത റോഡ്, എല്ലാം കൊണ്ടും വളരെ നല്ല അനുഭവമായിരിക്കും ഈ യാത്ര.\nപ്രത്യേക ശ്രദ്ധക്ക് – രാവിലെയും തിരിച്ചും കൃത്യ സമയത്തുതന്നെ ബസ് പുറപ്പെടും. കൊടുങ്ങല്ലൂരിൽ നിന്നും രാവിലെ 6.10 നു മൂന്നാറിലേക്ക് പുറപ്പെട്ടു, രാത്രി 8.00 നു തിരികെ കൊടുങ്ങല്ലൂരിൽ എത്തിച്ചേരും.\nനേരെത്തെ എത്തി മുൻവശത്തെ സീറ്റ് കൈവശമാക്കിയാൽ നല്ല കാഴ്ചകളും കാണാം, ഉലച്ചിലും കുറയും. ഈ സമയം നല്ല തണുപ്പുള്ളതിനാൽ കുട്ടികൾക്കും വൃദ്ധർക്കും അത്യാവശ്യം സ്വെറ്ററുകൾ കൊണ്ടുപോകുന്നത് നല്ലതായിരിക്കും. ക്ഷണം തയ്യാറാക്കി കൊണ്ടുപോയാൽ പാർക്കിലോ മറ്റോ ഇരുന്നു എല്ലാവരും ഒരുമിച്ചിരുന്നു കഴിക്കുന്നത് നല്ലൊരു അനുഭവമായിരിക്കും. ഭക്ഷണങ്ങളുടെ വേസ്റ്റ് അലക്ഷ്യമായി വലിച്ചെറിയാതെ അവ നിക്ഷേപിക്കേണ്ട സ്ഥലങ്ങളിൽ നിക്ഷേപിക്കുവാൻ ശ്രദ്ധിക്കുമല്ലോ.\nസാധാരണക്കാരായ സഞ്ചാരികൾക്ക് ഏറെ ഉപകാരപ്രദമായ ഈ ലേഖനത്തിനു കടപ്പാടും പ്രത്യേകം നന്ദിയും – പേരറിയാത്ത എഴുത്തുകാരന്.